Mieehey loiybakee ? - Episode: 27 – adduLIVE\nމިއީހޭ ލޯތްބަކީ؟ ( ހަތާވީސް ވަނަބައި)\n1 Dec 26, 2019, 10:51 ޝައިން\n" ޝިޔާ…އަހަރެން ބޭނުންވަނީ….މާޒީ ހަނދާންނައްތާލާފަ ދިރިއުޅުމައިގެން ކުރިޔަށްދާން….އަހަރެންނަށް އެނގޭ ޝިޔާ އަދިވެސް ހުސެންދެކެ ލޯބިވާކަން…އެކަމު، ކޮންމެވެސް ދުވަހަކުން ކައިވެނިވެސް ކުރަން ޖެހޭނެއްނު…" ޝިޔާގެ އަތުގައި ހިފާލަމުން ޒަލަފް ބުންޏެވެ. އެވަގުތު ޝިޔާ ހައިރާންވެފައި ޒަލަފްގެ މޫނަށް ބަލާލިއެވެ.\n" ޝިޔާ…އަހަރެންނާ…އަހަރެންނާ އިނދެފާނަންތަ؟…" ޖެހިލުންވެ އިނދެ ޒަލަފް އަހާލިއެވެ. ކުއްލިއަކަށް ޒަލްފަ ކޮށްލި ސުވާލުން، ހައިރާންވެގެން ޝިޔާގެ ދެލޯބޮޑުވެގެން ދިޔައެވެ.\n" ޕްލީޒް…އަހަރެން ބޭނުން ޝިޔާއާ ކައިވެނިކުރަން…" އާދޭހުގެ ރާގެއްގައި ޒަލަފް ބުންޏެވެ. އެވަގުތު ގޭތެރެއަށް ވަތް ނާދިރާއަށްވެސް ރީތިކޮށް އެއަޑު އިވުނެވެ.\n" ދަރިފުޅާ މިހުރީ ހެދިކާ…އަވަހަށް ޒަލަފްއަށް ސައިތައްޔާރުކޮށްލަދީ…" ޒަލަފް ބުނި އެއްޗެއް އިވުނު ކަމަށްވެސް ނުހަދާ ހިނިތުންވެލަމުން ނާދިރާ ބުންޏެވެ. ނާދިރާ ފެނުމާއެކީ ހާސްވެފައި ޒަލަފް ޝިޔާއާ ދުރަށްޖެހިލިއެވެ. މަންމަ ފެނުމާއެކު ޝިޔާވެސް އަވަސް އަވަހަށް ތެދުވިއެވެ. އަދި މަންމަދިން ހެދިކާ ކޮތަޅު ހިފައިގެން ކާކޮޓަރިއަށް ވަދެ ސައިތައްޔާރުކުރަން ފެށިއެވެ.\n" ކޮބާ އާދޭ!…" ކާކޮޓަރިއަށް އައުމަށް ނާދިރާ އެދުމުން ޒަލަފް ހިނގައިގަތެވެ.\nސައިބޯންތިބިއިރު، ނާދިރާ ދައްކަމުންދާ ވާހަކަތަކަށް ޒަލަފް ބަހެއް ބުނެލިނަމަވެސް ޝިޔާއިނީ ހިމޭނުންނެވެ. އޭނާއަށް ވިސްނެމުން ދިޔައީ ޒަލަފް ކުރި ސުވާލާމެދުގައެވެ. ޒަލަފް އޭނާގަތުގައި އިންނަން އެހީ ކީއްވެބާއެވެ؟ ޒަލަފް އޭނާދެކެ ލޯބިނުވާއިރު އެގޮތަށް އެސުވާލުކުރަންވީ ކީއްވެ ހެއްޔެވެ؟ އޭނާގެ މައްޗަށް މާބޮޑަށް ހަމްދަރުދީ ވީހެއްޔެވެ؟ އެއީ އޭނާގެ ހާލާމެދު ހަމްދަރުދީވެގެން ޒަލަފް ބުނި އެއްޗެއްނަމަ، އޭނާ ދުވަހަކުވެސް އާނއެކޭ ނުބުނާނެއެވެ. އެރޭ ހުސެންއަށް އެހީނުވެވުނީތީ، އެއިގެ ބަދަލުގައި އޭނައާ ކައިވެނިކުރާކަށް ޒަލަފްއަކަށް ނުޖެހޭނެއެވެ.\n" އަޅުގަނޑު މިވަގުތު ގޮސްލާނަން.." ސައިބޮއެ ނިމިގެން ތެދުވަމުން ނާދިރާއާ މުޚާތަބުކޮށް ޒަލަފް ބުންޏެވެ.\n" އަދި އަންނަންވާނެ އިނގޭ!" ހިނިތުންވެލަމުން ނާދިރާ ބުނެލިއެވެ. ޒަލަފް އާނއެކޭ ބުނުމުގެ ގޮތުން ހިނިތުންވެލާފައި ދާން ހިނގައިގަތެވެ. އޭރުވެސް ޝިޔާ އިސްޖަހައިގެން ބަހެއްވެސް ނުބުނެއިނެވެ. އޭނާ ހީކުރީ ޒަލަފް ދިއުމުން މަންމަ ސުވާލު ކުރާނެކަމަށެވެ. ނަމަވެސް މަންމަ އެއްވެސް ސުވާލެއް ނުކުރިއެވެ. ޝިޔާ އޭނާގެ ކޮޓަރިއަށް އެނބުރިއައިސް ފޯނު ބަލާލިއިރު ޒަލަފްގެ މެސެޖެއް އޮތެވެ.\n" ޖަވާބަކަށް އިންތިޒާރުކުރަން" ޒަލަފް ލިޔެފައިވެއެވެ.\nޝިޔާ ފުންނޭވާއެއް ދޫކޮށްލަމުން ތެދުވެ ގޮސް ލޯގަނޑުކުރިމަތީގައި ހުއްޓުނެވެ. އަދި އޭނާގެ އަމިއްލަ ސޫރައަށް ނަޒަރެއް ހިންގާލިއެވެ.\n" އަހަރެން ޒީޝާންހާ ދޮނެއްނޫން…..ރީއްޗެއްވެސް ނޫން….ދެންކީއްވެ ޒަލަފްކަހަލަ ރީތި މީހަކު އަހަރެންނާ އިންނަން ބޭނުންވާނީވެސް….ޒަލަފްއާ އަހަރެންނާ ނުވެސްގުޅޭ….ޒީޝާންފަދަ ރީތިކުދިން ޒަލަފްއާ ގުޅޭނީ…އޭނަ ހަމައެކަނި އަހަރެންނަށް ހަމްދަރުދީވަނީ" ޒަލަފްއަށް އޭނާ ކަމުގޮސްފާނެ ކަމަކަށް އޭނާގެ ހިތެއް ގަބޫލެއްނުކުރިއެވެ.\nޝިޔާގެ ޖަވާބަކަށް އިންތިޒާރުކުރާތާ ތިންދުވަސްވީއިރުވެސް އެއްވެސް ޚަބަރެއްނުވުން ޒަލަފް ދެރަވިއެވެ. އޭނާ ޖަވާބަކަށްއެދި ދެތިން ފަހަރު މެސެޖްވެސް ކުރިއެވެ. ނަމަވެސް ޝިޔާ އަޅައެއްނުލިއެވެ. އޭނަ ފޯނުކުރިޔަސް ފޯނެއް ނުގަނައެވެ. ޝިޔާ އޭނާގެ ހުށަހެޅުން ގަބޫލުނުކުރަނީ އަދިވެސް ހުސެންގެ މަތިން ހަނދާން ނައްތާނުލެވޭތީ ކަމުގައި ހީކޮށް ހިތް މާޔޫސްވިއެވެ. ނަމަވެސް އޭނާގޮތެއް ހުހެއްނުވެއެވެ. ޝިޔާގެ ޖަވާބަކަށް އޭނާ އިންތިޒާރު ކުރާނެއެވެ. ޝިޔާ އޭނާގެ ގާތަށް އަންނަން މަޖުބޫރު ކުރާނެއެވެ.\nއެގޮތުން ކޮންމެ ދުވަހަކުވެސް ކައިރީގައި ހުންނަ ކެފޭއަށް ޝިޔާ "ބްރޭކް"އަށް ދާވަގުތު ޒަލަފްވެސް އެތަނަށް ދާންފެށިއެވެ. ޝިޔާ އޭނާގެ އެކުވެރިންނާއެކު އިންނައިރު ޒަލަފްއިންނަނީ ޝިޔާއަށް ބަލަން ދުރުގައެވެ. ފުރަތަމަ ދުވަހު ޝިޔާއަށް އޭނާ ފެނުނީ ކެފޭއިން ނުކުންނަނިކޮށެވެ. ޝިޔާގެ ގާތުން އަޅާފައި ދިޔައިރުވެސް ޒަލަފް ވާހަކައެއް ނުދައްކައެވެ. ހަމައެކަނި ހީލާފައި ދިޔައީއެވެ.\nއެގޮތަށް ތަކުރާރުކޮށް ކޮންމެ ދުވަހަކުވެސް ޝިޔާއަށް ޒަލަފް ކެފޭއިން ފެނެއެވެ. ހަމަ ކޮންމެ ދުވަހަކުވެސް ހިނިތުންވެލައެވެ. ޝިޔާ ދަންވަރު ޓިއުޓީގައި އުޅޭއިރު، ރޭގަނޑުވެސް ހޮސްޕިޓަލް ކައިރީގައި ކާރުޕާރކްކޮށްގެން ޒަލަފް ވަގުތު ހޭދަކުރެއެވެ. ޝިޔާ ޓިއުޓީ ނިމިގެން ގެޔަށްދާއިރު ފަހަތުން އާދެއެވެ. ޝިޔާ އަނގައިން ނުބުނާތީ ޒަލަފްވެސް ވާހަކައެއް ނުދައްކައެވެ. ނަމަވެސް ޝިޔާ ގޭގައި ނޫޅޭ ވަގުތު ތަކުގައި ޒަލަފް ގެޔަށް އައިސް މަންމައާ ވާހަކަދައްކާ ކަމާއި ކޮއްކޮމެންނަށްވެސް ތަފާތު ހަދިޔާތައް ގެނެސްދީ ހަދާކަން އެމީހުންގެ ފަރާތުން ޝިޔާއަށް އެނގެމުން ދިޔައެވެ.\nޒަލަފްގެ އަމަލުތައް އެގޮތަށް ތަކުރާރުވާން ފެށުމުން، އެންމެފަހުން ޝިޔާގެ އެކުވެރިންނަށްވެސް އެކަން ފާހަގަވެގެން ޒަލަފްއާ ބެހޭގޮތުން ސުވާލުކުރަން ފެށިއެވެ. ނަމަވެސް ޝިޔާ އެކަން އެނގޭކަމަށްވެސް ނުހަދައެވެ. އޭނާ ކިތަންމެ ނޭނގޭކަމަށް ހަދައިގެން ހުރިނަމަވެސް ޒަލަފް ފެންނަ ކޮންމެ ފަހަރަކު އޭނާގެ ހިތްތެޅިގަނެއެވެ. ޒަލަފްހީލާ ކޮންމެފަހަރަކު އޭނާގެ ހިތަށް ބުނަންނޭނގޭފަދަ ގޮތެއްވެގެން ދެއެވެ.\n" އެއީ ހާދަ " ހޮޓް" މީހެއެކޭ ހުވާ….އަނެއްކާ އެނގޭތަ އެއީ މުއްސަނދިވެސް މީހެކޭ….އޭނާގެ އަމިއްލަ ގެސްޓްހައުސްތަކާ ރެސްޓޯރެންޓްތައްވެސް ހުރެޔޯ….އަހަރެންގެ ރައްޓެއްސަކު ބުނީ…އަޅެ ދެން ޝިޔާ ދެން އޭނާ ވާހަކަދައްކަންވީނު…" އެއްދުވަހު ޝިޔާގެ އެކުވެރި ފަރާ ބުންޏެވެ.\n" ދެން ފަރާ ވާހަކަދައްކަންވީނު…" ރުޅިއައިކަމަށް ހެދެމުން ޝިޔާ ބުނެލިއެވެ.\n" އައި ވިޝް…އޭނަ އަހަންނަށް ހަމަ އެންމެ ފަހަރަކުވެސް އެގޮތަށް ހީލައިފިނަމަ އަހަރެން ޖާނުންވެސް ފިދާވެދާނަން….އަޅެ ހާދަ ސަޅިއޭ.." ފަރާ ހަރަކާތާއެކު ކިޔާލިގޮތުން އެންމެން ހޭންފެށިއެވެ.\nޝިޔާގެ އެކުވެރިން ޒަލަފްއަށް ބަލާކަން އެނގޭތީ ޒަލަފްގެ ގާތަށް ހިނިއާދެއެވެ. ބައެއްފަހަރު ޝިޔާވެސް ސިއްރު ސިއްރުން އޭނާއަށް ބަލާކަން އޭނާ ދެނެހުއްޓެވެ. އެހެންކަމުން އޭނާ އިންނަނީ ހިތާހިތުން ހީލަހީލައެވެ.\nއެގޮތުގައި ދުވަސްތައް ވޭތުވަމުން ގޮސް ބަރާބަރު އެއްމަސް ވެއްޖެއެވެ. އެއްދުވަހަކު ޝިޔާ ކެފޭއަށް ދިޔައިރު ޒަލަފްއެއް ނުފެނުނެވެ. ކެފޭއިން ނުކުމެ ޒަލަފްގެ ކާރު އޮތްތޯ ބެލިއިރު ކާރެއްވެސް ނެތެވެ. ޖެހިގެން އައި ދުވަހުވެސް ޒަލަފް އެއްނައެވެ. އެގޮތަށް ތިންދުވަސްވޭތުވެގެން ދިޔައިރު، ޒަލަފް ނުފެނުމުން ޝިޔާގެ ހިތްނުތަނަވަސްވާ ގޮތްވިއެވެ. ނަމަވެސް އޭނާ އެހެންމީހުނަށް އެކަން ނުދައްކާވޭތޯ ބެލިއެވެ.\n" އޭތް މިހާރު އެއްކަލަ ހޮޓީއެއް ނުފެނޭ…." އެންމެފަހުން ފަރާއަށްވެސް އެކަން ފާހަގަވެގެން ބުނެލިއެވެ.\n" ޝިޔާ ވާހަކަ ނުދެއްކީމަ މާޔޫސްވެގެން ދިޔައީ ކަންނޭނގެ…މިހާރު ކިހާ ދުވަހެއް އެފަކީރު އެގޮތަށް މުގޯލިއަޅާތާ…." ޝިޔާގެ އެހެން އެކުވެރިއެއް ކަމަށްވާ އަސްރާ ބުނެލިއެވެ. އަސްރާއާއި ފަރާ ޒަލަފްއޭ ކިޔައިގެން އެކިއެކި ވާހަކަ ދެއްކިއިރު ޝިޔާއިނީ ހިމޭނުންނެވެ. މިއަދު ޒަލަފް ނުފެނުމުން ހަޤީޤަތުގައިވެސް އޭނާ ދެރަވެއްޖެއެވެ. ޒަލަފް ގުޅުމުން ފޯނު ނުނަގާތީ ޒަލަފްވަނީ އޭނައާ ގުޅުންވެސް ހުއްޓާލާފައެވެ.\nހަވީރުގެ ވަގުތެވެ. އެނދުގައި އޮށޯވެލައިގެން ސީލިންގްއަށް ނަޒަރު ހުއްޓާލައިގެން އޮތްއިރު، ޝިޔާއަށް ވިސްނެމުން ދިޔައީ ޒަލަފްއާމެދުގައެވެ. ޝިޔާ ފޯނުނަގާފައި ޒަލަފްއަށް ގުޅަންވެސް ހިތަށްއެރިއެވެ. ނަމަވެސް ގުޅާކަށް ނުކެރުނެވެ. އެންމެފަހުން އޭނާ ޒީޝާންއަށް ގުޅާފައި އެގެއަށް އައުމަށް ބުންޏެވެ.\n" ކިހިނެއްވީ؟…ކަމެއް ގޯސްވީތަ؟…" ޒީޝާން އޭނާގެ މަންމަގެ ގޭގައި އިންދައި ގުޅުމުން ހަލުވިކަމާއެކު ޝިޔާމެންގެ ގެޔަށް އައެވެ.\n" ޒީ…އަހަރެން އަނެއްކާވެސް ޒަލަފްގެ ވާހަކައެއް ދައްކަންވެގެން…" ޖެހިލުންވެފައި ޝިޔާ ބުނެލިއެވެ.\n" އެއްކަލަ ދުވަހުގެފަހުން ޒަލަފްގެ ވާހަކަ ނުދެއްކީމަ އަހަރެން ހީކުރީ އެކަން ނިމުނީއޭ….އެހެންވެ އަހަރެން މިހުރީ އެވާހަކަ އަހަންވެސް ނުކެރިފަ…" ޒީޝާން ބުނެލިއެވެ.\nޝިޔާ އިރުކޮޅަކު ހިމޭނުން އިނދެފައި ކަންތައްވީގޮތް ވަރަށް ތަފްސީލުކޮށް ކިޔައިދިނެވެ. އެވާހަކަތައް އަޑުއަހަން ޒީޝާންއިނީ ހައިރާންވެފައެވެ.\n" ހަމަ ތެދެއްތަ؟…ޒަލަފް އިންނަންވެސް އެހިތަ؟….އޭނަ ހަމަ ރަނގަޅަށްވެސް ޝިޔާއާ ހެދި ދީވާނާވެފަ އެހުރީ….ދެން ކީއްވެތަ އޭނައަށް ޖަވާބެއް ނުދިނީ؟…" ޝިޔާގެ މޫނަށް ބަލާލަމުން ޝައުޤުވެރިކަމާއެކު ޒީޝާން އެހިއެވެ.\n" މިބުނީނު…އޭނަ އެއުޅެނީ ހަމްދަރުދީވެގެންނޭ….އަހަރެން ބޭނުމެއްނޫން އަހަރެންނަށް އިހުސާންތެރިކަމެއް ކޮށްދޭންވެގެން އަހަރެންނާ ކައިވެނި ކުރާކަށް….އަހަރެންނަށް އެކަނިވެސް އުޅެވޭނެ…" އަޑަށް ބާރުލާފައިބުނި ނަމަވެސް އެއަޑުގައިވަނީ މޮޅިވެރިކަމެވެ.\n" ޝިޔާ…އަހަރެންނަށް ހީވާ އެއްޗެއް ބުނަންތަ؟…އަހަރެންނަށް ހީވަނީ އެއްކަލަ ހަދިޔާ ފޮނުވާމީހަކީވެސް ޒަލަފްހެން….އަދި ޝިޔާގެ އެކައުންޓަށް ރުފިޔާ ޖަމާކޮށްދެނީވެސް އޭނަކަމަށްވާނީ…." ވިސްނާލަމުން ޒީޝާން ބުނެލިއެވެ. ޒީޝާން އެހެންބުނުމުން ޝިޔާވެސް ވިސްނާލިއެވެ. މިހުރިހާ ދުވަހު އޭނާއަށް އެގޮތަށް ވިސްނިފައެއްނެތެވެ.\n" އަހަންނަށްވެސް މިހާރު ތިހެން އެބަހީވޭ…އެހެންވީމަ އޭގެ މާނައަކީ އޭނާ ހަމަ އަހަންނަށް ހަމްދަރުދީވެގެން ކުރިހާ ކަންކަމޭ އެއީ….އަހަރެންގެ މާފުހޯދަންވެގެން އުޅުނުހާ ގޮތްގޮތް…" ޝިޔާ ދެރަވެލާފައި ބުންޏެވެ.\n" ނޫން ޝިޔާ…ވެދާނެ ހަމަ ހަޤީޤަތުގަވެސް ޒަލަފް ޝިޔާދެކެ ލޯބިވާކަމަށް….އޭނަ އެހުރިހާކަމެއް އެކުރަނީ ޝިޔާގެ ލޯބިހޯދަންކަމަށް….އެހެންނޫންނަމަ މާފަށް އެދިފަ މާފްލިބުނީމަ ކީއްވެ އިންނަން އަހަންވީ؟…ކީއްވެ ރެޔާދުވާލު ޝިޔާގެ ފަހަތުން މުގޯލި އަޅަންވީ؟ އަހަރެންނާ ރައްޓެހިވެގެން އުޅުނުއިރުވެސް އެވަރަކުން އޭނަ ނޫޅޭ އަހަރެންނާ ހެދިއެއް….އަހަރެން އޭނަގެ ފަހަތުން އުޅުނީ…" ޒީޝާން އުޅުނީ ޝިޔާއަށް ވިސްނައިދިނުމަށެވެ.\n" އެކަމު ޒީ ރުޅިވީމަ ހާދަވަރަކަށް ޒީއާ ބައްދަލުކުރަން އުޅުނޭ…އަހަރެންގާތު އެތައް ދުވަހަކު އާދޭސްކުރި ޒީގެ ނަމްބަރު ހޯދަންވެސް…" ޝިޔާ ހަނދާން ކޮށްދިނެވެ.\n" އޭރު އޭނަ އެވަރުން ބައްދަލުކުރަން އުޅުނީ އަހަރެންނަށް އޮޅުވާލެވުނީތީ ދެރަވެގެން، އެކަމަށް މާފަށް އެދޭކަށްނު…." ޒީޝާން ހަމަދެއްކިއެވެ.\n" އަހަރެންގެ ފަހަތުންވެސް އެއުޅުނީ މާފުހޯދާކަށް ނޫންތަ؟…މިހާރު ހަފްތާއެއް ވެއްޖެ އެއްވެސް ޚަބަރެއް ނުވަނީ….ނޭނގެވީނުވީއެއް ކުއްލިއަކަށް ގެއްލިއްޖެ…އެއީ އަބަދުވެސް އޭނަ ހަދާގޮތެއްނު…" ޝިޔާ ޝަކުވާކުރިއެވެ.\n" އެއީ އޭނަ ގަސްތުގަ ކުރިކަމަކަށްވެސް ވެދާނެއްނު….ޝިޔާ އޭނާދެކެ ލޯބިވޭތޯ ބަލާލަން….ޒަލަފްއަށް ނޭނގުނަސް ހަމަގައިމުވެސް އަހަރެންނަށް އެނގިއްޖެ ޝިޔާ އޭނާދެކެ ލޯބިވާކަން…ތިހުރީ ހަފްތާއެއް ވާންދެން އޭނާ ނުފެނީމަ ޝިޔާއަށް ވެފަހުރިގޮތް…މީހާގެ ހާލަތުދެކިބަލަ!…" ޝިޔާއަށް އިޝާރާތްކުރަމުން ޒީޝާން ބުނެލިއެވެ. ޝިޔާ އިސްދަށަށް ޖަހާލަމުން ފުންނޭވާއެއް ދޫކޮށްލީ ޒީޝާންއަށް ދޭނެ ޖަވާބެއް ނޭނގޭތީއެވެ.\n" ޝިޔާއެއްނު ޒަލަފްއަށް ޖަވާބެއްނުދީ ތިހުންނަނީ….މަހަކަށްވުރެ ގިނަ ދުވަހު ޖަވާބަކަށް އޭނާ އިންތިޒާރު ކުރުވާފަ، އޭނަގެ ޚަބަރެއްނުވެގެން މިހާރު ތި ޝަކުވާކުރަނީ….ބަލަ އަދިވެސް ނޭނގޭތަ އޭނާ ޝިޔާދެކެ ލޯބިވާކަމެއް….ކިހާވަރެއްވީމަތަ އެނގޭނީ…ކޮންމެ ފަހަރަކު ދުލުން ބުނާކަށް ނުޖެހެއެއްނު ލޯބިވާ ވާހަކައެއް…"އައި ލަވް ޔޫ" އޭ ބުނަން ކޮންމެހެން މަޖުބޫރުތަ؟…ދުލުން އެލަފްޒުތައް ބުނާމީހުންގެ އަމަލުތަކުން ގިނަފަހަރަކަށް ލޯތްބެއް ނުފެނޭ….ލޯތްބަކީ ހަމައެކަނި ބަހުން ބުނެލާ ލަފްޒެއްނޫން….އަމަލުންވެސް އެކަން ދެއްކޭނެ…އަހަރެންވެސް ކިތަންމެ ދުވަހަކު އިންތިޒާރުކުރިން ޒައިކްއަށް އަހަރެން ނުބުނަނީސް ލޯބިވާކަން އެނގޭތޯ…އަމަލުން ކިތަންމެ ފަހަރަކުދެއްކިން….ޒައިކް ގަސްތުގަ އެނގޭކަމަށް ނުހަދާހުރީމަ ދެރަވެ ރުޅިވެސް އައި…އެންމެފަހުން އަހަރެން އަމިއްލައަށް ހާމަކުރީ ލޯބިވާކަން….އަސްލު ޒަލަފް އެވަރުކުރީމަ ޝިޔާ ކަހަލަ ބުއްދިހުރި ކުއްޖަކަށް ވިސްނެން ޖެހޭނެދޯ….ކުރިން އަބަދުވެސް ކިޔާނެ މަށަށް ނުވިސްނޭ ވާހަކަ…މަ ކުޑަކުއްޖެއްހެން އުޅޭ ވާހަކަ…މިހާރު ވިސްނާލަބަލަ ތިއުޅޭގޮތް…." ޒީޝާންގެ ވާހަކަތައް އަޑުއިވިފައި ޝިޔާ ހައިރާންވިއެވެ.\nޒީޝާންއަކީ މީގެކުރިން އެހާ ބުއްދިވެރި ވާހަކަދައްކާ ކުއްޖެއްނޫނެވެ. ނަމަވެސް ވޭތުވެދިޔަ ހަތަރު އަހަރުގެ ތެރޭގައި ޒީޝާންގެ ވިސްނުމާއި އުޅުމަށްވެސް އެވަނީ ހީނުކުރާފަދަ ބަދަލެއް އައިސްފައެވެ.\n" މިހާރު ހާދަ ބުއްދިވެރި ވެއްޖެއޭދޯ….މިހާރު އަހަރެން މިވީ ޒީގެ ކުރިމަތީގަ ނުވިސްނޭ މީހަކަށް…" ހީލަމުން ޝިޔާ ބުނެލިއެވެ.\n" އަސްލު ބުނެބަލަ ކޮންކަމަކާތަ ޝިޔާ ބިރުގަންނަނީ؟…ކީއްވެތަ ޒަލަފްގެ ހުށަހެޅުމަށް ނޫނެކޭ ތިބުނަނީ؟.." ޝިޔާ އޮޅުން ފިލުވަން ބޭނުންވިއެވެ.\n" އެއީ އަހަރެންނަށް ހަމަ ގަބޫލު ނުކުރެވެނީ…އޭނަ އެހުރިހާކަމެއް ކުރީވެސް އަހަރެންގެ ހާލަށް ހަމްދަރުދީވެގެން….އެއީ ދެން އިހްސާންތެރިކަމެއް ނޫނިއްޔާ ކޮންކަމެއް…" ޝިޔާ އަނެއްކާވެސް ބުނެލިއެވެ.\n"އޭނަ އިހްސާންތެރިކަން އަދާކުރަން ބޭނުންވާނަމަ ކުރިން އުޅުނުހެން ފިލައިގެންވެސް އުޅެވުނީސްދޯ….ޝިޔާގެ ކުރިމައްޗަށް ނައިސްވެސް މާފަށް އެދެވުނީސްދޯ….މިޒަމާނުގަ ކޮންމެހެން ކުރިމައްޗަށް އަންނާކަށްވެސް ނުޖެހޭ….ކިތަންމެ ދުރުގަހުއްޓަސް ބުނަން ބޭނުން އެއްޗެއް ބުނެވޭނެ…..މަށަށް ހީވަނީ ކޮންމެވެސް އެހެން އެއްޗެއް ހިތުގަ އޮވެގެންހެން ތިއުޅެނީ؟…ބުނެބަލަ!..ހިތަށްއަރާ ހުރިހާ އެއްޗެއް ކިޔާދީބަލަ! " ޒީޝާން ޝިޔާއަށް ފުރުސަތުދިނެވެ.\n" ޒީ…ޒަލަފް އަހަރެންދެކެ ލޯބިވާންވީ ކީއްވެ….އަހަރެންނަކީ ޒީކަހަލަ ރީތިމީހެއްނޫން…ޒަލަފްއާ އަހަރެންނާ ނުވެސް ގުޅޭ…" ދެރަވެލާފައި ޝިޔާ ބުނެލިއެވެ.\n" އޯހް! ޝިޔާ އަދިވެސް ތިވިސްނަނީ އަހަރެންނަށް ކުރިން އެކަހަލަ އެއްޗެއް ބުނެވިފަ އޮތީމަ އެކަމާތަ؟….ހެޔޮނުވާނެ ޝިޔާ އެކަން ހަނދާން ނައްތާލަބަލަ! ޝިޔާތީ ހުތުރު މީހެކޭ ކާކުތަ ބުނީ؟…އަހަންނަށްވުރެ ޝިޔާ ހުތުރީ ކޮންތަނެއްތަ؟…އަހަރެންނަށްވުރެ ކުޑަތަންކޮޅެއް ކަޅުކަން އެކަނި…. ހަމުގެ ކުލަ އަނދިރިވުމަކީ ހުތުރުވުންނަމަ ކަޅުނަސްލުގެކުދިން ރީތީގެ ރާނީންގެ ގޮތުގަ ހޮވެންވީ ކީއްވެ؟…ޝިޔާގެ ދެލޮލުގެ ރީތިކަން ޝިޔާއަށް އެނގޭތަ؟ އަހަރެން ދުވަހަކުވެސް ނުބުނަން މިހެންނެއް…އެކަމު އަހަރެން އެސްފިޔަތަކުގަ މަސްކަރާ އަޅައިގެން އެސްފިޔަތައް ދިގުކަމަށް ދައްކަން މަސައްކަތްކުރާއިރު، ޝިޔާ ދުވަހަކު މަސްކަރާ ނޭޅިޔަސް އެސްފިޔަތައް ހުންނަނީ އެހާރީތިކޮށް މައްޗަށް ލެނބިފަ…ބަލާބަލަ! ކިޔާރީތިތަ ޝިޔާގެ ދެލޯ…ކުރިން ޝިޔާ ހިކިކަމުން ބައްޓަމެއް ނެތްހެން ހީވިޔަސް، ފަލަވީމަ މިހާރު ޝިޔާގެ ހަށިގަނޑުގެ ބައްޓަންވެސް ކިހާރީތި….ކޮންމެކަހަލަ ހެދުމެއްލިޔަސް ނުލާހިކު ސަޅި…އޭރުގަ އަބަދުވެސް ކިޔަމެއްނު ޒީ ކޮންމެ ހެދުމެއް ލިޔަސް ހާދަރީއްޗޭ…އެކަމު މިހާރު އޭގެ ހެދުމެއް ޝިޔާ ލާބަލަ ހުންނަގޮތެއް ބަލާލަން….ބުނަން! ކޮންމެމީހަކީވެސް އެމީހެއްގެ ޒާތުގަ ރީތިމީހެއް…އެހެންމީހުނާ އަޅާކިޔަން ވެއްޖެނަމަ ދުވަހަކުވެސް ތިމާގެ ނަފްސާމެދު ހިތްހަމައެއް ނުޖެހޭނެ…ޒައިކްދެކެ ލޯބިވުމުގެކުރިން، އަހަރެންނަށް ޒައިކްވެސް ރީއްޗެއްނޫން…އެއީ އަހަރެން އެނަޒަރުން އޭނައަށް ނުބަލާތީ…އެކަމު މިހާރު ޒަލަފްއަށްވުރެ ހުރިހާގޮތަކުންވެސް އަހަރެންނަށް ޒައިކް މާރީތީ…ރީތިކަމަކީ އެތެރެފުށުގެ ރީތިކަން…އުޅުމާއި އަޚްލާޤުގެ ރީތިކަން…އެގޮތުން ބަލައިފިނަމަ ޝިޔާ ތީ އަހަރެންނަށްވުރެ ހުރިހާގޮތަކުންވެސް ރީތި ކުއްޖެއް…އަހަރެން އުޅުނުހާ ވިޔާނުދާކޮށް ދުވަހަކުވެސް ޝިޔާއެއް ނޫޅޭ…ޝިޔާ ތީ އަބަދުވެސް ތެދުވެރި ވަފާތެރިއެއް…އެކަމު އަހަރެންނަކީ އެއްއިރެއްގާ ފިރިމީހާއަށާ އެކުވެރިޔާއަށްވެސް ބޭވަފާތެރިވިމީހެއް….އެހެންވީމަ އަހަރެން ޝިޔާއާ އަޅާކިޔާނީވެސް ކޮންގޮތަކުން؟….ހަޤީޤަތުގަ އަހަރެން ވަރަށް ލަދުވެސްގަނޭ ޝިޔާ އަހަރެންނާ އަޅާކީތީވެސް…" ޒީޝާން އޭނާގެ ވާހަކަ މެދުކަނޑާލިއިރު، އޭނާގެ ލޯވަނީ ފެންކަޅިވެފައެވެ.\n" ސޮރީ…އަހަރެން ދުވަހަކުވެސް ޒީއާމެދު ގޯސްކޮށް ނުދެކެން…ޒީ ތީ އަބަދުވެސް އަހަރެންގެ ކުރިމަތީގަ ރީތި އަދި ރަނގަޅުވެސް ކުއްޖެއް…" ޒީޝާންގެ އަތުގައި ހިފާލަމުން ޝިޔާ ބުންޏެވެ.\n" އައި ލަވް ޔޫ…" ހީލާފައި ޝިޔާގެ ގައިގާ ޒީޝާން ބައްދާލިއެވެ.\n" ލަވް ޔޫ މޯ" ޝިޔާވެސް ޒީޝާންގެ ގައިގާ ބާރަށް ބައްދާލިއެވެ.\nދެކުދިންގެ ހިތް އެކަކު އަނެކަކަށްޓަކައި ސާފެވެ. ދެހިތުގައިވެސް ކުލުނާއި ލޯބި އޭގެ އިންތިހާއަށްވެއެވެ. އެއީ އެކުވެރިކަމުގެ ފުރިހަމަ ނަމޫނާއެކެވެ.\n" ޝިޔާ…ޒަލަފްއަށް އާނބަސްބުނޭ….އެއީ ރަނގަޅުމީހެއް…އެކަހަލަ މީހަކު ލިބޭނީ މަދު މީހަކަށް" ޒީޝާން އެދުނެވެ. ޝިޔާ ޖަވާބެއްނުދީ ހީލިއެވެ.\nއިރާދަމުގެ ވަގުތެވެ. ޝިޔާ އޭނާގެ ފޯނުއަތަށްލައިގެން ކޮޓަރިތެރޭގައި ދެކޮޅަށް ހިނގާލަ ހިނގާލާ ހުއްޓެވެ. ޒަލަފްއަށް މެސެޖް ކުރުމަށްޓަކައި ދެތިންފަހަރަކު މެސެޖްވެސް ލިޔުނެވެ. ނަމަވެސް އަނެއްކާވެސް ފޮހެލަނީއެވެ. ކުއްލިއަކަށް އޭނާ ސިހުނީ ކޮޓަރި ދޮރުގައި މީހަކު ޓަކިދިން އަޑު އިވުމުންނެވެ. އޭނަ ދޮރުހުޅުވާލިއިރު، ދޮރުމަތީގައިހުރީ މަންމައެވެ.\n" ދަރިފުޅާ…އެބަތިބި ބަޔަކު އައިސް…އަވަހަށް ނުކުމެބަލަ!…" މަންމަ އެދުނެވެ. ޝިޔާ މޫނު ރީތިކޮށްލައި ބުރުގާ އަޅާލައިގެން ބޭރަށް ނުކުތްއިރު، ސޯފާގައި ޒުވާން ދެފިރިހެނުން ތިއްބެވެ. އެމީހުންގެ އަތުގައި ކޮންމެވެސް ފައިލެއްވެސް އޮތެވެ. އެމީހުންގެ ގާތުގައި ޝިޔާގެ ބައްޕަ ޒުނޭރުވެސް އިނެވެ.\n" ދަރިފުޅާ އިށީނދޭ!…" ޝިޔާ ފެނުމުން ލޯތްބާއެކު ޒުނޭރު ބުންޏެވެ.\n" ދަރިފުޅާ…މިތިބީ ޒަލަފް ފޮނުވައިގެން ރަން ކިޔަން އައިސްތިބި ދެހެކިވެރިން…." ޝިޔާ އިށީނުމުން އުފަލާއެކު ހިނިތުންވެލާފައި ޒުނޭރު ބުންޏެވެ. އެވަގުތު ޝިޔާގެ ހައިރާންވެފައި ބައްޕަގެ މޫނަށް ބަލާލެވުނީ އެކަން ގަބޫލު ނުކުރެވިފައެވެ.\n" ކޮބާ ތައްޔާރުތަ؟…" އެތަނުން ޒުވާނަކު ހިނިތުންވެލަމުން އެހިއެވެ. އޭރު ޝިޔާގެހިތް ޑަންޑަން ލާފައި ތެޅެމުންދިޔައެވެ. އޭނާ ބުނާނީ ކީކޭ ހެއްޔެވެ؟\nހަމަޓަސްލާފައި އެއްވެސް މީހަކު ރަންކިޔަން ފޮނުވާހެއްޔެވެ؟ ޒަލަފްއަކީ ކޮންކަހަލަ އަޖާއިބު އިންސާނެއް ހެއްޔެވެ؟ ކައިވެނިކުރާނަންތޯ އަހާފައި ޖަވާބުވެސް ނުދެނީސް ރަންކިޔަން ފޮނުވީއެވެ. ނޫނެކެވެ. އަޖާއިބުގޮތަކަށް އުޅުނު މީހަކީ ޒަލަފެއް ނޫނެވެ. އޭނާއެވެ. ޒަލަފް އެއްމަސްވާންދެން އޭނާފެ ފަހަތުން މުގޯލިއެޅިއިރުވެސް، އޭނާއެކަން އެނގޭކަމަށްވެސް ނުހަދާ ހުރީއެވެ. ޒަލަފްއަށް ޖަވާބުދިނުން މުހިއްމު ކަމަށްވެސް އޭނާ ނުދެކުނެވެ. މިވޭތުވެ ދިޔަ އެއްމަސް ދުވަހުގެ ތެރޭގައި ޒަލަފްވަނީ އޭނާގެ އާއިލާއާވެސް ރަނގަޅު ގުޅުމެއް އުފައްދާފައެވެ. އެކަމަކުވެސް އޭނާގެ ޖަވާބަކާނުލައި ރަންކިޔަން ޒަލަފް ފޮނުވީ ކީއްވެބާއެވެ. އޭނާ ނޫނެކޭ ނުބުނާނެކަން ޒަލަފްއަށް ޔަޤީންވަނީ ހެއްޔެވެ.\n" ޝިޔާ ތައްޔާރުތަ؟…." އޭނާ ސިހުނީ އަނެއްކާވެސް ޒުވާނާ ގޮވާލުމުންނެވެ. އެވަގުތު އޭނާއަށް ބަލާލެވުނީ ބައްޕަގެ މޫނަށެވެ.


ދިވެހި ބަހުގެ ގަވައިދު - ވިކިޕީޑިއާ\nދިވެހި ބަހުގެ ގަވައިދު\nދިވެހިބަހުގެ ގަވައިދު މިއީ ދިވެހިރާއްޖޭގެ އަހުލުވެރިން މިޒަމާނުގައި (ވިހިވަނަ ގަރުނާއި ބައްދަލު ކޮށް އަދި އޭގެ ފަހުން) އެވެރިންގެ ބަހުންވާހަކަ ދައްކާ މުއާމަލާތުކޮށް ލިޔެއުޅޭ ގަވައިދުގެ މައްޗަށް ބުރަވާ ކަންކަމަށް ބުނެވޭ ގަވައިދެވެ. ދިވެހިބަހުގެ ގަވައިދު ހިމެނޭ ގޮތަށް މިފަހަކަށް އައިސްފޮތެއްގެ ސިފައިގައި ދިވެހި ބަހުގެ އެކަޑަމީގެ ވެބްސައިޓުން ޑައުންލޯޑް ކުރެވޭގޮތަށް ހިމެނިފައި ވެއެވެ. ދިވެހިބަހުގެ ގަވާއިދު 12 ޖުލައި 1977.ހ ވަނަ އަހަރު ރައީސުލްޖުމްހޫރިއްޔާގެ އޮފީހުން ލެޓިން އަކުރުން ލިޔެޗާޕް ކޮށް ނެރެ އަދި މީގެ ތާނަ އަކުރުގެ ފޮތެއްވެސްނެރެފައިވެ އެވެ. މިލިޔުމުގައި މިވަނީ ދިވެހި ބަހުގެ ގަވާއިދު ހިމެނޭހެން އެކި ލިޔުންތަކަށް އަލިއަޅުވާލެވި އެގަވާއިދުތައް އައިސް ފައިވާ ގޮތުގެ މުހިއްމު ބައިތަކެވެ.\nދިވެހިބަހުގެ ގަވައިދު ފޮތް[އުނިއިތުރު ގެންނަވާ]\nމިފޮތުގެ އެއްވަނަބާބުގައި ހިމެނެނީ ބަހުގެބައިތަކެވެ. ބެހިގެންވަނީ 8 ބައެއްގެ މައްޗަށެވެ.\nދިވެހިބަސް ޖުމްލަކޮށް ބެހެނީ އެބަސްތަކެއް ކުރާ މަސައްކަތެއްގެ މައްޗަށެވެ. މިބައިތަކަކީ ނަން، ކަން، ނަންއިތުރު، ކަންއިތުރު، މަސްދަރު، ނަންއިތުރުގެ ނަން، އިތުރު އަދި އަކުރު މިބައިތަކެވެ.ލިޔުމުގެ ގަވާއިދާ ކިޔުމުގެ ގަވާއިދު އަދި ބަސްމަގާއި ބަސް ބުނާ ގޮތް މިއީ ދިވެހި ބަހުގެ ގަވާއިދުގެ ތެރޭ ހިމެނޭ ކަންކަން ކަމުގައި މިފޮތްޗާޕަށް ނެރުނުއިރު އޭރު މަރުކަޒުގެ ރައީސްއަކަށް ހުންނެވި މުޙައްމަދު ޖަމީލް ލިޔުއްވާފައިވެއެވެ.\nބަހުގެ ގަވައިދުގެ ތަރަހަ[އުނިއިތުރު ގެންނަވާ]\nދިވެހި ބަހުގެ ގަވައިދަށް މަސައްކަތް ކުރައްވާފައިވާ އަދީބުންގެ ވާހަކަ ބަޔާންކުރާއިރު ތަފާތެއްނެތި ގިނަ އެދުރުން ބުރަވާ ނަންތަކުގެ ތެރޭގައި އަލްވަޒީރު އެދުރު އުމަރު މާފަތް ކިލެގެފާން، ބަނޑޭރި ހަސަން މަނިކުފާނު، އައްޝައިހް މުޙައްމަދު ޖަމާލުއްދީން ނައިބު ތުއްތު، އަލްވަޒީރު އަހްމަދު ހަކުރާ މަނިކުފާނު، މަޢުލީ ހުތްއަލި ދީދީ، ފަޞީލަތުއްޝައިހު ހުސެއިން ސަލާހުއްދީން ޞާހިބުލް ފަޚާމާ ސުމުއްވުލް އަމީރު މުޙައްމަދު އަމީން ދޮށިމޭނާ ކިލެގެފާން ހިމެނެއެވެ. މީގެ އިތުރުން ދިވެހިބަހަށް ޚާއްސަ ކަންކަން ފާހަގަ ކުރައްވައި ބަހާބެހޭގޮތުން ދިރާސާ ކުރެއްވި ބައެއް ބޭރުގެ އަދީބުންވެސް ދިވެހިބަހަށް އަގުހުރި ޙިދްމަތް ތަކެއް ކޮށްދެއްވާފައިވެއެވެ.\nދިވެހި ބަހުގެ ގަވައިދު ފޮތެއް އެންމެ ފުރަތަމަ އެކުލަވައި ލެއްވީ ނައިބު ތުއްތު، ނުވަތަ މިހާރުގެ ގިނަބަޔަކު ދަންނަ ނަމުން ނަމަ އައްޝައިހް މުހައްމަދު ޖަމާލުއްދީން އެވެ. ނައިބުތުއްތު ލިޔުއްވި ތަޤްވީމުއްލިސާން ( ރަގަޅު ބަހުރުވައާއި ހެޔޮދުލެއްގެ މަތިވެރިކަމާއި މެދު ވިސްނަވައި 05 ރަމަޟާން 1308 ހ ގައި ލިޔެ ނިންމެވި ފޮތް) އަދި ތާނަ ލިޔުމުގެ ޤަވާއިދު ( ލިޔެ ނިމުނީ 1308 ހ) މިދެފޮތް އެއީ ދިވެހި ބަހުން އެންމެ ފުަރަތަމަ ބަހުގެ ގަވައިދުތަކެއް ލިޔެވި ވުޖޫދަށް ގެނެވުނު އިރު ކަމަށް ބެލެވެއެވެ. މީގެއިތުރުން އަލްވަޒީރު އެދުރު އުމަރު މާފަތް ކިލެގެފާނު 1150.ހ ވަނަ އަހަރު ލިޔުއްވި ބޮޑުތާހީދޭ ކިޔާ ރައިވަރު ފޮތް (ޗާޕުކުރެވިފައެއް ނެތް) ، ބެނޑޭރި ހަސަން މަނިކުފާނު ލިޔުއްވި އަރުމާދު ރައިވަރާއި، ދިޔޯގެ ރައިވެރު މީވެސް ބަހުގެ ގަވާއިދުގެ އަސްލު ކަމަށް ބެލެވޭ ލިޔުންތަކެވެ.\nތަނާ ލިޔުމުގެ ގަވާއިދު ( ނައިބު ތުއްތު)\nނައިބު ތުއްތު ލިޔުއްވާފައިވާ ތަނާ ލިޔުމުގެ ގަވާއިދު ( ޗާޕް 1350ހ)، މިފޮތުގައި ބަހުގެ ގައިދަ އަދި ނަހްވު ގެ މައްޗަށް އަލި އަޅުވާފައި އޮވެއެވެ. އެއީ ބަސްތައް ކިޔުމާއި ލިޔުމާއި ދޭތެރޭ ގެންގުޅެވޭ ފަރަގަކައި ހެދި ބަހަށް އަންނަ އުނިކަމެއްގެ މިސާލު ކިޔައިދިނުމުގެ ގޮތުންނެވެ. "ދިވެހިރާއްޖޭގެ މީހުން ތާނަ ލިޔަން ފެށުމުގެ ކުރީގައި ލިޔެ އުޅުނީ ދިވެސް އަކުރެވެ. އެއީ ކުޑަތަފާތެއް ހުއްޓަކަސް ސިންގަޅަ އަކުރެވެ." މިގޮތަށް ނައިބުތުއްތު އިޝާރާތް ކުރައްވާފައި އޮތުމުން ދިވެހިންގެ ބަހާއި އިހު ސިންގަޅަ 'އިންޑޯ އާރްޔަން' މީހުންގެ ބަހުރުވަޔައާއި ގުޅުމެއް ވާކަމަށް ބެލެވޭ ބެލެވުމަކީ މުޅިއަކުން ރަނގަޅު ހިއެއް ނޫނެވެ. އެއް ޒަމާނެއްގައި މިދެބަހާއި ގުޅުންހުރި ކުރީގެ ބަހެއް އުޅެދާނެ ކަމަށް ވެއެވެ(ދިވެހި ބަސް) . ޒަމާން ތަކަކަށް ދިވެހީންގެ ބަހުރުވައިގެ ތެރެއިން މިއަދާ ހަމައަށް އައިސްފައިވާ ރައިވަރާއި، ޅެން އަދި ވާހަކަ އިން ދިވެހިންގެ އަމިއްލަ ބަހުގެ ގަވައިދުތަކެއް، އަމިއްލަ ބަސްތަކެއް ވާކަމަށް ކަށަވަރު ކުރެވެއެވެ.\nދިވެހިބަހުން (ތާނަ) އިން ލިޔާއިރު އެންމެބޮޑަށް އިޝާރާތް ކުރެވެނީ ނަމަށެވެ. އެއްޗެއް ނުވަތަ މީހެއް ނުވަތަ ތަނެއްގެ ނަމެވެ. ދެން ނަންއިތުރު، ކަން، ކަންއިތުރު އަދި އަސްލަށެވެ.\nދިވެހިބަހަށް ޚިދްމަތް ކުރެއްވި ފާހަގަކޮށްލެވޭ އަދީބުން.\nއެދުރު އުމަރު މާފަތް ކަލޭގެފާނު ! ބަނޑޭރި ހަސަން މަނިކުފާނު ! މުޙައްމަދު ޖަމާލުއްދީން ! އަޙުމަދު ހަކުރާ މަނިކުފާނު ! ހުތް އަލީ ދީދީ ! ހުސެއިން ޞަލާހުއްދީން ! މުޙައްމަދު އިސްމާއިލް ދީދީ !އަހުމަދު ކާމިލް ދީދީ ! މުހައްމަދު އަމީން ދޮށިމޭނާ ކިލެގެފާނު ! އަބްދުއްﷲ ޖަލާލުއްދީން ! ބޮޑުފެންވަޅުގޭ ސީދީ ! އިބްރާހީމް ރުޝްދީ އަލްއަޒްހަރީ ! އައްޝައިޚް މަލިމް މޫސާ މާފަތްކަލޭގެފާނު !އިބްރާހިމް ޝިހާބް ! މުޙައްމަދު ޖަމީލުދީދީ ! އާމިނަތު ޙުސައިން ! މަލިމް މުޙައްމަދުދީދީ ! އިބްރާހީމް ޙިލްމީ ! ޢަލީ އަޙުމަދު ! އައްޝައިޚް ޢުމަރު ޢީސާ ! ޢަލީ ޙުސައިން ނައިފަރީ ! މޫސާ މުޙައްމަދުދީދީ !ކަރައްޔެ ކަޅުތުއްތުދީދީ ! ބާބާގޭ ދޮންމަނިކު ! އަލް މަރްޙޫމް ޢަބްދުއްﷲ އިސްމާޢީލް ! ޔޫސުފް މުޙައްމަދުފުޅު ! ބާޑީގޭ މުޙައްމަދު އަޙުމަދުދީދީ ! ބޮޑުގަލު އިބްރާހީމް މަނިކު ! މޫސާ ފަތުޙީ !ސައިކުރާ އިބްރާހީމް ނަޢީމް ! އާމިނަތު ފާއިޒާ ! ޢަބުދުﷲ ޞާދިޤް !\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 އޮގަސްޓު 2016، 01:24 ގައެވެ.


April 15, 2019 14:25:29\nދެ އެކުވެރިން ޒަމާން ކޮށްފައި ދިމާވުމުން އެކަކު އަނެކަކުގެ ހާލު އަހައި ދިރިއުޅުމުގެ ކަންތައްތައް ހިނގަމުންދާ ގޮތް އެހި ދުވަސް މިއަދު މިވަނީ މާޒީ އާއި އެކުވެގެން ގޮސްފައެވެ. ޒަމާން މިވަނީ ބަދަލުވެފައެވެ. މިއަދު އެކުވެރިން ދިމާވެފައި އެންމެ ފުރަތަމަ ވެސް ޕްލޭން ކުރާނީ ކޮންމެވެސް ރެސްޓޯރެންޓަކަށް ގޮސް، ކާށެވެ. މިއަދު ދިވެހި ޒުވާނުންގެ ތެރޭގައި އެންމެ ހިނގާ އެއް ލައިނަކީ "ނެތްތަ ކެއުމަށް" މި ޖުމްލަ ކޮޅެވެ. ދުވަސް ނިމިގެން ދާއިރު މިހެން ނުބުނެ، ދުވަސް ނިންމާލާނީ ހަމަ ވަރަށް މަދު މީހެކެވެ.\nބައެއް ދިވެހި ޒުވާނުން ދެ ނޭވާ ދޭތެރެއިން ކެއުމެއް ނެތްހޭ ކިޔާއިރު އަޅުގަނޑު ބައެއް ފަހަރު ހިތަށް އަރަނީ އެހެން ކިޔައި އުޅޭ މީހުންގެ ގޭގައި ކައްކާފައި ނުހުންނަނީ ކަމަށް ވެދާނެއޭ އެވެ. ރައްޓެއްސަކު ފެންނައިރަށް ނުވަތަ ދަަންނަ މީހަކު ފެންނަ އިރަށް ވެސް އެންމެ ފުރަތަމަ އަހާނީ ކެއުމެއް ނެތްތޯއެވެ. ދަންނަ މީހަކު ފެންނަ އިރަށް އެހެން އާހައިރު ހީވަނީ ތިމާ އަކީ ކާނެ އެއްޗެއް ނުލިބި ދެތިން ހަތަރު މަސް ވަންދެން ބަނޑަށް ޖެހިފައި ހުންނަ މީހެއް ހެންނެވެ.\nމިހާރު މިއުޅޭ ބައެއް ދިވެހިން ހަމަ ހިސާބަށް ވުރެ މޮޔައީ އެވެ. ޒަމާން ކޮށްފައި ކުރިން އެކުގައި ކިޔަވަން އުޅުނު ނުވަތަ އެކުގައި ކުރިން މަސައްކަތް ކުރި ރަހުމަތްތެރި އަކާއި ދިިމާވާއިރަށް ކެއުމެއް ނެތް ހޭ އެހުމުގެ ކުރިން އެމީހެއްގެ ހާލު އަހައިލާ، ދިރިއުޅުމުގެ ކަންތައް ހިނގާ ގޮތް ބަލާލާފައި ދެން ކެއުމެއް ނެތްހޭ އަހައިލުމުން އެމީހަކު ކެއުމެއް ދޭ ހިތްވެސް ދޭނެއެވެ. ހަމަ ދިމާވާ ގޮތަށް "އޭ ބްރޯ ކެއުމެއް ނެތްހޭ" އަހައި ލުމުން އެމީހާވެސް ހައިރާން ވާނެތާއެވެ. އެމީހާ ތިބާ އާއި ދޭތެރޭ ހިތަށް އަރާނީ ކޯއްޗެއް ކަން އެނގޭ ހެއްޔެވެ؟ ހަމަ ދިމާވާ ގޮތަށް ކެއުމެއް ނެތް ހޭ އެހުމުން ފޫހިވެސް ވާނެ އެވެ.\nތިހާ ވަރަށް ކާން ބޭނުންވާނަމަ ގެޔަށް ގޮސް، ރަނގަޅަށް ބަރު ފުރޭ ވަރަށް ކެއުން މާ ބުއްދިވެރިއެވެ. ކޮންމެހެން ތަނަކުން ރައްޓެއްސެއް ފެންނަ އިރަށް އެ ރައްޓެއްސެއްގެ ބޮލަށް އެރި، އެމީހަކު ގޮވައިގެން ތަނަކަށް ކާން ދިއުމުގެ ބޭނުމެއް ނެތެވެ. ތިހާ ވަރަށް ރެސްޓޯރެންޓްތަކަށް ގޮސް މީރު ކާއެއްޗެހި ކާ ހިތްވާ ކަމުގައި ވަނީ ނަމަ އަމިއްލައަށް ވަޒީފާއަކަށް ގޮސް ބުރަ މަސައްކަތް ކޮށްގެން، އަމިއްލަ ލާރީގައި ކެއުމުން ހުރިހާ ކަމެއް ނިމުނީއެވެ.


Ifoo miss ge hiy Autism kudhinn ah\nއިފޫ މިސްގެ ހިތް އޯޓިޒަމް ކުދިންނަށް!\nއިފޫގެ މުޅި ދިރިއުޅުން އޯޓިޒަމް ކުދިންނާއެކު\nއުންމީދަކީ އޯޓިޒަމަށް އާންމުން ހޭއްލައްވާލުން\nއިފޫއަށް އުންމީދު އެބައޮތް\nކުރިން އެއީ ޓީޗަރެކެވެ؛ ކުދިންނަށް އުނގަންނައި ދިނުމަށް ޝައުގުވެރިކަން ހުރި ޒުވާނެވެ. ނަމަވެސް ތައުލީމީ ދާއިރާގައި އުޅުނުއިރު އެހެންކަމެއް އޭނާ އަށް ފާހަގަވި އެވެ. އެހެންވެ އެ ދާއިރާއަށް ނުކުތީ އެވެ. ބޭނުންވީ "އޯޓިޒަމް" ކުދިންނަށް ހިދުމަތް ކުރާށެވެ. މިއީ އޯޓިޒަމް އެސޯސިއޭޝަންގެ ހިންގުމުގައި އެންމެ މުހިންމު ދައުރެއް އަދާކުރަމުން ގެންދާ އިފްހާމް ހުސެއިން (އިފޫ މިސް) އެވެ.\n"ގިޔާސުއްދީން ސްކޫލަށް ބަދަލުވި ދަނޑިވަޅު 1،700 ކުދިން މީގެތެރޭގައި ހިމެނޭ. އޭގެ ތެރެއިން މި ދިމާވަނީ ވަރަށް ތަފާތު މިޒާޖެއްގެ ކުދިންތަކަކާ. އެއީ ގާތްގަނޑަކަށް 10 ވަރަކަށް ކުދިން،" ކުރިން އަމީނިއްޔާ ސްކޫލްގެ ޓީޗަރަކަށް އުޅުނު އިފްހާމް ބުންޏެވެ.\nމި ކުދިންނާ ދިމާވުން ވެގެން ދިޔައީ އިފްހާމްގެ ހިތަށް ވަރަށް އަސަރުތަކެއް ކުރުވި ކަމަށެވެ. ސަބަބަކީ އެހެން ކުދިންނާއެކު އުޅުމުގައި އެ ކުދިންނަށް ހުރި ދަތިތައް އޭނާއަށް އިހުސާސްވުމެވެ. އަދި އެ ކުދިންނަކީ ވެސް މުޖުތަމައަށް ފައިދާހުރި ކުދިންތަކަކަށް ހެދޭނެ ކަމުގެ ޔަގީންކަށް އޭނާއަށް އޮތުމެވެ.\n"މި ދިހަ ކުދިންނާއެކު ކިޔަވައި ދިނުމުގައި އަހަރެއްހާ ދުވަހު މަސައްކަތް ކުރިން. މި ކުދިންނަކީ ހާއްސަ އަޅާލުމެއް ދެވިއްޖެނަމަ ވަރަށް ކިޔެވޭނެ ކުދިން. އެގޮތަށް މަސައްކަތް ކޮށްގެން އެ ކުދިން ފާސް ވާވަރުވީ،" ހިސާބާއި ސައިންސް މާއްދާ ކިޔަވައިދިން، އިފްހާމް ބުންޏެވެ.\nމިއީ އިފްހާމްގެ އެހީތެރިކަން ރާއްޖޭގައި ތިބި އޯޓިޒަމް ކުދިނާ ދިމާލަށް އެނބުރެން ދިމާވި ސަބަބެވެ. މިދަނޑިވަޅު އިއްތިފާގަކުން ނަމަވެސް ދިމާވި އިފްހާމްގެ ދައްތަ، ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ އަނބިކަނބަލުން އިލްހާމް އަލީ އޯޓިޒަމް އެސޯސިއޭޝަންގެ މަސައްކަތް ފެއްޓެވި ވަގުތާ އެވެ.\n"ދައްތަ ]އިލްހާމް] ވެސް އޯޓިޒަމް ސަޕޯޓް ގްރޫޕަކަށް އެހީތެރިކަން ފޯރުކޮށްދޭތީ އެ މަސައްކަތުގައި ބައިވެރިވީ. އޭރު އެޑިއުކޭޝަން މެނޭޖުމަންޓުގެ ދާއިރާ އިން ކިޔަވައިގެން ހުރީ. ނަމަވެސް ފަހުން އާލީ ޗައިލްޑް ހުޑްގެ ދާއިރާ އިން ކިޔަވައިގެން އައިސް ކުދިންނަށް އެހީތެރިކަން ފޯރުކޮށްދޭން ފެށީ،" އިފްހާމް ބުންޏެވެ.\n"އޯޓިޒަމް އެސޯސިއޭޝަން އުފެދުނީ އޯޓިޒަމް ކުދިންގެ ބެލެނިވެރިން އައިސް ހިޔާލު ފާޅުކުރަނީ. ބެލެނިވެރިން އައިސް ރޮއިިރޮއިފައި އެ ވާހަކަތައް ކިޔައިދޭ. އެއިރު އޯޓިޒަމް އެސޯސިއޭޝަންގެ ޗެއާމަން [އިލްހާމް] މެޑަމް ވެސް ހުންނެވީ ނިއުޔޯކްގައި. އެ ތަނުގައި ތަޖުރިބާ ލިބިވަޑައިގެންފައި ހުރީ. އެހެންވެ، އެކަމަނާ އިސްނަގައިގެން އޯޓިޒަމް އެސޯސިއޭޝަން އުފެއްދީ،"\nއިފްހާމް މި ދާއިރާގައި ހަތަރު އަހަރު މަސައްކަތް ކުރިއިރު ގިނަ ތަޖުރިބާތަކެއް ކުރެވިފައިވެ އެވެ. ހާއްސަކޮށް އޯޓިޒަމް ކުދިންގެ ތެރޭގައި އާދަޔާ ހިލާފު ހުނަރުތަކެއް ފޮރުވައިވާކަން އޭނާއަށް އެނގުނެވެ.\n"އަސްލު އޯޓިޒަމް ކުދިންނަކީ ވަރަށް ހުނަރުވެރި ކުދިން. އޯޓިޒަމް ފޯލްވަނީ ވަރަށް ބޮޑު އަންބްރެއްލާއެއްގެ ދަށުން. މީގެ ބައެއް ކުދިންނަކީ ނޮން ވާބަލް ކުދިން. އުމުރުން 12 އަހަރު ވާއިރު ވެސް ވާހަކަ ނުދެކޭ ކުދިން. އޯޓިޒަމްއަކީ ބައްޔެއް ނޫން. އޯޓިޒަމް ކުދިންގެ ސިކުނޑި ވައިރުވެފައި މި ހުންނަނީ ތަފާތުކޮށް،" އިފްހާމް ބުންޏެވެ.\n"މީގެ ތެރޭގައި ހިމެނޭ އެސްޕާޖަސް ސިންޑްރޮމް އަށް ދާކުދިން. ވަރަށް ޓެލެންޓެޑް ކުދިން ވެސް ތިބި. އޯޓިޒަމްގައި އެބައުޅޭ މެންޓަލް މެތްސްއަށް ވެސް މޮޅު ކުދިން. މީގައި އެބަތިބި ގުރުއާން ހިތު ދަސްކޮށްދެވިދާނެ ކުދިން. މީގެެތެރޭގައި އެބަތިބި އިލެކްޓޯނިކްސް އަށް މޮޅު ކުދިންވެސް."\nއިފްހާމް ބުނި ގޮތުގައި އޯޓިޒަމް އެސޯސިއޭޝަންގެ މަގުސަދަކީ މިގޮތަށް ތިބި ކުދިންގެ ހުނަރު ތަރައްގީކޮށް މުޖުތަމައަށް ނެރުން ކަމަށެވެ.\n"ބައެއް ކުދިން އަންނައިރު އެބަތިބި ބަހެއް ނުކިޔޭ ކުދިން ވެސް. މިސާލަކަށް ބައެއް ކުދިން އުޅެދާނެ ސިޑިން ތިރިއަށް ދާން ނުކެރޭ ކުދިން. އެހެންވެއްޖެނަމަ އެ ކުދިންނަށް ޖެހޭނީ ގޯލެއް ހަދައިގެން ކުރިއަށް ގެންދަން. ކޮންމެ ދެ މިނެޓަކުން ގަނޑެއް ބަހައްޓައިގެން ފަހަރު ސްޓެޕެއް އަޅަން ކިޔައިދޭން. ދިހަ އަހަރުވާ ކުއްޖަކު ފާހާނާ އަށް ދާން ނުކެރޭ ކުދިންވެސް އުޅޭ. އެހެންވާ ކުދިންނަށް ކޮންމެ 10 މިނެޓަކުން ފާހާނާއަށް ގެންގޮސް ކުރެހުމުން ފާހާނާގައި އަމަލު ކުރަން ޖެހޭ ގޮތް ދައްކައިދޭން ޖެހޭ،" އިފްހާމް ބުންޏެވެ.\nއިފްހާމްގެ މަސައްކަތުން އޯޓިޒަމް ކުރިންނަށް ދަނީ ގިނަ އެހީތަކެއް ހޯދަައި ދެމުންނެވެ. ހާއްސަކޮށް މި ކުދިންނަށް ބޭނުންވާ ތައުލީމާއި ތަމްރީން ދިނުމަށް ގިނަ އަދަދެއްގެ ދިވެހިން ވަނީ ތަމްރީން ކޮށްފަ އެވެ. ފުރަތަމަ އެސޯސިއޭޝަން އުފެދުނުއިރު ހަތަރު ޓީޗަރުން ތިބި ނަމަވެސް މިހާރު ޓީޗަރުންގެ އަދަދު ވަނީ 32 އަށް އިތުރުވެފަ އެވެ.\n"އޯޓިޒަމް އެސޯސިއޭޝަންއަކީ ވަރަށް ޅަ ޖަމިއްޔާއެއް. މިތަނުގެ ދަށުން މި ހިންގަނީ އޯޓިޒަމް ސްކޫލް. އެކި ގޮތް ގޮތުން ފަންޑު ހޯދައިގެން އޯޓިޒަމް ދާއިރާއަށް ބޭނުންވާ މީހުން ތަމްރީން ކުރެވިއްޖެ. އޯޓިޒަމް އެސޯސިއޭޝަންގައި މިހާރު އެބަހުރި ސްޕީޗް ތެރަޕިސްޓެއް ވެސް. ބިހޭވިޔާ ތެރެޕިސްޓެއް ވެސް. މާސްޓަސް ހަދައިގެން ތިބި ބޭފުޅުން ވެސް އެބަތިބި،" އިފްހާމް ބުންޏެވެ.\nއިފްހާމް ގަބޫލުކުރާ ގޮތުގައި އޭނާ މީހަކަށް ހަދައިދިނީ އަމީނިއްޔާ ސްކޫލްގައި ކުރީގެ އެންމެ އިސް މަގާމެއްގައި ހުންނެވި ޖަމީލާ އަލީ އެވެ.\n"ޖަމީލާ ވަރަށް ބޮޑަށް އަޅުގަނޑަކަށް ކަންތައްތައް ދަސްކޮށްދިން. އަޅުގަނޑު ކުރިއަށް ނެރެން މަސައްކަތް ކުރީ ޖަމީ. ގިނަ ކަންކަމުގައި ޖަމީގެ ލަފާ ލިބުން. އަޅުގަނޑަށް ހޯމް ވަރަށް ފީލްވި. އަމީނިއްޔާގައި މަސައްކަތް ކުރަން ފެށިއިރު ހަވާލުކުރީ ހުސް ކޮމެންޑެޑް ލިބިފައި ތިބި ކުދިން ތިބި ކުލާހަކަށް. އެހެންވެ އަޅުގަނޑަކަށް އެނގުނު އެ ކްލާސް އަޅުގަނޑާ ހަވާލު ކުރާނީ ކޮންމެ ވެސް ޓެލެންޓެއް ހުންނާނެތީކަން. އެހެންވެ މިއަދު ވަރަށް ހިތްހަމަ ޖެހޭ މިފަދަ [އޯޓިޒަމް] ކުދިންނަށް އެހީތެރިކަން ދެވޭތީ،" އިފްހާމް ބުންޏެވެ.\n"ކޮންމެ ދުވަހަކު ބެލެނިވެރިންގެ އާދޭސްތަކާ އެއްޗިހި އަޑުއިވޭ. ނަމަވެސް ޖާގައިގެ ދަތިކަން ހުންނަ ގޮތުން ހުރިހާ ކުދިންނަށް އަޅާ ނުލެވެނީ."\nއިފްހާމް އޯޓިޒަމް ކުރިންނާއެކު ހޭދަކުރާ ކޮންމެ ދުވަހަކީ ވެސް އުފާވެރި ދުވަހެވެ. ހާއްސަކޮށް އޯޓިޒަމް ކުއްޖަކު އާކަމެއް ކުރާ ކޮންމެ ދުވަހަކީ ވެސް ހާއްސަ ދުވަހެއް ކަމަށް އިފްހާމް ފާހަގަ ކުރި އެވެ.\n"ބެލެނިވެރިން އަޅުގަނޑުމެން ކޮށްދޭ ކަންތައްތަކަށް ޝުކުރު އަދާކުރުމަކީ ވަރަށް އުފާވޭ. އަދި ކުރިން އިފޫ މިސް އޭ ކިޔާފައި ގޮވާލާ ވަގުތަކީ ވެސް ވަރަށް އުފާވާ ވަގުތެއް. ބެލެނިވެރިންނާއި ޓީޗަރުންނާ ވެސް ވަރަށް ގާތްވާނެ. ކުދިންގެ ޕްރޮގްރެސް ފެނުނީމަ ވަރަށް އުފާވޭ."\nއިފްހާމްގެ ބުރަ މަސައްކަތް ދުނިޔެ ވެސް މިއަދު ވަނީ ބަލައިގެންފަ އެވެ. އެކަން އެނގެނީ ދުބާއީގެ "ޕްރިންސަސް ހާޔާ" ގެ އެވޯޑު އޭނާއަށް ލިބުމެވެ. އޭނާއަށް މި އެވޯޑު ލިބިފައިވަނީ "ބެސްޓް މެނޭޖަރު" ކެޓަގަރީންނެވެ.\n"މި އެވޯޑަކީ ރާއްޖެއަށް ލިބުނު ރީތި ނަމެއް. އެއް ގޮތަކަށް ވެސް ހިއެއް ނުކުރުން މި އެވޯޑު ލިބޭނެ ކަމަށް. މި އެވޯޑަށް ދުނިޔޭގެ އެކި ގައުމުތަކުން މީހުން ކުރިމަތިލި،" އިފްހާމް ބުންޏެވެ.\nއިފްހާމްގެ ހުވަފެނަކީ އަންނަ އަހަރު ހުޅުމާލޭގައި ހުޅުވާ އޯޓިޒަމް ސްކޫލުގައި ގިނަ ކުދިންތަކަށް ހިދުމަތް ކުރުމެވެ.\n"ހުޅުމާލޭގައި ހަދާ ސްކޫލްގައި 400 އަށްވުރެ ގިނަ ކުދިންނަށް ކޭޓާ ކޮށްދެވޭނެ. ނަމަވެސް ހުޅުމާލޭގައި ހަދާ ސްކޫލްގައި ސުވިމިން ޕޫލެއް ވެސް ހުންނާނެ. އެހެންވެ މި ތަނުން ހިދުމަތް ދޭން ފެށުން،" އިފްހާމް ބުންޏެވެ.\n"އަޅުގަނޑު ބޭނުންވަނީ އޯޓިޒަމް ކުދިންނަށް މީހުން ހޭލުންތެރި ކުރުވަން. އެ ކުދިންނަނީ ސެސްސަރީ އިޝޫޒް ހުންނަ ކުދިން. އަޑު ތަކަށް އެ ކުދިން އުނދަގޫވޭ. ބައެއް ކުދިން ފެންނާނެ ބިން މައްޗަށް ވެއްޓި ގަނެގެން އުޅޭތަން. އެ ކުދިންނަށް ވަރަށް އުނދަގޫވާނެ. ބައެއް މީހުން އެބަ ކޮމެންޓް ޕާސްކުރޭ މިއީ ކޮންކަހަލަ ބެލެނިވެރިނެއްހޭ! ދަރިން ތަރުބިއްޔަތު ކުރާކަށް ވެސް ނޭނގެއޭ!. މިކަހަލަ ކުދިންގެ ބެލެނިވެރިންނަކަށް ނުކެރޭ ކުދިން ނެރޭކަށް. އެހެންވެ އަޅުގަނޑު ދެކެން ބޭނުންވަނީ މިކަން ކުޑަ ވާނެ ދުވަހެއް."


އަންހެނުންނަށް އިސް ވަޒީފާތައް ދިނުމަށް އެދި އަފުޣާނިސްތާނުގައި މުޒާހަރާކޮށްފި | Sandhaanu\nއަންހެނުންނަށް އިސް ވަޒީފާތައް ދިނުމަށް އެދި އަފުޣާނިސްތާނުގައި މުޒާހަރާކޮށްފި\nއަފްޣާނިސްތާނުގެ ވެރިރަށް ކާބުލްގައި މިދިޔަ ހޮނިހިރު ދުވަހު އެތައް ބަޔަކު ވަނީ މުޒާހަރާކޮށްފައެވެ. މުޒާހަރާގެ ބައިވެރިންގެ ތެރޭގައި ގިނައީ އަންހެނުންނެވެ. މުޒާހަރާގެ ބައިވެރިވެރިން ވަނީ ރިޔާސީ ގަޑުވަރު ކުރިމަތީގައި އެއްވެ ތިބެ ސަރުކާރު ހިންގުމުގެ އިސް މަގާމުތަކުގައި އަންހެނުންނަށްވެސް ވަޒީފާ އަދާ ކުރެވެން ޖެހޭނެ ކަމަށްބުނެ އަޑު އުފުލާފައެވެ.\nމުޒާހަރާގެ ބައިވެރިއެއް ކަމުގައިވާ އުމުރުން 26 އަހަރުގެ ރާޒިޔާ ބަރަކާޒީ، ބުނިގޮތުގައި މުޒާހަރާގެ ބައިވެރިން އެއްވެ އަޑުއުފުލުމުގެ ތެރޭގައި އެއްވެސް ވަރަކަށް ބާރުގެ ބެނުންކޮށްފައެއް ނުވެއެވެ. ނަމަވެސް ޠާލިބާނު ސިފައިން ވަނީ މުޒާހަރާގެ ބައިވެރިން ވަށާލައި މުޒާހަރާ ރޫޅާލުމުގެ ގޮތުން ޕެޕާ ސްޕްރޭ އާއި ކަރުނަ ގޭސް ބޭނުންކޮށްފައެވެ.\nފާއިތުވި ހަފުތާތަކުގެ ތެރޭގައި ތާލިބާނުން ވަނީ އަންހެނުން ސަރުކާރު ވަޒީފާތަކަށް ނިކުތުމާ ގުޅޭގޮތުން ވާހަކަދައްކާފައެވެ. މިގޮތުން ޠާލިބާން ޖަމާއަތުގެ ތަރުޖަމާން، ޒަބީހުﷲ މުޖާހިދު ވަނީ ސަރުކާރުގެ ވަޒީފާ ތަކުގައި މަސައްކަތް ކުރަމުން ގެންދާ އަންހެނުން ގޭގައި މަސައްކަތް ކުރުމަކީ އެ ކަނބަލުންނަށް މި ވަގުތަށް އެންމެ ރައްކާތެރި ގޮތް ކަމުގައި ވިދާޅުވެފައެވެ. އޭނާ ވިދާޅުވި ގޮތުގައި ސަރުކާރު އޮފީސްތަކާއި އާންމު މަގުތަކަކީ އަންހެނުންނަށް މިވަގުތު އެހާ ރައްކާތެރި ތަންތަނެއް ނޫނެވެ. އޭނާ މިހެން ވިދާޅުވެފައި ވަނީ ޠާލިބާނުންނާއި އަލަށް ގުޅުނު ބައެއް މެމްބަރުންގެ ތެރޭގައި ހަރުކަށި ފިކުރުގެ މީހުން ތިބިކަން ފާހަގަކުރެއްވުމަށް ފަހުގައެވެ. ވަކިގޮތެއް އެންގުމާ ހަމަޔަށް އަންހެނުން ގޭގައި ވަޒީފާ އަދާކުރުމަށް ބުނެ އެމީހުންނަށް މަހުން މަހަށް ބަރާބަރަށް މުސާރަ ދެއްވާނެކަމަށް ޒަބީހުﷲ ވަނީ ނޫސްވެރިންގެ ބައްދަލުވުމެއްގައި މައުލޫމާތު ދެއްވަމުން ވިދާޅުވެފައެވެ.\nނަމަވެސް ގިނަ ބަޔަކު ދަނީ 1996 ވަނަ އަހަރުގެ މާޒީ ހަނދާންކުރަމުންނެވެ. އެ އަހަރަކީ ޠާލިބާނުން އެންމެ ފުރަތަމަ ބާރުވެރިކަމަށް އައި އަހަރެވެ. އޭރުވެސް އެމީހުން ވަނީ ހަމަ މިފަދަ އެންގުމެއް އަންގާފައެވެ. ރައްކާތެރިކަން ކަށަވަރު ވަންދެން އަންހެނުން ސްކޫލަށާއި ވަޒީފާތަކަށް ދިޔުން އޭރުވެސް މަނާކުރިއެވެ. ނަމަވެސް އެ ރައްކާތެރިކަން އެމީހުން އޭރު ކަށަވަރުކޮށްދީފައެއް ނުވެއެވެ. ނަތީޖާއެއްގެ ގޮތުން އެތައް ސަތޭކަ އަންހެނުންނެއް ތައުލީމް އުނގެނުމާއި ވަޒީފާ އަދާކުރުމުގެ ފުރުސަތުން މަހުރޫމުވެގެން ދިޔައެވެ.


Fuvahmulakugai dive kuranikoh haalu dheravi Mahmood ithuru faruvaa ah India ah - One Online\nސައިއްޓޭއާއެކު ޑައިވިންއަށް ދިޔަ މަހޫމޫދު ފާއިޒް، އެނާ ވަނީ އިތުރު ފަރުވާ އަށް އިންޑިއާ އަށް ގެންގޮސްފައި --- ފޮޓޯ: ފޭސްބުކް\nފުވައްމުލަޖުގައި ޑައިވް ކުރަނިކޮށް ހާލުދެރަވި މަހުމޫދު އިތުރު ފަރުވާއަށް އިންޑިއާ އަށް\nފުވައްމުލަކު ސިޓީގެ ނެރު ބޭރުން ޑައިވް ކުރަނިކޮށް ހާލުސީރިއަސްވި މަހުމޫދު ފާއިޒް އިތުރު ފަރުވާއަށް އިންޑިއާއަށް ގެންގޮސްފި އެވެ.\nމިދިޔަ މަހުގެ ތިން ވަނަ ދުވަހު މަހުމޫދު ޑައިވިނަށް ފޭބީ މަޝްހޫރު ޑައިވަރު މުހައްމަދު ސައީދުއާއެކު އެވެ. އެދުވަހު ސައީދު ވަނީ ގެއްލިފަ އެވެ. އޭނާ ހޯދުމުގެ މަސައްކަތް ހަފުތާއެއް ވަންދެން އެމްއެންޑުއެފުން ކުރި ނަމަވެސް އޭނާ އަދިވެސް ފެނިފައެއް ނުވެ އެވެ.\nމަހުމޫދު ހާލު ސީރިއަސްވެ ފުވައްމުލަކު ހޮސްޕިޓަލުގައި ފަރުވާ ދިނުމަށްފަހު އޭނާ ވަނީ ދ. ކަނޑިންމަ ރިސޯޓުގައި ހުންނަ ޗެމްބާގައި ފަރުވާދިނުމަށްފަހު ޅ. ކުރެއްދޫ ރިސޯޓުގައި ހުރި ޗެމްބަރަށް ބަދަލުކޮށް އެތަނުގައިވެސް ވަނީ ފަރުވާދީފަ އެވެ. ނަމަވެސް ހާލު އިތުރަށް ސީރިއަސްވެ އޭޑީކޭއަށް ގެނެސްވެސް އޭނާއަށް ވަނީ ފަރުވާދީފަ އެވެ.\nއޭޑީކޭ އިން ފަރުވާ ދިނުމަށްފަހު އަނެއްކާވެސް ކުރެއްދުއަށް ގެންގޮސް ފަރުވާދިނުމަށްފަހު އިތުރު ފަރުވާއަށް އާއިލާއިން ވަނީ މިއަދު އޭނާ އިންޑިއާއަށް ގެންގޮސްފަ އެވެ.\nއާއިލާގެ ގާތް މީހަކު "ވަން" އަށް މިއަދު ބުނީ މަހުމޫދު އިންޑިއާއަށް ފުރީ މިއަދު ހެނދުނު ކަމަށެވެ. އަދި ގެންދިޔައީ އިންޑިއާގެ އަމްރިތާ ހޮސްޕިޓަލްގައި ހައިޕާބޭރިކް އޮކްސިޖަން ތެރަޕީ އާއި ފިޒިއޮތެރަޕީ ހެދުމަށް ކަމަށްވެސް ބުންޏެވެ.\nގުޅޭ ޓެގު އިންޑިއާ ފުވައްމުލައް ސިޓީ ޑައިވިން\nޔޯގާ ހަރަކާތުގެ ސެކިއުރިޓީ ބްރީޗުވި މައްސަލައިގައި އިމްރާނާއި ހަމީދު ސަސްޕެންޑް ކުރަންޖެހޭ: އާދަމް ޝަރީފް\nޔޯގާ ހަރަކާތުގެ ސެކިއުރިޓީ ބްރީޗުވި ގޮތުގެ އިންކުއަރީއެއް ހަދަން ގޮވާލައިފި


BREAKING: Idhikolhu Council Memberun Himeney Gothah Bayaku Hayyaru Kohfi - Vaguthu\nއިދިކޮޅު ކައުންސިލް މެންބަރުން ހިމެނޭ ގޮތަށް ބަޔަކު ހައްޔަރުކޮށްފި\nމާލޭގައި އިދިކޮޅު ޕީޕީއެމްއާއި ޕީއެންސީގެ ސަޕޯޓަރުން ކުރަމުންދާ މުޒާހަރާގެ ތެރެއިން ފުލުހުންނާއި މުޒާހަރާގެ ބައެއް ބައިވެރިންނާ ކުރިމަތިލައި، ބައެއް މީހުން ހައްޔަރުކޮށްގެން ގެންގޮސްފިއެވެ.\n"އިންސާފު ކޮބައި؟" ގެ ނަމުގައި އިދިކޮޅު ކޯލިޝަންގެ ސަޕޯޓަރުން ގެންދަނީ ރާއްޖޭގެ މީހުން ދިރިއުޅޭ ކޮންމެ ރަށެއްގައި މުޒާހަރާ ކުރަމުންނެވެ. މާލޭގައި ވެސް މުޒާހަރާ ކުރަމުންދާއިރު މުޒާހަރާ ހުއްޓުވަން އެސްއޯ ފުލުހުންގެ ބައެއް އޮފިސަރުން ނުކުމެ އެބަ އުޅެއެވެ.\nމި ގޮތުން ފުލުހުންގެ ބައެއް މީހުނާއި މުޒާހަރާގެ ބައެއް ބައިވެރިންނާ ކުރިމަތިލުންތައް ހިނގަމުންދާއިރު، ބައެއް މީހުން ހައްޔަރުކޮށްގެން ފުލުހުންގެ ޖިޕަށް އަރުވައިގެން މިހާރު ގެންގޮސްފައިވެއެއެވެ.\nއިދިކޮޅު ކޯލިޝަންގެ ތަރުޖަމާނު ހީނާ ވަލީދު ވިދާޅުވި ގޮތުގައި މިހާތަނަށް 11 މީހަކު މުޒާހަރާގެ ތެރެއިން ހައްޔަރުކޮށްގެން ގެންގޮސްފައިވާ ކަމަށް މައުލޫމާތު ލިބެއެވެ. އޭގެ ތެރޭގައި ކޯލިޝަންގެ ކައުންސިލް މެންބަރެއް ކަމުގައިވާ ނަބީލް ޒަމީލް ވަނީ ހައްޔަރުކޮށްގެން ގޮސްފައެވެ.\nފުލުހުން މުޒާހަރާގެ ބައިވެރިންނަށް ހުރަސް އަޅަމުން ދިޔަ ނަމަވެސް މުޒާހަރާ އަދި ހުއްޓާ ނުލާނެ ކަމަށް ކޯލިޝަންގެ ލީޑާޝިޕްގެ ބޭފުޅުން ވިދާޅުވެއެވެ. ލީޑާޝިޕްގެ އެކި ބޭފުޅުން މައުލޫމާތު ދެއްވި ގޮތުގައި މިރޭ 12:00 ޖަހަން ދެން މިއަދު ފެށި މުޒާހަރާގެ ހަރަކާތް ކުރިއަށް ގެންދާނެއެވެ.\nމި އަށް ފަހު ކޮންމެ ދުވަހަކު ގޮތަކަށް މާލޭގައި އިދިކޮޅު ކޯލިޝަންގެ ލީޑާޝިޕްގެ ބޭފުޅުން ލީޑް ކުރައްވައިގެން ސަޕޯޓަރުން މުޒާހަރާ ކުރަމުންދެއެވެ. މިއިން ކޮންމެ މުޒާހަރާއެއްގައި ސަރުކާރުގެ އެކި ކަންކަން ރަނގަޅު ކުރުމަށް ގޮވާލައެވެ. އަދި ރައީސް ޔާމީން މިނިވަން ކުރުމަށާއި ޝަރުއީ ނިޒާމަށް ސަރުކާރުން ނުފޫޒު ފޯރުވުން ހުއްޓާލަން ގޮވާލައެވެ.\nއިންޑިއާއިން ދީފައިވާ ވެކްސިންގެ ރައްކާތެރިކަން ކަށަވަރު ކުރަން ގޮވާލައި ހެލްތު މިނިސްޓްރީ ކައިރީ މުޒާހަރާ ކުރިއެވެ. އިންކަމް ސަޕޯޓް އެލަވަންސްގެ އިންސާފުވެރިކަން ކަށަވަރު ކުރަން ގޮވާލައި ފިނޭންސް މިނިސްޓްރީ ކައިރީ މުޒާހަރާ ކުރިއެވެ. ލޯކަލް ކައުންސިލްތަކުގެ އިންތިހާބު އަވަސް ކުރުމަށް ގޮވާލައި އިލެކްޝަންސް ކޮމިޝަން ކައިރީ ވެސް މުޒާހަރާ ކުރިއެވެ.\nޢިހްތިޖަދު ކުރެވެން ވާނެ މީ ޑިމޮކްރެޓިކް ގައުމެށް\nޖެނުއަރީ 29, 2021 19:17\nމިބަލިން އަރައިގަނެވިގެންދޯ ރަނގަޅަށް އިންތިޚާބެއްވެސް ބޭވޭނީ، މިގައުމުގަ މިބަލިމަޑުކަން އޮތްކަން އެއީ ޙަޤީގަތެއް ، ހޮސްޕިޓަލުގައިވެސް އެތައްބަޔަކު އެޑުމެޓުކޮށްގެން ފަރުވާދެނީ، ކައިރި ޤައުމު ތަކުގައިވެސް އެ އުޅެނީ ސަލާމަތް ނުވެގެން ، މިއަދު މެލޭގައި ދިރިއުޅުއްވާ ބޭފުޅަކު ވިދާލުވީ އެތާގައި އިންތިޚާބަކަށް ކެންޕޭން ކޮށް އިންތިޚާބު ބޭވިފަހުންނޭ އެހާ ޙާލަތުގޯސްވެން ދިޔައީ، އެއީ އަމިއްލަ އުފެއްދުންތެރިކަންހުރި ޤައުމެއް އެކަމަކު އަހަރުމެންތަފާތު ، މިދިޔަ އަހަރުންފެށިގެން އުޅެމުންއައި ދަތިހާލުން ހާލަތު ރަނގަޅުވުމުގެ ނިޝާންތައް ފެށީއެވެ. ކޮންމެ ބޭފުޅެއްވެސް އަމިއްލަ ޒިންމާ އަދާކުރައްވާ!


BREAKING | Covid-19: Balin Rangalhuvi Meehun Ge Adhadhu5Million Ah Araifi - Vaguthu\nކޮވިޑް-19: ބަލިން ރަނގަޅުވި މީހުންގެ އަދަދު ފަސް މިލިއަނަށް އަރައިފި\nދުނިޔޭގެ އެކި ކަންކޮޅުތަކުން ނުރައްކާތެރި ކޮވިޑް-19 އަށް ފައްސިވީ މީހުންގެ ތެރެއިން، ބަލިން ރަނގަޅުވީ މީހުންގެ އަދަދު ފަސް މިލިއަނަށް އަރައިފިއެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިހާތަނަށް ދުނިޔެއިން ކޮވިޑް-19 ޖެހުމަށްފަހު މި ބަލިން ރަނގަޅުވީ މީހުންގެ ޖުމްލަ އަދަދު މިހާރު ވަނީ 5,002,619 (ފަސް މިލިއަން ދެހާސް ހަސަތޭކަ ނަވާރަ) އަށް އަރާފައެވެ.\nމި ބަލިން ރަނގަޅުވީ މީހުންގެ އަދަދު ތިން މިލިއަނަށް މިއަދު އަރާފައިވީނަމަވެސް، ދުނިޔޭގެ އެކި ކަންކޮޅުތަކުގައި ބަލި ފެތުރޭ މިންވަރު ފަހަކަށް އައިސް ވަނީ ވަރަށް ބޮޑަށް އިތުރުވާން ފަށާފައެވެ. އެގޮތުން މިހާތަނަށް ދުނިޔެއިން ޖުމްލަ 9,325,706 މީހަކަށް ވަނީ ބަލި ޖެހިފައެވެ.\nފަހުގެ މަޢުލޫމާތުތަކަށް ބަލާއިރު، ދުނިޔެއިން މިހާތަނަށް ކޮވިޑް-19 ޖެހިގެން 478,531 މީހަކު ވަނީ މަރުވެފައެވެ. މި ބަލީގައި މިހާރު ފަރުވާދެމުން ދަނީ 3,844,550 މީހަކަށެވެ. އޭގެތެރެއިން 57,899 މީހެއްގެ ހާލު ސީރިއަސް ކަމަށް އިދާރާތަކުން ބުނެއެވެ.\nމިހާތަނަށް ދުނިޔެއިން މި ބަލި ފެނުނު ޤައުމުތަކުގެ ތެރެއިން، ވައިރަސްގެ ނުރައްކާ އެންމެ ބޮޑުވެފައި ވަނީ އެމެރިކާ އަށެވެ. އެޤައުމުން އެކަނިވެސް މިހާތަނަށް ޖުމްލަ 2,417,216 މީހަކަށް ބަލި ޖެހިފައި ވާއިރު، އޭގެތެރެއިން 123,369 މީހަކު ވަނީ މަރުވެފައެވެ. އެމެރިކާ އަކީ މި ބަލީގައި އެންމެ ގިނަ ބަޔަކު ފައްސިވެ، އެންމެ ގިނަ ބަޔަކު މި ބަލި ޖެހިގެން މަރުވި ޤައުމުވެސް މެއެވެ.


Vihei Iru2Anga Huri Kujjeh, Operation Kaamiyaabu - Vaguthu\nވިހެއުމުގެ ކުރިން ދިމާވި ހާލަތެއްގެ ސަބަބުން ދެކުނު ކެރޮލީނާއަށް އުފަންވި ދެ އަނގަ ހުރި ކުއްޖެއްގެ އޮޕަރޭޝަން ކާމިޔާބުވެއްޖެ އެވެ.\nރިޕޯޓްތައް ބުނާގޮތުން މި ކުއްޖާ އުފަންވި އިރު ހުރި ދެ އަނގައަކީވެސް "ރަނގަޅު" ދެ އަނގަ ކަމަށާއި، އެގޮތުން ދެ އަނގައިގައިވެސް ތުންފަތާއި ދުލާއި ދަތްތައް ހުރި ކަމަށެވެ. އެހެންކަމުން އެކުއްޖާ އޮޕަރޭޝަން ކޮށްފައިވަނީ އިތުރަށް އުފެދިފައި ހުރި އަނގަ ނެގުމަށެވެ.\nނޫސްތައް ބުނާގޮތުން އެކުއްޖާއަށް ދެ އަނގަ ލިބިފައިވާކަން އެނގުނީ ކުއްޖާގެ މަންމަގެ ބަނޑަށް 28 މަހުގައި ހެދި ސްކޭނަކުން، ކުއްޖާގެ ގައިގައި ސިސްޓެއް ނުވަތަ ޓިއުމަރެއް އުފެދިފައިވާކަމަށް ބެލެވިގެން ހެދި ޓެސްޓުތަކުންނެވެ.\nމިކަމާއި ގުޅިގެން ބެލި ބެލުމުން އެނގިފައިވަނީ މި ދެ އަނގައިގައި ގުޅުމެއްނުވާކަމާއި، މި ދެއަނގަވެސް މަސައްކަތްކުރަނީ ވަކިން ކަމެވެ. އަދި މިކަމުގެ ސަބަބުން ކުއްޖާއަށް އައިބުކަމެއް ލިބިފައިވީނަމަވެސް ސިއްޙީ ނުރައްކަލެއް ކުރިމަތިނުވާކަން އެނގިފައި ވެއެވެ.\nމި ހާލަތާއި ގުޅިގެން ކުއްޖާގެ ދެވަނަ އަނގަ ނެގުމަށް އޮޕަރޭޝަން ކުރަން ނިންމާފައިވަނީ އާއިލާއިން އެދިގެންނެވެ. އެ އޮޕަރޭޝަނުގައި ކުއްޖާގެ ދެވަނަ އަނގައިގެ ދަތްތައް ގުޅިފައިވާ ކަޑިގަނޑާއި، އިތުރަށް ހުރި ދުލާއި ދަތްތައް ވަނީ ނަގާފައެވެ.\nމި އޮޕަރޭޝަން މިހާރު ކާމިޔާބުވެފައިވާއިރު، ކުއްޖާގެ މޫނުމަތިން މިހާރު މާބޮޑު އައިބުކަމެއް ފެންނާކަށް ނެތެވެ. އަދި އެއްވެސް އުނދަގުލެއް ނެތި ކުއްޖާއަށް ކައިބޮއެ ހެދޭ ކަމަށް ވެސް ޑޮކްޓަރުން ބުނެފައި ވެއެވެ.\nމިއީ ވަރަށް މަދު ފަހަރެއްގައި ނޫނީ އިންސާނުންނަށް ދިމާނުވާ ހާލަތެކެވެ. އެގޮތުން 1900 ވަނަ އަހަރުން ފެށިގެން މިހާތަނަށް، މިހާލަތު މެދުވެރިވެފައި ވަނީ 35 މީހަކަށް ކަމަށް ރިޕޯޓްތައް ބުނެއެވެ. މިގޮތަށް ދިމާވަނީ ކުއްޖާ ވިހެއުމުގެ ކުރިން ބަނޑުގައި އޮންނައިރު ދިމާވާ މައްސަލަތަކެއްގެ ސަބަބުންނެވެ.


Igireysi Vilaathuge Anhenaku Rape Kuri India Meehaku Jalah - Vaguthu\n2017 ވަނަ އަހަރު އިނގިރޭސިވިލާތުގެ އަންހެނަކު ރޭޕް ކުރިކަމުގެ ކުށް ސާބިތުވެ އިންޑިއާ މީހަކު ހަތް އަހަރަށް ޖަލަށް ލުމަށް ހުކުމް ކޮށްފިއެވެ.\nއުމުރުން 35 އަހަރުގެ އިންޑިއާގެ ރައްޔިތެއް ކަމަށްވާ އަޖޭ ރާނާގެ މައްޗަށް ކުއްސާބިތުވާ ކަމަށް އިގިރޭސިވިލާތުގެ ކޯޓަކުން ހުކުމް ކޮށްފައިވަނީ 2017 ވަނަ އަހަރުގެ ޑިސެންބަރު މަހުގެ 13 ވަނަ ދުވަހު އޭނާ އިނގިރޭސިވިލާތުގެ އަންހެނަކު އޭނާގެ ކާރަށް އެރުވުމަށް ފަހު ރޭޕް ކުރިކަން ސާބިތު ވުމުންނެވެ.\nމި އަމަލު ހިންގުމަށް ފަހު އޭނާ ވަނީ ބަލިވެ އުޅޭ މަންމަ ކައިރިއަށް ޒިޔާރަތް ކުރަން ކަމަށް ބުނެ އިންޑިއާއަށް ފިލާފައެވެ. ނަމަވެސް އިގިރޭސިވިލާތުގެ ފުލުހުން ވަނީ ޔޫރަޕިއަން އެރެސްޓް ވާރަންޓް މެދުވެރިކޮށް އޭނާ ސްޕެއިންގައި ހުއްޓާ ހައްޔަރު ކޮށްފައެވެ.\nމި މީހާ ރޭޕް ކުރި އުމުރުން 30 އަހަރުގެ އިނގިރޭސި އަންހެން މީހާގެ ފުރާނަ ސަލާމަތްވީ ކާރުން ނިކުމެގެން ގޮސް ކައިރި ރައްޓެސެއްގެ ގެއިން ހިމާޔަތް ހޯދުމުންނެވެ.\nއިގިރޭސިވިލާތުގެ ފުލުހުންވަނީ ރާނާ ދުވަން އިން ކާރު ހޯދާފައެވެ. އެއަންހެންމީހާގެ ޑީއެންއޭވެސް ވަނީ އެކާރުން ފެނިފައެވެ.\nރިޕޯޓްތައް ބުނާގޮތުގައި އަޖޭ ރާނާ ހުކުމް ތަންފީޒު ކުރާނީ އިންޑިއާގެ ޖަލެއްގައެވެ.\nރޭޕްގެ ކުށް ސާބިތުވެ އިންޑިއާގެ ރައްޔިތަކަށް ހުކުމް ކުރިއިރު ފާއިތުވި ހައެއްކަ އަހަރު ތެރޭގައި އިންޑިއާގައި ޖިންސީ ގޯނާ ކުރާ މައްސަލަތައް ރިޕޯޓް ކުރާ މިންވަރު އެތައް ގުނައެއް އިތުރުވުމުން ޤާނޫނުތައް ހަރުކަށިކޮށް ރޭޕް ކުރާ މީހުންގެ އަދަބު ބޮޑުކުރި ނަމަވެސް މައްސަލައަށް އެއްވެސް ހައްލެއް ނާންނަކަމަށް ދިރާސާތަކުން ދައްކައެވެ. ސަބަބަކީ އަދަބު ދެވެނީ ކުށް ކުރާ މީހުންގެ ތެރެއިން ވަރަށް މަދު އަދަދެއްގެ މީހުންނަށް ކަމަށް ވާތީ ކަމުގައި ވެސް އިންޑިއާގެ ހާލަތު ދިރާސާ ކުރާ ފަރާތްތަކުން ބުނެއެވެ.\nއިންޑިއާގައި އަންހެނަކު ރޭޕްކޮށް އޭނާގެ ދޫ ބުރިކޮށްލައިފި\nއިންޑިއާގައި ރޭޕްގެ ޝިކާރައަކަށްވި ކުއްޖަކު ވިހެއީ ޕޮލިސް ސްޓޭޝަން ތެރޭގައި\nއިންޑިއާގައި 86 އަހަރުގެ މާމާއަކު ރޭޕްކޮށްލައިފި\nޖޫން 5, 2019 17:08\nއަހަރަމެން މިކަން ގައުމުން ބޭރަށް އެކްސްޕޯޓްކުރީ އޭ !


SunOnline: Club Maldives cup 2019: Haappe ge hatrickaa eku WAMCO balikoh BML thashi ufulaalaifi\nކުލަބް މޯލްޑިވްސް ކަޕް 2019: ހާއްޕެގެ ހެޓްރިކާ އެކު ވެމްކޯ ބަލިކޮށް ބީއެމްއެލް ތަށި އުފުލާލައިފި\nޢަބްދުﷲ އައިމަން 04 May 2019, 00:16\nކުލަބް މޯލްޑިވްސް ކަޕު 2019 ގެ ޗެމްޕިއަންކަން ބީއެމްއެލް އިން ހޯދުމަށްފަހު --- ފޮޓޯ/ ފަހުމިނަޓް\nއަލީ ހާފިޒް (ހާއްޕެ)ގެ ހެޓްރިކަކާ އެކު ވެމްކޯ ބަލިކުރުމަށްފަހު ކުލަބް މޯލްޑިވްސް ކަޕް 2019 ގެ ޗެމްޕިއަންކަން ބެންކު އޮފް މޯލްޑިވްސް (ބީއެމްއެލް) އިން ހޯދައިފި އެވެ.\nމިރޭ ހުޅުމާލޭ ރެހެންދި ޓާފުގައި ކުޅުނު ފައިނަލު މެޗުން ވެމްކޯގެ މައްޗަށް ބީއެމްއެލްއިން ކުރި ހޯދީ 6-1 ގެ ތަފާތު ބޮޑު ނަތީޖާއަކުންނެވެ. މިއީ ބީއެމްއެލް އިން މި މުބާރާތުގެ ތަށި އުފުލާލި ދެވަނަ ފަހަރެވެ. މީގެ ކުރިން 2016 ވަނަ އަހަރު އެ ޓީމުން މި މުބާރާތުގެ ތަށި ފުރަތަމަ ފަހަރަށް އުފުލާލީ އެމްއާރުޑީސީ ބަލިކުރުމަށްފަހު އެވެ.\nމި މުބާރާތުގެ ތާރީހުގައި ވެސް ފުރަތަމަ ފަހަރަށް ވެމްކޯއިން ފައިނަލުގެ ޖާގައެއް ހޯދީ ސެމީ ފައިނަލުގައި ކުލަބް އިމިގްރޭޝަން ބަލިކުރުމަށްފަހު އެވެ. އުންމީދީ ޓީމަކާ އެކު ވަރުގަދަ އެސްޓީއޯއާއި ސްޓެލްކޯ ވެސް ބަކިކުރުމަށްފަހު ވެމްކޯއިން ފައިނަލުގެ ޖާގައެއް ހޯދި ނަމަވެސް އެ ޓީމުން މިރޭގެ މެޗަށް ނުކުތީ އެ ޓީމުގެ އެންމެ މުހިއްމު އެއް ކުޅުންތެރިޔަކު ސަސްޕެންޝަނުގެ ސަބަބުން ޓީމުގައި ނުހިމަނައެވެ. ސެމީ ފައިނަލުގައި މޮޅު ކުޅުމެއް ދެއްކި ހުސައިން ޣައްސާން ލަބީބް (ހުސީ) މިރޭގެ މެޗުގައި ނުކުޅެވުނީ ކުރީ ދެ މެދުގައި ރީންދޫ ކާޑު ދައްކާފައިވާތީ އެވެ.\nމުބާރާތުގެ އެއްވެސް މެޗަކުން ބަލިނުވެ އެވްރެޖްކޮށް ކުޅުނު ހުރިހާ މެޗެއްގައި ވެސް މަދުވެގެން ތިން ގޯލު ޖެހުމަށްފަހު ބީއެމްއެލް އިން ތަށި އުފުލާލި އިރު އެ ޓީމުން ވަނީ މުޅި މުބާރާތުގައި ވެސް ތަފާތު މޮޅު ކުޅުމެއް ދައްކާފަ އެވެ. އެގޮތުންވެސް އެންމެ ފާހަގަ ކޮށްލެވެނީ އަލީ ހާފިޒް (ހާއްޕެ) މި މުބާރާތުގައި ދެއްކި މޮޅު ކުޅުމެވެ.\nހާއްޕެ ވަނީ މިރޭ ކުޅުނު ފައިނަލު މެޗުގައި ވެސް ތިން ގޯލު ޖަހައި ހެޓްރިކް ހަދާފަ އެވެ. އޭނަގެ ހަލުވި އަދި ހުނަރުވެރި ކުޅުމުގެ ޖާދުލުގައި ޖެހި ވެމްކޯގެ ޓީމަށް ބަލަން ތިބެވުން އިރު ހާއްޕެ ވަނީ މުބާރާތުގެ އެންމެ މޮޅު ކުޅުންތެރިޔާގެ މަގާމު ހޯދައި ރާއްޖޭގެ ފުޓްސަލް ކިންގުގެ ޝަރަފު ހޯދާފައެވެ. ހާއްޕެ ވަނީ ސެމީ ފައިނަލުގައި އުރީދޫއާ ބައްދަލު ކުރި މެޗުގައި ވެސް ހެޓްރިކެއް ހަދާފައެވެ.\nހާއްޕެގެ އިތުރުން ބީއެމްއެލްއަށް މިރޭގެ މެޗުގައި ގޯލުތައް ޖަހައިދިނީ އިޝާން އިބްރާހީމް (ސައްޓު) އާއި އިބްރާހީމް ސިނާހް (ސިނާ) އެވެ. ސިނާ ވަނީ މިރޭގެ މެޗުގައި ދެ ގޯލު ޖަހާފަ އެވެ. ވެމްކޯއިން ޖެހި ހަމައެކަނި ގޯލު އެ ޓީމަށް ކާމިޔާބު ކޮށްދިނީ އިބްރާހީމް އަސްވަދު (ގަބޭ) އެވެ.\nފައިނަލު މެޗު ނިމުމަށްފަހު ބީއެމްއެލްއިން ވަނީ ވަރަށް ގަދަޔަށް އުފާ ފާޅު ކޮށްފައެވެ. މީގެ އިތުރުން މުބާރާތުގެ ވަނަތަކަށް ދިޔަ ޓީމުތަކާއި ކުޅުންތެރިންނަށް ވަނީ ޓްރޮފީއާ އިނާމުތައް ހަވާލު ކޮށްފަ އެވެ.\nމުބާރާތުގެ ފެއާޕްލޭ ކުޅުންތެރިޔާގެ މަގާމް ބީއެމްއެލްގެ ސިނާ ހޯދިއިރު ފެއާޕްލޭ ޓީމަކަށް ހޮވުނީ ކުއާޓާ ފައިނަލުން ކެޓި ޕްރިޒަން ކްލަބެވެ. އެންމެ މޮޅު ކޯޗަކަށް ހޮވުނީ 2016 ވަނަ އަހަރުވެސް ބީއެމްއެލް އަށް ތަށި ހޯދައިދިން ކޯޗު އިސްމާއީލް އަނިލް އެވެ. މީގެ އިތުރުން 25 އަހަރުން ދަށުގެ އެންމެ އުއްމީދީ ކުޅުންތެރިޔާގެ މަގާމް އުރީދޫ ޓީމުގެ މުހައްމަދު ރިޝްފާން ހޯދި އިރު 16 ގޯލާއެކު އެންމެ ގިނަ ގޯލު ޖެހި ކުޅުންތެރިޔާގެ މަގާމް ލިބުނީ ވެމްކޯގެ އަބްދުﷲ ޝައްފާން ޝާކާ އަށެވެ.\nމުބާރާތުގެ އެންމެ މޮޅު ފަސް ކުޅުންތެރިންނަށް ހޮވުނީ ބީއެމްއެލްގެ ސައްޓު އާއި އެޓީމުގެ ހާއްޕެ އަދި ކީޕަރު ޝަފީއުގެ އިތުރުން ކްލަބް ވެމްކޯގެ ޝާކާ އާއި ގަބޭ އެވެ. މުބާރާތުގެ ކިންގް އޮފް ފުޓްސަލް އަށް ހޮވުނީ ބީއެމްއެލް އަށް ޗެމްޕިއަންކަން ހޯދައިދިނުމުގައި ތަފާތު މޮޅު ކުޅުމެއް ދެއްކި ހާއްޕެ އެވެ.\n32 ޓީމާއެކު ކުޅުނު ކްލަބް މޯލްޑިވްސް ކަޕް ފުޓްސަލް މުބާރާތް މިރޭ ނިމުނުއިރު 30/18 ވިމެންސް ފުޓްސަލް ފިއެސްޓާ ރޭ ވަނީ ނިމިފައެވެ. އެ މުބާރާތުގެ ޗެމްޕިއަންކަން ހޯދީ މޯލްޑިވްސް ޕޯޓްސް ލިމިޓެޑް (އެމްޕީއެލް) އެވެ.


Fee dhahkaigen park kuran hulhuvaali furusathu ithuru koffi\nކިންގް ސަލްމާން މިސްކިތް ކައިރީ ތަރައްގީކުރި ޕާކިން ޒޯން--\nސަލްމާން މިސްކިތް ކައިރީ ފީ ދައްކައިގެން ޕާކުކުރުމުގެ ފުރުސަތު އަނެއްކާވެސް\n08 ޑިސެމްބަރ 2020 - 17:00:23\nސައޫދީ ސަރުކާރުން މާލޭގައި އަޅައިދިން ކިންގް ސަލްމާން މިސްކިތް ވަށައިގެންވާ ޕާކިން ޒޯނުގެ ޖާގަތައް ކުއްޔަށް ދޭން އަނެއްކާވެސް ހުޅުވާލައިފި އެވެ.\nމާލޭ ސިޓީ ކައުންސިލްގެ އިދާރާ އިން ބުނީ ސަލްމާން މިސްކިތުގެ އުތުރު ފަރާތުގައިވާ ޕާކިން ޒޯންކަށް ފީ ދައްކައިގެން ހަތަރު ފުރޮޅުލީ އުޅަނދު ޕާކުކުރުމަށް އެދި ހުށަހެޅުމުގެ ފުރުސަތު އަނެއްކާވެސް ހުޅުވާލައިފިކަމަށެވެ.\nއެ ޒޯނުން ޖާގަ ހޯދުމަށް އެދި ހުށަހެޅި ފަރާތްތަކުގެ ތެރެއިން އެކިއެކި ސަބަބުތަކާ ހުރެ ކެންސަލްވި 27 ޖާގަ އާއި ސަލްމާން މިސްކިތުގެ ސަރަހައްދުން އަލަށް ގާއިމު ކުރި 8 ޖާގައަށް އެދި ހުށަހެޅުމުގެ ފުރުސަތު މި މަހުގެ 15 ގެ ނިޔަލަށް ހުޅުވާލާފައިވާ ކަމަށެވެ.\nސިޓީ ކައުންސިލް އިން ބުނީ މި ޒޯނުން 35 ޕާކިން ސްލޮޓް ދޫކުރާނީ މަހަކު 3000 ދައްކާ ގޮތައް ކަމާއި މި ޒޯނުން ޖާނަ ދެނީ ކާރަށާއި 350 ކިލޯއަށް ވުރެ މަތި ނޫން ޕިކަޕު ތަކަށެވެ.\nމިދިޔަ އަހަރު ނިންމިފައިވާ ސަލްމާން މިސްކިތް ހުޅުވުން ލަސްވުމުގެ ގިނަ ބަޔަކު އަންނަނީ ފާޑު ކިޔަމުންނެވެ.\nއާޓިފިޝަލް ބީޗްގެ އުތުރަށް އޮންނަ ބިމުގައި ސައުދީ ސަރުކާރުގެ ހިލޭ އެހީގެ ދަށުން ތަރައްގީ ކޮށްފައިވާ މިސްކިތުގެ އަގު 24.95 މިލިޔަން ޑޮލަރައް އަރާނެއެވެ.\nފަސް ފަންގިފިލާއަށް އިމާރަތްކޮށް ނިމިފައިވާ ކިންގް ސަލްމާން މިސްކިތުގެ ހުރިހާ ފަންގިފިލާއެއްގައި ވެސް ވަނީ ކާޕެޓް އަޅާފައެވެ. އަދި މިހާރު މިސްކިތު އިމާރާތުގެ ހުރިހާ މަސައްކަތެއް ނިމި މިސްކިތް ވަނީ ޕްލޭނިން މިނިސްޓްރީގެ ބެލުމުގެ ދަށުގައެވެ.\nމިސްކިތުގައި އަރާފޭބުމަށް ލިފުޓު ހަރުކޮށްފައިވާއިރު އެއްފަހަރާ 10،000 މީހުންނަށް ނަމާދުކުރެވޭނެއެވެ.\nލައިބްރަރީއަކާއި ކްލާސްރޫމްތަކުގެ އިތުރުން ސެމިނާ ރޫމްތައް ވެސް މި މިސްކިތުގައި ހުންނާނެއެވެ.\nމިސްކިތްހައުސިން މިނިސްޓްރީސިޓީ ކައުންސިލް


Umurun 40 Aharugai Loabi Hoadhumai Gulhey Gothun Malaika Kuri Post Ah Thaureef - Vaguthu\nއުމުރުން 40 އަހަރުގައި ލޯބި ހޯދުމާއި ބެހޭގޮތުން މަލައިކާ ކުރި ޕޯސްޓަށް ތައުރީފު\nމަލައިކާ އަރޯރާއާއި އަރުޖުން ކަޕޫރު ގެ ގުޅުން ނިމުނު ކަމަށް ބުނެ ފަތުރަމުންދާ ވާހަކަތަކަށް މަލައިކާ ވެސް ރައްދު ދީފިއެވެ.\nމީގެ ދެ ދުވަސް ކުރިން ދެކެވުނު މި ވާހަކަތަކަށް ރައްދު ދެމުން އަރުޖުން ވަނީ މަލައިކާއާއި އެކު ފޮޓޯއެއް ހިއްސާކޮށް އަދި ވެސް އެ ގުޅުން އޮތްކަން ހާމަ ކޮށްދީފައެވެ.\nމަލައިކާ ވެސް އޭނާގެ އިންސްޓަގްރާމް ސްޓޯރީ ގައި ޕޯސްޓެއް ހިއްސާކޮށް އުމުރާއި ގުޅޭގޮތުން ހޭލުންތެރި ވުމަށް އެދިފައިވެއެވެ.\nއުމުރުން 40 އަހަރުގައި ލޯބި ހޯދުމަކީ އާދައިގެ ކަމެއް ކަމެކެވެ. އުމުރުން 30 އަހަރުގައި އައު ހުވަފެންތައް ދުށުމަކީ ވެސް އާދައިގެ ކަމެކެވެ. އުމުރުން 50 އަހަރުގައި އަމިއްލަ މީހާ ދެނެގަނެ ދިރިއުޅުމުގެ މަގުސަދު ހޯދުމަކީ ވެސް އާއްމު ކަމެކެވެ. އުމުރުން 25 އަހަރުގައި ދިރިއުޅުން ނުނިމޭނެއެވެ.\nމަލައިކާ ގެ މި ބަސްތައް ގިނަ ބަޔަކަށް ކަމުދިޔައެވެ. އުމުރު ކިތައްމެ މައްޗަށް ދިޔަ ނަމަވެސް ލޯބި ހޯދުމާއި އައު ހުވަފެންތައް ދުށުމާއި ދިރިއުޅުމުގެ މަގުސަދު ހޯދުމަކީ އާއްމު ކަންތައް ތަކެއް ކަމަށާއި އެ ކަންތައްތައް އެ ގޮތުގައި ބަލައިގަންނަން ޖެހޭނެ ކަމަށް މަލައިކާ ބުނެފައިވެއެވެ.\nމަލައިކާ ގެ މި ޕޯސްޓު އަރުޖުންގެ އިންސްޓަގްރާމް ސްޓޯރީ ގައި ވެސް ހިއްސާކޮށް މި ދެ ލޯބިވެރިން ފާޑުކިޔާ، ދޮގު ވާހަކަތައް ފަތުރާ ފަރާތްތަކަށް ރައްދު ދީފިއެވެ.\n2019 ވަނަ އަހަރު ފެށުނު މި ގުޅުން އަދި ވެސް ދަނީ ކުރިއަށެވެ. މި އަހަރު މި ދެ ފަންނާނުން ކައިވެނި ކުރާނެ ކަމަށް ވެސް ރިޕޯޓް ތަކުގައި ވެއެވެ.\nޖެނުއަރީ 16, 2022 12:30\nކުޑައިރު ދިރިއުޅުމުގެ މަގުސަދު އަންގައި ނުދިނުން އެއީ މައިންބަފައިންގެ ފެއިލިއަރ އެއް\nޖެނުއަރީ 16, 2022 15:31\nމިއީވެސް ޚަބަރެއްތަ ކޮއްމެދުވަހަކު މިދައިތާގެ ވާހަކަ ނޫހުގަޖަހަން؟؟މި ދައިތާ އަށްވުރެ އެތައްބޮޑުތަނުން އުމުރު ހަނގު ފިރިހެނަކާޢި ލޯބިވެގެންއަހަރުތަކެއް ހޭދަކުރާވާހަކައަށް މިގައުމުގެ ރައްޔިތުން އެހާޝައުގުވެރިކަން ދެނީތަ؟؟ ޅައުމުރުގެ ޒުވާން އަންހެނުންގެ ފޮނިމީރު ނުލިބި ލޮލަށް މިރުސް އެޅިފައިވާ ފިރިހެނުން މިގައުމުގަވެސް އެބަތިބި ތިކަހަލަ މުސްކުޅި އަންހެނުންނަށް ހެއްލިގެންތިބި، 40އަހަރުން މަތިވީމަ އެއްވެސްގޮތަކުން ނުބުނުވޭނެ ޒުވާނެކޭ،އެހެން ބުނުވަން އުޅުނަސް\nޖެނުއަރީ 16, 2022 15:55\nތައުރީފެއްގޮތައް ބަޔަކު މަލާމާތެއްކުރުންވެސް އެއީ ހަގީގަތަކަށް ވާނެބާ؟؟ ކިތައްމެވަރަކަށް މޫނުގަ ފުށްޖަހައި ރޫތައް ފޮރުވައިގެން ހުއްޓަސް ފާއިތުވާ ވަގުތެއްގައި ނުހިފެހެއްޓޭނެހެން 40އަހަރުން މަތީ އަންހެނަކާއި ޓީން އޭޖާއި 30 އަދި 35 އަރާއި ދެމެދު އުމުރުގެ އަންހެނަކާއި އުޑާއި ބިމާހާ ތަފާތުވަރު އިނގޭނީ ޒުވާން އަންބެއްގެ ފޮނިމީރު ލިބިގައިވާ ފިރިހެނަކަށް، ތިޔަ އަރުޖުންކަހަލަ ލޮލަށް އަންހެނަކު ނުދެކި ބީތާވެފައިވާ ފިރިހެނެއް ހުރެދާނެ\nޖެނުއަރީ 16, 2022 18:00\nބަލަ ދިވެހިންހެނެއް ނުވާނޭ އެމީހުނެއް ޕެލްވިކް ކަސްރަތުތައް ގަވައިދުން ކުރަންޏާ އަށާރަ އަހަރުގެ އަންހެންކުއްޖެކޭ އެއްވެސް ތަފާތެއްނުހުންނާނެ އަދި ހޯމޯންތެރަޕީކިޔާ އެއްޗެއް ނާހަމުތަ.\nޖެނުއަރީ 16, 2022 17:01\nދެން އެނޮނި ކިތަންމެ ނުރުހުނަސް އަރުޖުންވެސް އުޅޭނީ އޭނަ ގަޔާވާ އަދި ލޯބިވާ މީހަކާ އެކު ދޯ..އުމުރުގެ ތަފާތު ހުއްޓަސް އެކު އުޅެން ހުންނަ މީހާގެ މައްސަލައެއް ނެތިއްޔާ އެނިމުނީނު..އެބަޔަކު ދިރިއުޅުން ބައްޓަން ކުރާނެ ގޮތެއް އެނގޭނީ އެބަޔަކަށް..\nޖެނުއަރީ 16, 2022 21:24\nދުވަސްވީ މީހުނަށް ވަރަށް ފަސޭހަ އިން ޅަކުދިން އަތު އަޅުވާލެވޭނެޔޭ ބުނޭނު. ޢެއީ ފިރިހެނަކަށް ވިޔަސް އަންހެނަކަށް ވިޔަސް . ޢެގޮތަށްް މަލައިކާވެސް އަރުބާޒާ އިނދެގެން އުޅުނުއިރު އަރުޕިތާގެ ބޯއިފްރެންޑް ގެ ގޮތުގަ އަރުޖުން އެގެއަށް ގޮސް އުޅުނު އިރު މަލައިކާވެސް އަތު އަޅުވާލީ.\nޖެނުއަރީ 16, 2022 17:55\nދަތްހުރި ދުވަހު ކާށިކާންވާނޭނުދޯ އަރޯރާ\nޖެނުއަރީ 17, 2022 09:44\nމަލައިކާ އަށް 49 އަހަރު އެކަމަކު ވެސް ހަމަ ޒުވާން! އުމުރަކުން ނެއް ނުން މުސްކުޅި ވަނީ ކީ.. މީހާގެ އުފެދުމުގަ ހުންނަ ޖީންސް ދެން ދިރިއުޅުމުގެ ސްޓައިލް އިން މުސްކުޅިވަނީ! އެހެން ނޫނަސް ކާކު ތަ 48 އހަރުގަ މުސްކުޅިވީ


Roadha mahu dhuvaalu ke'un manaa kuraa bill ah Bhutto...\nދުނިޔެ - ބަޚްތަވާރު ބުއްޓޫ\nރޯދަމަހު ދުވާލު ކެއުން މަނާކުރާ ބިލަށް ބޭނަޒީރު ބުއްޓޫގެ ދަރިކަނބަލުން ދެކޮޅު!\nއެއީ މޮޔަބިލެއް ކަމަށް ސިފަކުރެއްވި\nބިލުގައި ސަމާލުކަންނުދޭ ކަންކަން ހުރިކަމަށް ވިދާޅުވި\nކ. މާލެ 15 މެއި 2017 | ހޯމަ 17:13 1,775\nކުރީގެ ބޮޑު ވަޒީރު ބޭނަޒީރު ބުއްޓޫގެ ދަރިކަނބަލުން ބަޚްތަވާރު ބުއްޓޫ ޒަރުދާރީ - ގޫގުލް\nއާއްމު ތަންތަނުގައި ކެއިން ބުއިން މަނާކުރުމަށް "އިހްތިރާމް ރަމަޒާން ބިލް 2017" ގެ ނަމުގައި ޕާކިސްތާނުގެ ގާނޫނު ހަދާ މަޖްލީހަށް ހުށަހެޅި އިސްލާހަކަށް ކުރީގެ ބޮޑު ވަޒީރު ބޭނަޒީރު ބުއްޓޫގެ ދަރިކަނބަލުން ބަޚްތަވާރު ބުއްޓޫ ޒަރުދާރީ ދެކޮޅު ހައްދަވައިފިއެވެ.\nރޯދަމަހު ދުވާލު ގަޑީގައި ކާމީހުންނާއި ގުޅޭގޮތުން، ޕާކިސްތާނުގައި ފުރަތަމަ ޤާނޫނެއް ހަދާފައިވަނީ1981 ވަނަ އަހަރު އެވެ. އެއަހަރު ފާސްކުރި ގާނޫނަކީ "އިހްތިރާމީ ރަމަޒާން" ކިޔާ ގާނޫނެކެވެ. އޭގެ ފަހުން އެކިކަހަލަ އިސްލާހު އެގާނޫނަށް ގެނެސްފައިވެއެވެ.\nއެގޮތުން ރޯދަ މަހު ދުވާލު ގަޑީގައި އެއްވެސް މުސްލިމަކު އާއްމު ތަންތަނުގައި ކެއުން ބުއިން މަނާކޮށްފައިވެ އެވެ.\nއެ ގާނޫނަށް އަލަށް ގެނެވުނު އިސްލާހުގައި ވާގޮތުން ރޯދަ މަހު ދުވާލު ކެޔުމުގެ ޚިދުމަށް ދޭ ތަންތަން 500 އާއި 25،000 ރުޕީސްއާ ދެމެދުގެ އަދަދަކުން ޖޫރިމަނާ ކުރާނެ އެވެ.\nމިފަހަރުގެ އިސްލާހު ކަމުގައިވާ "އިހްތިރާމް ރަމަޒާން ބިލް 2017" އަށް ދެކޮޅު ހައްދަވާ އެ ބިލަށް ވަރަށް ބޮޑަށް ފާޑު ވިދާޅުވަމުން ބޭނަޒީރު ބުއްޓޫގެ ދަރިކަނބަލުން ބަޚްތަވާރު ވިދާޅުވީ އެއީ އިސްލާމް ދީނާ ޚިލާފު "މޮޔަ ބިލެއް" ކަމަށެވެ.\nބަޚްތާވަރު ވިދާޅުވީ ބަލި މީހުންނާއި ކުޑަކުދިންވެސް އުޅޭނެ ކަމަށާއި ޕާކިސްތާނުގެ ކޮންމެ މީހަކީ ރޯދަ ހިފޭނެ މީހެއް ނޫން ކަމަށެވެ.\nމިފަދަ ހޫނުގަދަ ދުވަސްވަރެއްގައި ހީޓް ސްޓްރޯކް ޖެހި މީހުން މަރުވުންފަދަ ކަންކަމާއިމެދު އެ އިސްލާހުގައި ބަލާފައި ނުވާ ކަމަށް ބަޚްތާވަރު ވިދާޅުވިއެވެ.\n"ސްކޫލްތަކަށް ދާ ކުޑަ ކުދިންނާއި ސިއްހީ މައްސަލަތައް ހުންނަ މީހުންނާއި އުމުރުން ދުވަސްވީ މީހުންނަށް ރޯދައެއް ނުހިފިދާނެ" ބަޚްތާވަރު ވިދާޅުވިއެވެ.\nބަޚްތާވަރު ވަނީ އެފަދަ ހާލަތެއްގައި ހުރި ކުއްޖަކު ނުވަތ މީހަކު ފެންފޮދެއް ބޮއިފިނަމަ ނުވަތަ އެއްޗެއް ކަނިކޮށް ފެނިޖެއްނަމަ ހިފާ ހައްޔަރު ކުރަންވީތޯ ސުވާލު އުފައްދާފައެވެ.\nއެންމެ ފުރަތަމަ އެ ގާނޫނު ފަސްކޮށް އަމަލުކުރަން ފެށިއިރު، ހީޓް ސްޓްރޯކް މައްސަލަ ބޮޑުވުމުން ޕާކިސްތާނުގެ ބައެއް އިލްމުވެރިންވަނީ ސިއްހަތަށް ނުރައްކާވާނަމަ ރޯދަ ދޫކޮށްލެވިދާނެ ކަމަށް ފަތުވާ ދީފަ އެވެ.\nމިފަހަރުގެ އިސްލާހަށް ބަޚްތާވަރުގެ އިތުރުން ބައެއް އެހެން މެންބަރުންވެސް ދެކޮޅު ހެއްދެވިނަމަވެސް ޕާކިސްތާނުގެ ޤާނޫނު ހަދާ މަޖްލީހުގެ "ރިލިޖަސް އެފެއާޒް ކޮމިޓީ" އިން ވަނީ އެ ބިލް ފާސްކޮށްފައެވެ.\nއެންމެ ފަހުން އަޕްޑޭޓް ކުރީ: 1 ހަފްތާކުރިން | ރިވިއު ކުރީ: ހުސެން ފިޔާޒް


World championship gai Dheema ah doubles bai nimijje - vNews.mv\nވޯލްޑް ޗެމްޕިއަންޝިޕުގައި ދީމާއަށް ޑަބަލްސް ބައި ނިމިއްޖެ\nއައްފާން މުހައްމަދު 05 December 2021, 10:51\nޕޯޗުގަލްގައި މިހާރު ކުރިއަށްދާ ޓޭބަލް ޓެނިސްގެ ވޯލްޑް ޔޫތު ޗެމްޕިއަންޝިޕްގައި ރާއްޖޭގެ ހުނަރުވެެރި ކުޅުންތެރިޔާ ފާތިމަތު ދީމާ އަލީގެ ޑަބަލްސް މެޗުތައް ނިމިއްޖެއެވެ.\nމުބާރާތުގެ ޑަބަލްސް ބައިން ދީމާ ވަކިވާން ޖެހުނީ މިކްސް ޑަބަލްސްގެ ގަދަ 16 ކުޅުންތެރިންގެ ބުރުގައި ރުމޭނިއާގެ ޗިރިޓާ ލުލިއަން އާއި ރޯސޫ ބިއާންކާގެ ޕެއާގެ އަތުން ދީމާ އާއި ޗެކް ރިޕަބްލިކްގެ މާޓިސް ސިޕް ބަލިވުމުންނެވެ. މި މެޗުން ރުމޭނިއާގެ ޕެއާ މޮޅުވީ ސީދާ ތިން ސެޓުންނެވެ. ރޯސޫ އާއި ލުލިއަންގެ ޕެއާ ސެޓުތައް ގެންދިޔައީ 11-08، 11-05 އަދި 11-06 އިންނެވެ.\nމީގެއިތުރުން މުބާރާތުގެ އަންހެން ޑަބަލްސްގައިވެސް ދީމާއަށް ވަނީ ފުރުސަތު ގެއްލިފައެވެ. އެއީ އަންހެން ޑަބަލްސްގައި އިއްޔެ ދީމާ ވާދަކުރަން ޖެހޭ މެޗު އޮތްނަމަވެސް، ދީމާގެ އަންހެން ޑަބަލްސް ޕާޓްނަރު ނައިޖީރިއާގެ ސުކުރާތު އަޔުލްބިގަން އަށް ޕޯޗުގަލް އަށް ނާދެވުމުން ދީމާ އަށް އަންހެން ޑަބަލްސް އިވެންޓް މެޗު ނުކުޅެވި، މެޗު ދޫކޮށްލަން ޖެހުމުންނެވެ.\nމި ދެ އިވެންޓު ދީމާއަށް ނިމުންނަމަވެސް އޭނާއަށް އަދި މުބާރާތުެ ސިންގްލްސްގެ މެޗުތައް އެބައޮތެވެ.\nސިންގަލްސް މެޗުތަކަށް ދީމާ ފޯކަސް ކޮށްގެން ހުރިއިރު، މިއަދު 15 އަހަރުން ދަށުގެ ސިންގަލްސް ބައިގައި ދީމާ ނުކުންނާނީ ސްލޮވާކިއާގެ ވިލިޝްކޯވާ ޑޮމިނިކާއާ ދެކޮޅަށެވެ. ދީމާއާ އެކު ޕޯޗުގަލްގައި މެނޭޖަރެއްގެ ހައިސިއްޔަތުން ހުރީ ޓޭބަލް ޓެނިސް އެސޯސިއޭޝަނުގެ ނައިބު ރައީސް އިބްރާހިމް ޝިއުރީ އެވެ.\nވޯލްޑް ޔޫތު ޗެމްޕިއަންޝިޕުން ދީމާ އަށް ޖާގަ ކަަށަވަރުވީ ދުނިޔޭގެ ރޭންކިންގެ އަށް ބަލައިގެން ކުރި ލިބޭތީ އެވެ. ދީމާ މި ވަގުތު އޮތީ 15 އަހަރުން ދަށުގެ ދުނިޔޭގެ ރޭންކިންގެ 18 ވަނައިގަ އެވެ. މި އަހަރުގެ އޭޕްރީލް މަހު ނެރުނު ރޭންކިން ތާވަލުގެ އަށް ވަނައިގައި ވެސް ދީމާ އޮތެވެ.\nފާތިމަތު ދީމާ އަލީ ކުޅިވަރު ޓޭބަލް ޓޭނިސް (ޓީޓީ)


ބިދޭސީ ޓީޗަރުން ރާއްޖެއިން ބޭރުން ގެނެސްދޭނެ ފަރާތެއް ހޯދުމަށް\nސަރުކާރު ސްކޫލްތަކަށް 2015 ވަނަ އަހަރަށް ބޭނުންވާ ބިދޭސީ ޓީޗަރުން ރާއްޖެއިން ބޭރުން ގެނެސްދޭނެ ފަރާތެއް ހޯދުމަށް ބޭނުންވެއްޖެއެވެ.\n(1) ރާއްޖޭގައި ހިންގާ ސަރުކާރުގެ ސްކޫލްތަކަށް 2015 ވަނަ އަހަރަށް ބޭނުންވާ ބިދޭސީ ޓީޗަރުން ރާއްޖެއިން ބޭރުން ގެނެސްދޭނެ ފަރާތެއް ހޯދަން ބޭނުންވެއްޖެއެވެ. ވީމާ، މި މަސައްކަތަށް ބީލަން ހުށަހެޅުމުގެ ފުރުޞަތު، މިކަމަށް ޝަރުޠު ފުރިހަމަވާ ފަރާތްތަކަށް ހުޅުވާލަމެވެ.\n(2) ބީލަމާގުޅޭ ލިޔުންތަކުގެ ސޮފްޓް ކޮޕީ ސީޑީގެ އަގަކީ -/200 (ދުއިސައްތަ) ރުފިޔާއެވެ. ފައިސާ ބަލައިގަތުމާއި ސީޑީ ދޫކުރުން އޮންނާނީ 2014 ނޮވެންބަރު 02 އިން 06 އަށް، ކޮންމެ ދުވަހަކު 09:00 އިން 12:00 އަށް މިމިނިސްޓްރީގެ ފައިނޭންސް ސެކްޝަން (ވެލާނާގޭގެ 08 ވަނަ ފަންގިފިލާ) އިންނެވެ.\n(3) ޕްރީބިޑް މީޓިންގ އޮންނާނީ 06 ނޮވެންބަރު 2014 (ބުރާސްފަތި) ދުވަހުގެ 14:00 ގައި މިމިނިސްޓްރީ (ވެލާނާގޭގެ 09 ވަނަ ފަންގިފިލާ) ގެ މީޓިންގރޫމް 04 ގައެވެ.\n(4) ބީލަން ހުޅުވުން އޮންނާނީ 20 ނޮވެންބަރު 2014 (ބުރާސްފަތި) ދުވަހުގެ 15:00 ގައި މިމިނިސްޓްރީ (ވެލާނާގޭގެ 09 ވަނަ ފަންގިފިލާ) ގެ މީޓިންގރޫމް 01 ގައެވެ.\nއަދި ދަންނަވަމެވެ. ޕްރީބިޑް މީޓިންގގައި ބައިވެރިވެވޭނީ އަދި ބީލަން ހުށަހެޅޭނީ، ބީލަމާބެހޭ ލިޔުންތަކުގެ ސޮފްޓް ކޮޕީ ބައްލަވައިގެންފައިވާ ފަރާތްތަކަށެވެ. ސީޑީ ބައްލަވައިގަންނަވާއިރު ނަންނޯޓް ކުރައްވާނީ، ބީލަމަށް ކުރިމަތިލާ ކުންފުނި/އެޖެންސީގެ ނަމުގައެވެ. އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3341436 ނަންބަރު ފޯނާއެވެ.


މި މީހުން މަޝްހޫރުވީ އެންމެ ދުވަހަކުން\nMarch 02, 2020 22:48:15\nމީހެއްގެ ދިރިއުޅުން ރަގަޅު ގޮތަކަށް އަދި ނުރަގަޅު ގޮތަކަށް ބަދަލުވާކަށްވެސް މާގިނަ ވަގުތެއް ނުނަގައެވެ. ކުއްލިއަކަށްވާ އެކްސިޑެންޓެއްގެ ސަބަބުން، މީހަކަށް ލިބޭ ގެއްލުމެއްގެ ސަބަބުން އާމްދަނީ ހޯދަންކުރާ މަސައްކަތް ހުއްޓި މުޅި އާއިލާ ބިކަވެއެވެ. އަދި ކުއްލިއަކަށް ލިބޭ މަޝްހޫރުކަމެއްގެ ސަބަބުން ދިރިއުޅުމުގެ އިތުރު ފުރުސަތުތަކާއި މީހުންގެ ލޯބި ލިބެން މެދުވެރިވަނީވެސް މަދު ބަޔަކަށް ނޫނެވެ. މިއަދު ބަލާލާނީ މިގޮތަށް ކުއްލިއަކަށް މަޝްހޫރުކަން ލިބުނު6މީހަކަށެވެ.\n1.\tޑރ. މައިކް\nޑރ. މައިކް ގެ ނަމުން މަޝްހޫރުވެފައިވާ މިޚައިލް ވަރްޝަވްސްކީ އަކީ، އެމެރިކާގެ ނިއުޔޯކް އިންސްޓިޓިއުޓް އޮފް ޓެކްނޮލޮޖީގެ އޮސްޓިއޯޕެތިކް މެޑިސިން ކޮލެޖުން ކިޔަވާ ނިންމާ، ނިއުޔޯކުގައި ދިރިއުޅޭ ޑޮކްޓަރެކެވެ. ޑރ. މައިކް އިންޓަރނެޓްގައި މަޝްހޫރުވެގެން ދިޔައީ "ބަޒް ފީޑް" އިން އޭނާގެ ރީތިކަމަށް ތަޢުރީފްކޮށް ލިޔެފައިވާ އާޓިކަލްއެއްގެ ސަބަބުންނެވެ. އޭގެފަހުން "މުޅި ދުނިޔޭގައި ހުރި އެންމެ ރީތި ޑޮކްޓަރު" ގެ ލަގަބު އޭނާއަށް ލިބުނެވެ. ދުނިޔޭގެ އެކި ކަންކޮޅުތަކުގެ މީހުން އޭނާގެ ރީތިކަމުގެ ވާހަކަ ދައްކަން ފެށިއެވެ. ލަސްތަކެއްނުވެ، ކޮސްމޮޕޮލިޓަން، ޑެއިލީމެއިލް ފަދަ ބޮޑެތި ނޫސްތަކުގައި އޭނާގެ ވާހަކަ ގެނެސްދިނެވެ. އޭނާގެ އިންސްޓަގްރާމް އެކައުންޓްގެ ފޮލޮވާރސް 3.2 މިލިއަނަށް އެރިއެވެ.\n2.\tއަރުޝަދު ޚާން\nއަރުޝަދު ޚާންއަކީ، ޕާކިސްތާނުގެ އިސްލާމްއާބާދުގެ ރަށްބޭރުގައި، ސައި ގާޑިޔަލެއްގައި މަސައްކަތްކުރި އުމުރުން 17 އަހަރުގެ ކުއްޖެކެވެ. އާދައިގެ މަތިން އެއްދުވަހު ހެދުނު އަރުޝަދު ޚާން ސައި ވިއްކުމުގެ މަސައްކަތުގައި އުޅެނިކޮށް ފޮޓޯގްރާފަރު ޖިއާ ޢަލީ ނެގި ފޮޓޯ އެއް، ޖިއާގެ އިންސްޓަގްރާމްގައި، " ހޫނު ސައި" މިހެން ޖެހުމަށްފަހު ޕޯސްޓު ކުރިއެވެ. ފޮޓޯ އާންމުވުމާއި އެކު ގިނަ ބަޔަކު އޭނާ ހޯދުމުގެ މަސައްކަތް ކުރިއެވެ. އަރުޝަދު ޚާން އަކީ މޮޅަށް ކިޔަވައިގެން ހުރި މީހަކަށް ނުވާތީ ކަންތައް ވަމުން ދިޔަ ގޮތެއް އޭނާއަކަށް ނުވިސްނެއެވެ. މީހުން އައިސް އޭނާގެ ގާޑިޔަލުން ސައިބޮއިގެން އޭނާއާއި އެކު ފޮޓޯނަގަމުން ދިޔައެވެ. މިހެން އުޅެނިކޮށް މީޑީޔާތަކަށް، މިކަން ރޭކާލީ ހިސާބުން މޮޑެލް ކުރުމުގެ ފުރުސަތު އަރުޝަދަށް ލިބެންފެށިއެވެ. ނަމަވެސް ކުއްލިއަކަށް މި ލިބުން މަޝްހޫރުކަން ވަރަށް ރަގަޅުގޮތުގައި ބަލައިގަނެ، މުޅި ދިރިއުޅުން އެކަމަށް ދީލާލާކަށް އަރުޝަދު ބޭނުމެއް ނުވިއެވެ. މޮޑެލް ކުރަމުން މިހާރުވެސް ސައި ވިއްކުމުގައި އަރުޝަދު ޚާން އުޅެއެވެ.\n3.\tއޮމަރް ބުރްކާން އަލް ގާލާ\nއޮމަރް ބުރްކާން އުފަންވެފައިވަނީ، 1989 ސެޕްޓެމްބަރު 23 ގައި، އިރާޤުގެ ބަޣްދާދަށެވެ. އޮމަރަކީ ޅެންވެރިއެއް، އެކްޓަރެއް، މޮޑެލް އެއްގެ އިތުރުން ފޮޓޯގްރާފަރެކެވެ. އޮމަރް ނޫސްތަކުގެ ސުރުޚީއަށް އެރީ އޭނާ "ރީތިކަމުން" ސަޢުދީ އަރަބިޔާ އިން ޑިޕޯޓް ކޮށްލުމުންނެވެ. ލިޔެފައި އެއޮތީ ކަންވީ ގޮތަށެވެ. އޮމަރްގެ ރީތިކަމުން ސަޢޫދީ އަންހެނުން އޭނާގެ ރީތިކަމަށް ލެނބިދާނެކަމަށްޓަކައި އޭނާ ޑިޕޯޓްކޮށްލީއެވެ. މިޚަބަރާއި އެކު އޭނާ މަޝްހޫރުވެ، ފޭސްބުކްގައި 2.4 މިލިއަން އަދި އިންސްޓަގްރާމްގައި 1.2 މިލިއަން މީހުން އޭނާ ފޮލޯކުރިއެވެ.\n4.\tލީ މިންވެއި\nލީ އަކީ، ޗައިނާގެ ޗަންގީ އެއަރޕޯޓްގެ ސެކިއުރިޓީގައި މަސައްކަތްކުރާ ފުލުހެކެވެ. އެއްދުވަހަކު އޭނާގެ ޑިއުޓީގަޑީގައި ޕާސްޕޯޓް ޗެކްކުރަމުން ދިޔަ ވަގުތު މީހަކު ނެގި ފޮޓޯއެއް ޗައިނާގެ، ހެއްވާ މަޖާ ކަންކަން ގެނެސްދޭ ސައިޓެއްގައި އާންމުކުރިއެވެ. ވަގުތުން އެންމެން އަވަސްވެގަތީ ލީ އަކީ ކާކުކަން ހޯދުމަށެވެ. ރޭވެފައި އަލިވިލުން އިރު، އިންޓަރނެޓްގައި އެންމެ މަޝްހޫރު އެކަކަށް ލީ ވަނީ ވެފައެވެ.\n5.\tސައިމާ ހުސެން މީރް\nސައިމާއަކީ ޕޫނާގެ ސިމްބައޮސިސް އިންސްޓިޓިއުޓް އޮފް ޑިޒައިންގައި ކިޔަވަމުން ދިޔަ ދަރިވަރެކެވެ. ސައިމާ އަށް މީހުންގެ ސަމާލުކަން ދަމައިގަތީ، ޝާހުރުކް ޚާންގެ ފިލްމު ރައީސް ގެ ޕްރޮމޯޝަން ކުރިއަށް ދިޔައިރު އާންމުގެ ތެރޭގައި އޭނާ ނެގި ގްރޫޕް ސެލްފީއަކުންނެވެ. ޝާހުރުކް ޚާން މި ފޮޓޯ އޭނާގެ ފޭސްބުކްގައި އާންމު ކުރުމާއި އެކު، ބޮލީވުޑް ގެ ރަސްގެފާނުގެ ގޮތުގައި ބެލެވޭ ޝާހުރުކް ޚާނަށްވުރެ ބޮޑު ސަމާލުކަމެއް ލިބުނީ ސައިމާއަށެވެ. ގިނަބަޔަކު ސައިމާގެ ރީތިކަމަށް ތަޢުރީފްކުރިއެވެ.\n6.\tބޯއީ ރޯލްސް\nބޯއީ އަކީ މަޝްހޫރު ލަވަކިޔުންތެރިޔާ ޖަސްޓިން ބީބާރގެ ސެކިއުރިޓީ ގާޑެކެވެ. އެންމެ ފުރަތަމަ ބޯއީ، އާންމުންގެ ސަމާލުކަމަށް އައީ، ނެދަރލެންޑްގައި ބޭއްވި މިއުޒިކް ފެސްޓިވަލެއްގެ ތެރެއިން، ޖަސްޓިން ބީބާރ ގާތުގައި ހުއްޓައެވެ. ޖަސްޓިން އަށް ސަޕޯޓްކުރާ ކުއްޖަކު ބޯއީގެ ފޮޓޯނެގުމަށްފަހު އިންޓަރނެޓްގައި ޕޯސްޓްކުރިއެވެ. ބޯއީ މަޝްހޫރުވީ، "ޖަސްޓިންގެ ރީތި ސެކިއުރިޓީ"ގެ ގޮތުގައެވެ. މިހިސާބުން މީނާއަށް ފޮލޯކުރާމީހުން ގިނަވެ، ބޯއީގެ ރީތިކަމުގެ ސަބަބުން ބޮޑު ސަމާލުކަމެއް ލިބުނެވެ.\nމީހުން ސޯޝަލް މީޑިއާ މަޝްހޫރުކަން


"Moody" baiveri akaa ekee ulheynee kihineh? – Iru\nމޫޑީ ބައިވެރިއަކާ އެކީ އުޅޭނީ ކިހިނެއް؟\nޝާޝާ· 14 ސެޕްޓެމްބަރު 2020\n“މޫޑީ” އޭ ކިޔަނީ މީހާގެ މިޒާޖަށް ބަދަލު އައިސް، ކަމަކާ ހިތްހަމަނުޖެހި ނުވަތަ ދެރަވެފައި ހުންނަ ހުރުމަށެވެ. އަދި “މޫޑް ސްވިންގް” ވުމަކީ ކުއްލި ކުއްލިއަކަށް މީހާގެ މޫޑަށް އަންނަ ބަދަލެވެ. މި ކަންކަމީ އާންމުކޮށް އަންހެން ކުދިންގެ ކިބައިން ފެންނަ ކަމެކެވެ. ނަމަވެސް މިއީ ފިރިހެނުންނަށް ވެސް ދިމާވާ ކަމެކެވެ. އާންމުކޮށް، މޫޑީ ވަނީ ކޮންމެވެސް ސަބަބަކާހެދިއެވެ.\nމިފަހަރު މި ކިޔައިދެނީ، ތިބާގެ ބައިވެރިޔާ މޫޑީ ވެފައި ހުންނަ ނަމަ ކަން ކުރަންވީ ގޮތެވެ.\n1. ބައިވެރިޔާ މޫޑީ ވެފައި ހުރުމުގެ ޒިންމާ ތިބާ ނަގާކަށް ނުޖެހޭނެއެވެ. ނަމަވެސް އެއީ ތިބާގެ ސަބަބުން ދިމާވި ކަމެއް ނަމަ، އެކަމަކަށް މާފަށް އެދި އޭނާ ހިތްހަމަޖައްސައިދޭން ވާނެއެވެ.\n2. ކޮންމެ މީހަކަށްވެސް އުފާވެރި ދުވަސްތަކާއި ހިތްހަމަނުޖެހޭ ދުވަސްތައް އަންނާނެއެވެ. އެހެންކަމުން އެކަން ދަނެގެން، ބައިވެރިޔާއަށް ވަގުތު ދޭށެވެ.\n3. އޭނާ ހިތްހަމަނުޖެހިފައި އެހުރީ ކޮންކަމަކާތޯ އަހައި އޮޅުންފިލުވަން ވާނެއެވެ. އަދި އެއީ ތިބާއާ ގުޅުންހުރި ކަމަކަށް ނުވިޔަސް، އޭނާ ދައްކާ ވާހަކަ އަޑުއަހާލައި ލަފާދިނުމުން ކޮންމެވެސް ވަރެއްގެ ހިތްހަމަޖެހުމެއް ލިބޭނެއެވެ.\n4. އޭނާ ކިޔައިދޭން ބޭނުންނުވާ ނަމަ، ގަދަކަމުން ހޯދަން ނޫޅޭށެވެ. ކޮންމެ ގުޅުމެއްގައި ވެސް ވަކި މިންތަކެއް އޮންނާނެއެވެ. ނަމަވެސް ކަމެއް ބޭނުންވެއްޖެ ނަމަ ތިބާ ހުންނާނެ ކަމުގެ ޔަގީންކަން ދޭށެވެ.\n5. ބައިވެރިޔާގެ މޫޑުގެ ސަބަބުން ތިބާއަށް އަސަރުކުރާނަމަ، އެކަން އޭނާއަށް އަންގަން ވާނެއެވެ. ނަމަވެސް އަންގަން ވާ އެންމެ ރަނގަޅު ވަގުތަކީ އޭނާ ހަމަޖެހުމުންނެވެ. އޭރުން ދެވަނަ ފަހަރަށް އެކަހަލަ ކަމެއް ދިމާވުމުން ކަންތައް ކުރަންވީ ގޮތް އޭނާއަށް އެނގޭނެއެވެ. އަދި އެކަމުގެ ސަބަބުން ގުޅުމަށް ބުރޫ އެރިޔަ ނުދިނުމަށް އެކޮޅުން ވެސް މަސައްކަތް ކުރާނެއެވެ.\n6. ބައިވެރިޔާ ހުރި ދެރަވެފައި ކަމަށްވާނަމަ، އޭނާ އުފާވާ ކަހަލަ ކަމެއް ކޮށްގެން ހިތްހަމަޖައްސައިދޭށެވެ. ނަމަވެސް އޭނާ ހުރީ ރުޅިއައިސްފައި ކަމަށް ވާނަމަ، ރުޅިގަނޑު މައިތިރި ކުރުމަށް ވަގުތު ދޭން ވާނެއެވެ. ބައެއް މީހުންނަކީ ރުޅި އައުމުން އެކަނި ވެލަން ބޭނުންވާ މީހުންނެވެ.


SunOnline: #SUN VAAHAKA: Andalus ge prince 26\nއަންދަލުސްގެ ޕްރިންސް 26\nއައިޝާ ނަސީމް 09 Apr 2021, 09:50\nއެހާވަރަށް އަންދަލުސްގެ ރީތިކަމާއި ޒީނަތްތެރިކަމުގެ ވާހަކަ ބަޔާންކޮށްދީ މޫސާ ބިން ނުސައިރުގެ ހިތްޕުޅު ތެރޭ ދަހިވެތިކަން އުފެދި ޝައުގުވެރިވާ ފަދަ ގޮތަކަށެވެ. މޫސާ ބިން ނުސައިރުއަކީ ދުރުވިސްނިވަޑައިގަންނަވާ ތަޖުރިބާކާރު މުޖާހިދެކެވެ. މުސްލިމުންގެ ފުތޫހާތުގެ ލިސްޓަށް ގިނަ ގައުމުތައް އިތުރުކުރެއްވުމަކީ އޭނަގެ ހުވަފެންފުޅެކެވެ. ހުރިހާ އެންމެންގޮސް މޫސައާއި ޖޫލިއަން އަދި ތަރުޖަމާނު އެކަނިވިއެވެ.\n"ތިހުރިހާ ކަމަކާއިމެދު ވިސްނާފައި މިއައީ. އަދި އަޅުގަނޑަކީ ކޮއްކޮ ކަމުގައި ދެކެވަޑައިގެންނެވިކަމީ............" މޫސައާއި ޖޫލިއަން ދެމީހުންގެ އަތްތިލަ ގުޅުވައިލިއެވެ." އެއްވެސް މީހަކު އެމީހެއްގެ ކަނޑި ދުޝްމިނާއި ހަވާލެއް ނުކުރާނެ. އެކަމަކު ތިއީ މިހާރު އަހަރެންގެ ދުޝްމިނެއްނޫން. އެކުވެރިއެއް. އަޚެއް.........."\nޖޫލިއަން އޭނަގެ ކަނޑި މޫސާ ބިން ނުސައިރުގެ ފައިންޕުޅު ކައިރީގައި ބޭއްވިއެވެ. އޭނަގެ ވާހަކައިގަ ޖޯޝާއި އެކު ޖަޒުބާތުގެ އަސަރު ވެސް ވިއެވެ.\n"އަޅުގަނޑު މި ކަނޑިއަށްވެސް ގަދަރުކުރަން.." މޫސާ ގުދުވެވަޑައިގެން ކަނޑި ނެންގެވިއެވެ."އެކަމަކު އަދިވެސް މިތަނަށް ވަޑައިގަތް މަގުސަދު ހާމައެއް ނުކުރައްވާ..."\n"ޢަޅުގަނޑުގެ ބޭނުން ނުބުނެ މިތަނަކުން ނުދާނަން..އަޅުގަނޑުގެ ސުވާލެއް އެބައޮތް. މަނިކުފާނުގެ ދަރިކަނބަލެއްގެ އަބުރަށް މީހަކު އަރައިގަނެފިއްޔާ ކިހިނެއްތޯ ހައްދަވާނީ؟"ޖޫލިއަން އެއްސެވިއެވެ.\n"މުޖްރިމްގެ ކުށް ސާބިތުކުރުމަށްފަހު އެކަށީގެންވާ ސަޒާއެއް ދޭނަން..."\n"އެ މުޖްރިމަކީ ވަރުގަދަ ރަސްކަމެއްގެ ވެރިއަކަށް ވެއްޖެއްޔާ؟ "\n"އޭރުން އެ ރަސްކަން ނިގުޅައިގެންފާ އެމީހަކު ގަތުލުކޮށް ޚާންދާނުގެ މީހުން އަޅުންގެ ގޮތުގައި ގެންނާނީ..."\n"އަނިޔާލިބިގެންވާ ބައްޕައެއްގެ ފަރިޔާދު އަޑުއަހާފައި މަނިކުފާނު ކޮން ފިޔަވަޅެއް އަޅުއްވާނީ؟ "\n"އެފަދަ ފަރާތަކަށް އެހީވާނަން އެކަމަކު އަޅުގަނޑުމެންގެ ޚަލީފާކަން ނުރައްކަލުގެ ތެރެއަށް ވައްޓާނުލާނަން.............."\n"މަނިކުފާނުގެ ގައުމަކަށް އަދި ވެރިކަމަކަށް އެއްވެސް ކަހަލަ ނުރައްކަލެއް ކުރިމަތިނުވާނެކަމުގެ ޔަގީންކަން އަޅުގަނޑު ދީފާނަން. އެ އަނިޔާލިބިގެންވާ ބައްޕައަކީ އަޅުގަނޑު އަދި އަބުރު ކަތިލެވުނު ކުއްޖަކީ އަޅުގަނޑުގެ ދަރިފުޅު. ފްލޮރިންޑާއާއި ދޭތެރޭ ވަރަށް އިހާނެތިކޮށް ކަންތައްކޮށްފި. އެދަރިފުޅު އަމިއްލައަށް މަރުނުވީ ހަމަކިރިޔާ. އެއީ އިންސާނެއް ނޫން. ހައިވާނެއް......." ކައުންޓް ޖޫލިއަންގެ ލޮލުގައި ގިނަވި ކަރުނަތައް ނުހިފެހެއްޓިގެން ތިރިއަށް އޮހިގަތެވެ. މޫސާ ބިން ނުސައިރުގެ ހިތްޕުޅަށް އަސަރުކުރިއެވެ.\nކައުންޓް ޖޫލިއަން ގެ ގާތުން މޫސާ ބިން ނުސައިރު އެ ދަރިފުޅު ތުލައިތާއަށް ފޮނުވި ސަަބަބު އެއްސެވިއެވެ. ޖޫލިއަން ކިޔާދިނެވެ. އެމީހުންގެ ސަގާފަތުގައި އޮންނަގޮތުން ޝާހީ ބޭފުޅުންނާއި ޖެނެރަލުން އަދިސަރުކާރުގެ އިއްޒަތްތެރިންނާއި ކޮމަންޑަރުންގެ ދަރިންތައް ތުލައިތާގެ ޝާހީ ކޯޓުގައި ތަރުބިއްތަކުރުމަށް ފޮނުވައެވެ. ރަގަޅު ތައުލީމެއް ދީ ތަރުބިއްޔަތު ކުރުމަށެވެ. ހުރިހާ ޚަރަދެއް ބަލަހައްޓަނީ ސަރުކާރުންނެވެ. އެގޮތުން ރަސްގެފާނުގެ ރުހުން ލިބި އެ ކުދިން ބޮޑެތިވުމުން މީހުންނާއި ކައިވެނިކޮށްދިނުމުގެ ކަންތައް ހަމަޖައްސާ ޚަރަދުކުރެއެވެ. އޭރު ޔޫރަޕްގައިވެސް އޮންނަނީ އެފަދަ ސަގާފަތެކެވެ. ކައުންޓް ޖޫލިއަންވެސް އޭނަގެ ފުރާނަފަދަ ލޯބިވާ ދަރިފުޅު ފްލޮރިންޑާ ތުލައިތާއަށް ފޮނުވީ އެކުއްޖާއަށް ރަގަޅު ތައުލީމެއް ދީ އެކަށީގެންވާ ރަގަޅު ފިރިޔަކު ލިބޭނެކަމުގެ ޔަގީންކަމުގައެވެ.\nއިރުގަނޑެއްފަހުން ޖޫލިއަންގެ ސިފައިންގެ ބަޔަކުވެސް ވަދެ އިށީދެއްޖެއެވެ.\n"އަޅުގަނޑުވެސް އެ ރަސްގެފާނުގެ އަނިޔާވެރިކަމާއި ރަހުމްކުޑަކަމުގެ ވާހަކަ އަހައިފިން. ސިފައިން ރައްޔިތުން ބިރުގަންނަވާ ފޭރޭ ވާހަކަ އިވިއްޖެ. އެވާހަކަތައް އަދި ތިޔަފަރާތުން އިވުމުން ބޮޑަށް ޔަގީންކުރެވިއްޖެ" މޫސާ ވިދާޅުވިއެވެ.\n"އެއީ އަނިޔާވެރިކަން ހައްދުން ނައްޓާފައިވާ ޝައިތާނެއް. އަޅުގަނޑުމެން އެކަންޏެއްނޫން. ދަރިންގެ ފުރާނައާއި ކަރާމާތަށްވެސް ނުރައްކާވެއްޖެ. އޭނަގެ ވެރިކަމުގައި އެންމެ މިނިޓަކަށް ތިބެންވެސް ހިތާއި ހަށިވެސް ނުރުހޭ....." ކައުންޓު ޖޫލިއަން ދެންނެވިއެވެ.\n"އެހެންވިއްޔާ ޖޫލިއަންއާއި އެކުގައި އައި ޖަމާއަތަށް މިތަނުގައި މަޑުކުރެވިދާނެ. ތިޔަ ބޭކަލުންނަށް ހިމާޔަތްދީފާނަން....."\n"ވަރަށް ބޮޑަށް ޝުކުރުވެރިވަން އެކަމަކު...."ކައުންޓު ޖޫލިއަން ފަސްޖެހުނެވެ.\n"ކޮންކަމެއްތޯ؟ ވިދާޅުވޭ. އަޅުގަނޑު މިހިރީ އަޑުއަހަން..." ޖޫލިއަންގެ ފަސްޖެހުން ފެނިވަޑައިގެން މޫސަ ވިދާޅުވިއެވެ.\n"އަޅުގަނޑުމެން މިއައީ ވަރަށް ބޮޑު އުއްމީދަކާއެކީ. މަނިކުފާނުގެ މަދަދު އެދިގެން....."\n"މަނިކުފާނު އިސްލާމްދީނަށް ވަދެވަޑައިގަންނަވަން ބޭނުންފުޅީތޯ؟ އެއީ ހަގީގަތެއްކަމަށް ވަންޏާ ﷲ އަކްބަރު..........." މޫސަ ވިދާޅުވިއެވެ.\n"މަނިކުފާނު އަޅުގަނޑުމެންނާއި މެދު ބެހެއްޓެވި އޯގާތެރިކަމާއި ހެޔޮފުޅުކަމާއެކު އަޅުގަނޑު ދޮގު ހަދާކަށް ނެތިން. އަޅުގަނޑުގެ ހިތުގައި އިސްލާމްދީން އުގެނުމާއިމެދު ޝައުގުވެރިކަން އެބަހުރި އެކަމަކު އަޅުގަނޑަށް ވަގުތު ދެއްވަފާނަންތޯ؟" ޖޫލިއަން ދެންނެވިއެވެ.\n" އިސްލާމްދީންގައި ގަދަކަމުން ދީނަށް ވެއްދުމެއް މަޖުބޫރުކުރުމެއްނެތް. އިސްލާމްދީނަށް ވެދެވަޑައިގަންނަވަންޏާ ހިތުން ރުހުމުން...."\n"ކުރިންވެސް ދެންނެވިފަދައިން އަޅުގަނޑު މިއައީ އެއަށްވުރެ ބޮޑު ހުށަހެޅުމަކާއެކީ. މަނިކުފާނު ގަބޫލުފުޅު ކުރެއްވުމަކީ އަޅުގަނޑުމެންގެ ވަރަށް ބޮޑު އުއްމީދެއް. އަޅުގަނޑުމެންގެ އެންމެ ފަހުގެ އުއްމީދަކީ ތިއީ" ޖޫލިއަންގެ އަޑުގައި އާދޭހުގެ ރާގުވިއެވެ.\n"މަނިކުފާނުގެ ވާހަކަތަކަކީ ތެދަކަށްވާނެކަމަށް އަޅުގަނޑު ދުޢާކުރަން. އިސްލާމްދީނާއި ދެކޮޅުނޫން ކޮންމެކަމެއްގައި އެހީވާން މިހިރީ..."\n"އަނިޔާވެރި ޒާލިމް ރަސްގެފާނު ލުދްރީކްގެ ފަރާތުން އަޅުގަނޑުމެން މިނިވަންކޮށްދެއްވާ.އޭނަގެ ވެރިކަމުގެ ދަށުގައި އަނިޔާ ލިބެން ހިނދުކޮޅަކު ތިބެންވެސް ދެނެއް ހިތެއް ނޭދޭ. އަޅުގަނޑުމެންނަށް އެހީތެރިވެދެއްވާ. އަންދަލުސްގެ އަހުލުވެރިން އެ އަނިޔާވެރިޔާގެ ކިބައިން ސަލާމަތްކޮށްދެއްވާ........." ކައުންޓު ޖޫލިއަން ކަކޫމައްޗަށް ތިރިވިއެވެ." މާތް ސާހިބާ. އަޅުގަނޑުމެންނަށް އެހީތެރިވެދެއްވާ.އަޅުގަނޑުމެން މަނިކުފާނުގެ ފައިތިލަ ޖެހުނު ތަނެއްގައި ބޮސްދޭން ތައްޔާރަށް މިތިބީ. ސަޖިދަވެސް ޖަހާފާނަން....."\n"ކޮމާންޑަރު ޖޫލިއަނގެ ވާހަކަތަކުން މޫސަ ބިން ނުސައިރު ނުރުހެވެނީ އެފަދަ ބަސްތައް ބޭނުންކުރާތީއެވެ.\n"ނޫން. އަޅުގަނޑު ބުނިފަދައިން ސަޖިދަޖެހޭނީ ހަމަ އެކަނި ހެއްދެވި ފަރާތަށް. އަޅުކަން ކުރެވޭނީ ހަމައެކަނި ﷲ ސުބުހާނަހޫ ވަތައާލާއަށް. އެހެން މަޚުލޫގުންނަށް ސަޖިދަޖެހުމަކީ ހަރާމްކަމެއް. އެއްވެސް އިންސާނަކަށް އެހެން މަޚުލޫގަކަށް ސަޖިދަ ނުޖެހޭނެ. ޚާލިގުވަންތަ އެންމެންގެ ވެރި އިލާހު ފިޔަވާ އެހެން ފަރާތަކަށް އަޅުކަމެއް ނުވެވޭނެ....."\n"މާތް ސާހިބާ. މާފުކޮށްދެއްވާ. އަޅުގަނޑު އެހީތެރިކަމަށް ބޭނުންވެފައި ހުރި ވަރުން ދެންނެވުނީ...." ޖޫލިއަން ދެއްނެވިއެވެ.\nމޫސާބިން ނުސައިރު އިރުކޮޅެއްވާންދެން ފުން ޚިޔާލަކަށް ގެއްލިވަޑައިގެންފާ އިންނެވިއެވެ. މާ އަވަސްއަރުވާލާފައި ކުރާ ކަންތައްތަކުގެ ނަތީޖާ ރަގަޅުނުވެ ހިގައިދާނެއެވެ. އޭނަގެ ވިސްނުންފުޅު ދެފަރާތަށް ކިރެމުން ދިޔައެވެ.\n" ޔަގީން. އިސްލާމް ދީންގައި އަންގަވާފައިވޭ އަދުލް އިންސާފު ގާއިމުކުރަން. އެކަމަކު.............."\n"އެކަމަކު ކީކޭތޯ؟ " ޖޫލިއަން ކަންބޮޑުވިއެވެ.\n"އަޅުގަނޑުމެން އަންދަލޫސިއާއަށް ދަތުރުކުރަންޏާ ކަނޑުމަގުން ދާން ޖެހޭނީ. އަޅުގަނޑުމެންނަށް ނާ ފަހަރު ބޭނުންވާނެ....." މޫސަ ވިދާޅުވިއެވެ. ކޮމާންޑަރު ޖޫލިއަންގެ ލޯ ދިއްލުނީ އުފަލުންނެވެ.\n"އަޅުގަޑު އެހީތެރިވެދީފާނަން. އިއްތިފާގުން އަޅުގަނޑުގެ އަތުގައި ނާފަހަރު އެބަހުރި. މަނިކުފާނުގެ ސިފައިން ކަނޑު ހުރަސްކޮށް އަންދަލުސްއަށް ގެންގޮސްދެވިދާނެ.. އަދި މަގުދައްކާމީހުންގެ ގޮތުގައި ޚިދުމަތްކުރަން ތައްޔާރަށް މިތިބީ...."\n"ހަމަ ތެދެއްތަ؟ " މޫސަގެ މޫނުފުޅުމަތިން އުފާވެރިކަމުގެ ކުލަ ފެނިލިއެވެ.\n"އަޅުގަނޑު ހުވާކޮށްފައި ދަންނަވަން. މީގައި އެއްވެސް ދޮގެއް ނުވާނެ."\n"މަނިކުފާނު ބިރުފުޅުނުގަންނަނީތޯ؟ ބަޣާވާތްކުރިކަމުގެ ތުހުމަތުގައި ރަސްގެފާނު މަނިކުފާނު ގަތުލުކުރައްވަފާނެއްނޫންތޯ؟ " މޫސަ ޖޫލިއަން އިމްތިހާންކޮށް ލެއްވުމުގެ ގޮތުން ވިދާޅުވިއެވެ.\n"އަޅުގަނޑުމެންނަށް މިކަމުގައި ކުރިމަތިވެދާނެ މައްސަލަތަކާ ގޮންޖެހުންތައް އަދި އަޅުގަނޑުމެން ބޭޒާރުވެއްޖެއްޔާ ލިބޭނެ އުގޫބާތް އެނގި ތިބެ މިކަމަށް ކުރިމަތިލީ. ރަސްގެފާނު ލުދްރީކްއަކީ ގޫތެއް. ރައްޔިތުން އަތުން ފޭރިގެންފައިވާ މުދަލުން ފެންވަރައިގެން ވިޔާނުދާ ފާހިޝް އަމަލުގައި ގެނބިފައި އޭނަވަނީ. އަޅުގަނޑުމެން ރައްޔިތުންނާއިމެދު ޖަނަވާރުންނަށްވުރެ ނުބައިކޮށް އަމަލުކުރަނީ. އަޅުގަނޑުން ވަރަށް ހާލުގައި މިއުޅެނީ..................."ކޮމާންޑަރު ޖޫލިއަނގެ ސިފައިންގެ މީހަކު ރައްޔިތުންގެ ހާލު އޮޅުން ފިލުވާދިނެވެ." އަންދަލުސްއަށް އިސްލާމްދީންގެ އަލިކަން އައުމުން ރައްޔިތުންނަށް އުފާވެރިކަން ލިބިގެންދާނެކަމަށް އުއްމީދުކުރަން. އެފްރިކާގައި އެހާ އިންސާފުވެރިކަމާއެކު ވެރިކަން އެކުރަނީ. ރަސްފެނާު ލްުދްރީކްގެ ވެރިކަން ނެތިގެން ދިޔުމުން ހަމައެފަދަ އިންސާފުވެރި ވެރިކަމަކަށް އަޅުގަނޑުމެން އުއްމީދުކޮށްގެން މިތިބީ....."\n" އަންދަލުސްއަށް އިސްލާމްދީނުގެ ނޫރު އަވަހަށް ފޯރުކޮށްދެއްވާނެ އިންޝާﷲ..." މޫސަ ހިނިފުޅު ވަޑުވައިލެއްވިއެވެ.\n"ތީގެ މާނައަކީ މަނިކުފާނު އަޅުގަނޑުމެންނަށް އެހީތެރިވެ ވަޑައިގަންނަވާނަމޭ؟ "ޖޫލިއަން ސުވާލުކުރިއެވެ.\n"ފުރަތަމަ އަޅުގަނޑުގެ މުޝީރުންނާއި ވާހަކަ ދައްކާނަން....."\n"ތިވެސް އުފާވެރި ޚަބަރެއް. އެހެންވީމަ މިވަގުތު އަޅުގަނޑުމެން ގޮސްލާނަން.. ތިޔަބޭފުޅުން ނިންމެވުގޮތެއް އަޑުއެހުމުގެ އިންތިޒާރުގައި ތިބޭނަން. ރަގަޅުގޮތެއް ނިންމަވާނެކަމަށް އުއްމީދުކުރަން...."ކޮމާންޑަރު ޖޫލިއަން ހިނިތުންވެލާފައި ސަލާމްކުރުމަށްފަހު އެތަނުން ނުކުމެގެން ދިޔައީ އުއްމީދާއެކުގައެވެ.\nމޫސާ ބިން ނުސައިރު އޭނަގެ ކޮމާންޑަރުންނާއި މުޝީރުންނާއިއެކު މަޖުލިސްކުރެއްވިއެވެ. މޫސާ ބިން ނުސައިރުގެ ވާހަކަފުޅު ނިމެންދެން އެންމެން ކަނުލާ އަހަން ތިބީ އަދަބުވެރިކަމާއެކުގައެވެ.\n"ކޮމާންޑަރު ޖޫލިއަންގެ ހުށަހެޅުމަށް އެއްބަސްވުން ނޫނީ ދެކޮޅުހެދުމުގެ ކުރިން ތިޔަ ބޭކަލުންގެ ލަފާ އަޑުއަހަން ބޭނުން.............." މޫސަ ވިދާޅުވިއެވެ.\n"އަޅުގަނޑުގެ ޚިޔާލަކީ ގަވަރުނަރު ޖޫލިއަންއަށް އެހީތެރިވެދިނުން. އަނިޔާވެރިކަމާއި ނާއިންސާފާއި ދެކޮޅަށް ހަގުރާމަކުރުމަކީ އަޅުގަނޑުމެންގެ ޒިންމާއެއް. އެހެންނޫނަސް އެމީހުންވެސް އެތިބީ އެހީތެރިވެދޭން...." އެ ކައުންސިލްގެ އެންމެ ދުވަސްވީ އުމައިރު ދެންނެވިއެވެ.\n"އަޅުގަނޑުވެސް އުމައިރުގެ ބަސްފުޅަށް ތާއީދު. ރަސްގެފާނު ލުދްރީކަކީ އަނިޔާވެރި ރަސްކަލެއް. އަންދަލޫސިއާގެ އަހުލުވެރިން ދިރިއުޅެނީ ބިރުވެރިކަމުގައި އަނިޔާލިބިގެންވާ ބަޔެއްގެ ގޮތުގައި. އަންދަލުސްއަށް އެޅިފައިވާ އަނިދިރިކަން އިސްލާމްދީނުގެ ދައްމަރުން އަލިކޮށްލަން އެބަޖެހޭ..........." އެތަނުގައި ވިތި އިލްމުވެރިޔެއްކަމަށްވާ ހަސަން ވިދާޅުވިއެވެ.\n"އަޅުގަނޑުމެން ވަރަށް ފަރުވާތެރިވާން ޖެހޭ." ތާރިގު ބިން ޒިޔާދު ވިދާޅުވިއެވެ.\n"ތި ވިދާޅުވި އެއްޗެއްގެ މާނައަކީ ކޮބާ؟ " މޫސަ އެއްސެވިއެވެ.\n"ތިއީ އުކުޅަކަށް ވެދާނެ. ރަސޫލު ސައްލަﷲ އަލައިހި ވަސައްލަމްގެ ހަޔާތްޕުޅުގައި މިފަދަ ހާދިސާއެއް ހިނގި. މާތްﷲ އެކަލޭގެފާނަށް ސަލަވާތާއި ސަލާމް ލައްވާށި. ޔަމަނުން އައި މީހަކު އެކަލޭގެފާނާއި ބައްދަލުކުރެއްވި. އަދި ދީން އުގަންނާދޭނެ އިލްމުވެރިން ފޮނުއްވަން އެދުނު. ދަތުރުމަތީގައި އެ ސާޅީސް އިލްމުވެރިންނަށް ހަމަލާދީ ގަތުލުކޮށްލީ..." ތާރިގު ބިން ޒިޔާދު ހަދާންކޮށްލަދެއްވިއެވެ.\n"ތި ހާދިސާ ހަދާންކޮށްދެއްވިކަން ވަރަށް ރަގަޅު. ވީއިރު ތާރިގުގެ ޚިޔާލަކީ ކޮބާ؟ " މޫސަ ސުވާލުކުރެއްވިއެވެ.\n" މިފުރުސަތު އަޅުގަނޑުމެންގެ އަތްދަށުން ބީވިޔަދީގެން ނުވާނެ. މިއީ އަންދަލޫސިއާއަށް އަޅުގަނޑުމެން ފޯރުކޮށްދިނުމަށް ކޮށައިލެވުނު މަގެއް އެކަމަކު........" ތާރިގު ވިދާޅުވިއެވެ.\n"އެކަމަކު ކީކޭ؟ "\n"އަޅުގަނޑުމެން ދާން ޖެހޭނީ ބޮޑު ލަޝްކަރަކާއެކީ. އޭރުން ހަގުރާމައިގެ އުކުޅަކަށްވިޔަސް އަޅުގަނޑުމެންނަށް ކާމިޔާބު ލިބޭނެ އިރާދަކުރެއްވިއްޔާ..........." ތާރިގުގެ ޖަވާބުން މޫސަގެ ހިތްޕުޅަށް ހަމަޖެހުމެއް ލިބިވަޑައިގަތެވެ.\n"އަޅުގަނޑު އެންމެ ފުރަތަމަ ބޭނުމީ އެތަނުގެ ލަޝްކަރާއި ބެހޭ މައުލޫމާތި ހޯދާނެ ފައުޖެއް ފޮނުވަން. ދުވަސްގަނޑެއްކޮށްފައި ލަޝްކަރެއް އެތަނަށް ފޮނުވާނީ. ފުަރަތަމަ ޓީމާއި ލަޝްކަރު ގުޅުނީމަ ދެން އަޅުގަނޑުމެން ހަގުރާމައާއި ހަމަޔަށް ދާނީ." މޫސަ ވިދާޅުވިއެވެ.\n"އަޅުގަނޑު އެއްބަސްވަން..އެކަމަކު އަޅުގަނޑުގެ އެދޭ ކަމެއް އެބައޮތް. ފުރަތަމަ ފައުޖުގައި ދިހަ ހާސް މީހުން ފޮނުއްވާ. އެމީހުން އެތާ ހައްޔަރުވެއްޖެއްޔާ ނޫނީ ލުދްރީކަށް އަޅުގަނޑުމެންގެ ރޭވުން ފަޅާ އަރައިފިއްޔާ އެހީތެރިވާނެ ލަޝްކަރެއް އަންނަންދެން އެމީހުންނަށް ހިފަހައްޓާލެވޭނެ." ތާރިގު ބިން ޒިޔާދު ވިދާޅުވިއެވެ.\n"އެހެން މީހުންނޯ؟ " މޫސާ ސުވާލުކުރެއްވިއެވެ.\n" އަޅުގަނޑު ޚިޔާލެއް ދެންތޯ؟ "ކޮމާންޑަރު މާލިކު އެއްސެވިއެވެ.\n"ވިދާޅުވޭ...." މޫސަ ހުއްދަ ދެއްވިއެވެ.\n" އަންދަލުސް ފަހަތަކުރަން ބޮޑު ލަޝްކަރެއް އެއްފަހަރާ ފޮނުވައިލެއްވުން އެންމެ ރަގަޅުވާނީ. ދެފަހަރު މަތިން ލަޝްކަރު ފޮނުއްވުމުން ވަގުތު ބޭކާރުވާނީ........." އޭނަ ވިދާޅުވިއެވެ.\nއުމައިރު ވަގުތުން އެ ޚިޔާލާއި ދެކޮޅު ހައްދަވާ ވާހަކަފުޅު ދެއްކެވިއެވެ.\n" އެއްވެސް މުހިއްމު ސަބަބެއްނެތި ގައުމަކަށް އަރައިގަތުމުން އެދެވެނީ ކޮންކަހަލަ މެސެޖެއްތޯ؟ އޭރުން އަޅުގަނޑުމެން ކަނޑީގެ ބާރުގައި މަޖުބޫރުން އިސްލާމްދީން ފަތުރާކަމުގެ ތުހުމަތު ކުރެވޭނީ.އަޅުގަނޑުމެން ބޭނުންވާ ގޮތަކީ އެއީއެއް ނޫން. ރަސޫލު ސައްލަﷲ އަލައިހި ވަސައްލަމްއާއި އެކަލޭގެފާނުގެ ސަހާބީން އަމަލުކުރެއްވި ގޮތަށް ތަބާވާން ޖެހޭނީ. އެބޭކަލުން ހަމަލާދެއްވީ ދުޝްމިނުން އިސްވެ ހަމަލާ ދިނީމަ ނޫނީ ދުޝްމިނުންގެ ފަރާތުން ނުރައްކަލެއް އަތުވެދާނެކަމަށް ފެނިވަޑައިގަތީމަ."\n"ރަސްގެފާނު ލުދްރީކަކީ އަނިޔާވެރިއެއް. އޭނަ ރައްޔިތުންނަށް އަނިޔާވެރިވެ އެމީހުން އުޅެނީ ބިރުވެރިކަމެއްގައި. އަނިޔާވެރިކަމާއި ދެކޮޅަށް ޖިހާދުކުރުމަކީ އަޅުގަނޑުމެންގެ ބޮލުގައި އެޅިފައިވާ ޒިންމާއެއް.." ކޮމާންޑަރު މާލިކު ދެކޮޅު ހެއްދެވިއެވެ.\n"ކައުންޓް ޖޫލިއަންގެ ވާހަކަތަކުގައި ތެދު އެކުލެވެނީ ކިހާ ވަރަކަށް ކަމެއް ނޭގޭ. އޭނަ އެ ދެއްކީ އަސްލެއްނެތް ވާހަކައަކަށް ވެއްޖެއްޔާ؟ އެހެންވީމަ ފުރަތަމަ މައުލޫމާތު ހޯދާނެ ހަގުރާމަވެރިން ފޮނުއްވަން އަޅުގަނޑުމެންގެ ވެރިޔާ ދެއްކެވި ވާހަކަފުޅަށް ތާއީދު. އަދި ތާރިގު ވިދާޅުވިފަދައިން ބޮޑު ލަޝްކަރެއް ފޮނުވަން ޖެހޭނެކަމަށްވެސް ތާއީދު.." އުމައިރު ވިދާޅުވިއެވެ.\nއެ ނުކުތާތަކަށް ދިގުކޮށް މަޝްވަރާކުރެވުނެވެ.\n"މަޝްވަރާއަށް ފަހު އަޅުގަނޑު ގޮތެއް ނިންމައިފިން. ކައުންޓް ޖޫލިއަންގެ ވާހަކައިގެ ހަގީގަތް ބެލުމަށާއި އަންދަލުސްގެ ލަޝްކަރަށް ޖާސޫސްކޮށް ހުރިހާ މައުލޫމާތެއް އެއްކުރަން ޓީމެއް ފޮނުވާނީ." މޫސާ ބިން ނުސައިރުގެ ވާހަކަފުޅަށް ތާއީދުކުރުމުގެ ގޮތުން އެތާ ތިއްބެވި ހުރިހާ މެމްބަރުން ބޯ ޖަހައިލިއެވެ. " މިކަމާ ދެކޮޅު ހައްދަވާ އެއްވެސް ބޭކަލަކު އިންނެވިއްޔާ މިވަގުތު ވިދާޅުވޭ........"\n"ހުރިހާ ބޭކަލުން ތި ޚިޔާލަށް ތާއީދުކުރައްވާކަމަށް ފެނޭ. އެހެންވީމަ މިހާރު އޮތީ ލީޑަރަކު ހޮވުމާއި ތާރީޚު ހަމަޖެއްސުން...." އުމައިރު ވިދާޅުވިއެވެ.\n"ތާރިގު ބިން ޒިޔާދު ބާރަހާސް ހަގުރާމަވެރިންގެ ލަޝްކަރުގެ ވެރިއެއްގެ ގޮތުގައި އަންދަލުސްއަށް ފޮނުވަން އަޅުގަނޑު ނިންމައިފިން..................." މޫސަ ތާރިގުއާއި ދިމާލަށް ބައްލަވާލެއްވިއެވެ.\n"ކޮމާންޑަރު އެއްބަސްވެވަޑައިގަންނަވަންތޯ؟ "އުމައިރުގެ ނަޒަރުވެސް އޭނަގެ މޫނަށް ދަތުރުކުރިއެވެ.\n"އިންޝާﷲ. ޔަގީން......" ތާރިގުގެ އަޑުފުޅުގައި ކޮމާންޑަރެއްގެ ހުންނަންޖެހޭފަދަ ގޮޮތެއް ހުއްޓެވެ. އެތާ އެވަގުތު ތިއްބެވި ހުރިހާ މެމްބަރުންގެ މޫނުމަތިން ހިތްހަމަޖެހުން ފެނުނެވެ. ތާރިގުއަކީ އަންދަލުސްފަދަ ގައުމަކަށް ހަމަލާދޭނެވަރުގެ ގާބިލުކަން ހުރި ޒުވާނެކެވެ.\n"އެއްވެސް ބޭކަލަކު މިކަމާ ދެކޮޅަށް އެއްޗެއް ބުނުއްވަން އޮތިއްޔާ........"މޫސަ ވިދާޅުވިއެވެ.\n"ކޮންމެހެން ދެކޮޅުހެދުމުގެ ނިޔަތުގައެއް ނޫން. އެކަމަކު އަޅުގަނޑު ބުނަން ޖެހޭ ވާހަކައެއް އެބައޮތް................"\nޔާރާއެ ލޯބިދޭށޭ... 38\nޗޮކްލެޓް ކްރަޝް 9\nމަގޭ ހައްގެއް - 12


އަލްފާޟިލް ޙުސައިން ރަމީޒު އިބްރާހީމް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2012 - The President's Office\nއިޖްތިމާޢީ ޚިދްމަތުގެ ދާއިރާއިން؛ އިންސާނިއްޔަތަށް ޚިދުމަތްކުރުމުގެ ރޮނގުން\nއަލްފާޟިލް ޙުސައިން ރަމީޒު އިބްރާހީމް\nނ.ކުޑަފަރި/ހޮޅުދޫގެ (ދަފްތަރު ނަންބަރު 4148)\nޙުސައިން ރަމީޒު އިބްރާހީމަކީ، އިންސާނިއްޔަތަށް ޚިދްމަތް ކުރުމުގެ ރޮނގުން ވަރަށް މުހިންމު ޚިދްމަތެއް، ދިވެހި ޤައުމަށާއި ރައްޔިތުންނަށް ކޮށްދެއްވަމުން ގެންދަވާ ބޭފުޅެކެވެ. އިންސާނާ ދިރިހުރުމަށް އެންމެ ބޮޑަށް ބޭނުންވާ އެކައްޗަކީ ލޭ ކަމަށްވީހިނދު، ލޭ ބޭނުންވާ ފަރާތްތަކަށް، ލޭ ހަދިޔާ ކުރެއްވުމަކީ، ޙުސައިން ރަމީޒަށް ވަރަށްބޮޑު އުފާފުޅެއް ލިބިވަޑައިގަންނަވާ ކަމެކެވެ.\nލޭ ހަދިޔާ ކުރައްވަން ރަމީޒު ފެށްޓެވީ 1990 ވަނަ އަހަރުއެވެ. އެންމެ ފުރަތަމަ، މީހަކަށް ލޭ ދެއްވީ، ފޮތް ޗާޕުކުރާ ބައިގައި ވަޒީފާ އަދާކުރައްވަމުން ގެންދެވިއިރުއެވެ. އެއީ އެތަނުގައި ވަޒީފާ އަދާކުރި މުވައްޒަފެއްގެ ދައްތަ ވަރަށް ބޮޑަށް ބަލިވެ، ކުއްލިއަކަށް ލޭއަޅަން ޖެހިގެން، އެ މުވައްޒަފަށް އެހީތެރިކަމެއް ފޯރުއްވައިދެއްވުމުގެ އިޚްލާޞްތެރި ނިޔަތުގައެވެ. ﷲގެ ޙަޟްރަތުން ވާތްގަށް އެދިވަޑައިގެން، އިންސާނިއްޔަތަށް ޚިދްމަތް ކުރުމުގެ ނިޔަތުގައި ގަވާއިދުން ލޭ ދެއްވަން ފެށްޓެވި ހިސާބުން ފެށިގެން، ޙުސައިން ރަމީޒުގެ ހިތްޕުޅުގައި އެކަމަށް ވަރަށް ބޮޑަށް ޝައުޤުވެރިކަން އުފެދިގެން ދިޔައެވެ.\nމިއަދާ ހަމައަށް މެދުކެނޑުމެއްނެތި 22 އަހަރު ޙުސައިން ރަމީޒުވަނީ، ލޭ ހަދިޔާ ކުރައްވާފައެވެ. ފުރަތަމަ ފެށިގެން އައިއިރު، ލޭ ދެއްވަމުން ގެންދެވީ، އަހަރަކު ދެފަހަރުއެވެ. އެއީ، އޭރު ލޭ ދެވެނީ ހަމަހުން އެއްމަހު ކަމަށްވާތީއެވެ. ނަމަވެސް، އަހަރަކު ތިންފަހަރު ލޭ ދެވޭގޮތަށް ހަމަޖެހުމާ ގުޅިގެން، މެދުކެނޑުމެއްނެތި އަހަރަކު ތިންފަހަރު ލޭ ދެއްވަމުން ގެންދަވާފައިވެއެވެ. އަދި މިހާރު ތިން މަހުން އެއްމަހު ލޭ ދެވޭގޮތް ހަމަޖެހިފައިވުމާއެކު، މިއަހަރުގެ މިހާތަނަށްވެސް ތިންފަހަރު ލޭ ހަދިޔާ ކުރައްވާފައިވެއެވެ. އެންމެފަހުން އޭނާ ލޭ ހަދިޔާ ކުރައްވާފައިވަނީ، މިއަހަރުގެ ސެޕްޓެމްބަރު މަހުގެ ދެވަނަ ދުވަހުއެވެ.\nޙުސައިން ރަމީޒު ލޭ ދެއްވަނީ، ވަކިމީހަކަށް ނުވަތަ ވަކި ޢާއިލާއަކަށް ނޫނެވެ. ޙުސައިން ރަމީޒުގެ ގްރޫޕުގެ ލޭ ބޭނުންވެގެން އެދޭ ކޮންމެ މީހަކަށް، އެއްވެސް ތަފާތު ކުރެއްވުމެއްނެތި ލޭ ދެއްވުމަކީ، ޙުސައިން ރަމީޒަށް ލިބިވަޑައިގަންނަވާ ވަރަށްބޮޑު ހިތްހަމަޖެހުމެކެވެ. ޙުސައިން ރަމީޒު ގެންގުޅުއްވާ އުސޫލަކީ، ލޭ ބޭނުންވެގެން އެންމެ ފުރަތަމަ އެދޭ މީހަކަށް ލޭ ދެއްވުމެވެ. ނުވަތަ ލޭ ދޭ މުއްދަތު ހަމަވުމުން، އަމިއްލައަށް އެދިވަޑައިގެން، ބްލަޑް ބޭންކަށް ލޭ ހަދިޔާ ކުރައްވަނީއެވެ. އެއްވެސް މީހެއްގެ އަތުން މިހާތަނަށް އެއްވެސް އަގެއް މިކަމަކަށް ނަންގަވާފައެއް ނުވެއެވެ.\nޙުސައިން ރަމީޒުގެ ޚިދްމަތް، ތަފާތު އެކިފަހަރު ސަރުކާރުންވެސްވަނީ ވަޒަން ކުރައްވާފައެވެ. މިނިސްޓްރީ އޮފް ހެލްތުން ކޮންމެ އަހަރަކު ފާހަގަކުރައްވާ ލޭ ހަދިޔާކުރާ މީހުންގެ ދުވަހު އޭނާއަށް ހަނދާނީ ލިޔުމާއި، ހަނދާނީ ފިލާ ލިބިވަޑައިގެންފައި ވެއެވެ. އަދި 2008 ވަނަ އަހަރާއި، 2009 ވަނަ އަހަރު އޭނާއަށް ވަނީ [ޗެމްޕިއަން ޑޯނަރ އެވޯޑް]ވެސް ލިބިވަޑައިގެންފައެވެ.\nއިންސާނިއްޔަތަށް ޚިދުމަތް ކުރުމުގެ ރޮނގުން ޙުސައިން ރަމީޒަށް މިއަދު ހިތްވަރު ދިނުމުގެ ޤައުމީ އިނާމު ލިބިވަޑައިގަންނަވާއިރު، އޭނާގެ ޢަޒުމަކީ، ކުރިއަށް އޮތް ތާނގައިވެސް މިކަމުގައި ދެމިހުންނަވައި، ރާއްޖޭގައި ލޭ ބޭނުންވާ ކުދިންނާއި މީހުންނަށް މިރޮނގުން ޚިދުމަތް ކޮށްދެއްވުމެވެ.


2500 21 17 لو أردنا أن نتخذ لهوا لاتخذناه من لدنا إن كنا فاعلين\nތިމަންރަސްކަލާނގެ ކުޅިވަރެއްގެ ބޭނުންކުރެއްވުމަށް އިރާދަކުރެއްވިނަމަ، ހަމަކަށަވަރުން، ތިމަންރަސްކަލާނގެ حضرة ން އެކަން އެގޮތަށް ހިއްޕެވީމުހެވެ. ތިމަންރަސްކަލާނގެ (އެކަންތައް) ކުރައްވާނެ ނަމައެވެ.\nއަދި ކިއެއްތަ! باطل ގެ މައްޗަށް ތިމަންރަސްކަލާނގެ حق ފޮނުއްވަމެވެ. ދެން އެ حق، އެ باطل ހަލާކުކޮށްލަތެވެ. ފަހެ، އެހާރުން އެ باطل ނެތިހިނގައިދެތެވެ. އަދި (اللَّه އާމެދު އެކަށީގެން ނުވާގޮތުން) ތިޔަބައިމީހުން ސިފަކޮށް، ބުނާބުނުންތަކުން ތިޔަބައިމީހުންނަށް ހަލާކު ހުށްޓެވެ.\nއަދި އުޑުތަކާއި، ބިމުގައިވާހާ ބަޔަކު މިލްކުވެގެންވަނީ، އެކަލާނގެއަށެވެ. އެކަލާނގެ حضرة ގައިވާ ملائكة ން، އެކަލާނގެއަށް އަޅުކަން ކުރުމަކަށް ބޮޑާވެއެއްނުގަނެތެވެ. އަދި ވަރުބައްޔެއްވެސް ނުމެވޭމެއެވެ.\nއެ ملائكة ން ރެޔާދުވާލު ފޫހިވުމެއްނެތި (އެކަލާނގެ حضرة އަށް) تسبيح ދަންނަވަތެވެ.\nނުވަތަ (މަރުވެފައިވާ މީހުން) އަލުން ދިރުވާނެ إله ން ތަކެއް ބިމުން އެއުރެން ހިފީ ހެއްޔެވެ؟\nއެ ދެތާނގައި (އެބަހީ: އުޑާއި، ބިމުގައި) اللَّه މެނުވީ إله ންތަކެއް ވީނަމަ، އެ ދެތަން ފަސާދަވެއްޖައީހެވެ. ފަހެ، އެއުރެން އެ ސިފަކޮށް ބުނާކަންތަކުން، عرش ގެވެރި اللَّه، ހުސްطاهر ވެވޮޑިގެންވެއެވެ.\nއެކަލާނގެ ކުރައްވާ ކަމަކާމެދު، އެކަލާނގެއާ سؤال އެއް ނުކުރެވޭހުށްޓެވެ. (އެއުރެންކުރާ ކަންތަކާމެދު) އެއުރެންނާ سؤال ކުރައްވާނެތެވެ.\nނުވަތަ އެކަލާނގެ ފިޔަވައި، އެއުރެން إله ންތަކެއް ހިފީހެއްޔެވެ؟ ކަލޭގެފާނު ވިދާޅުވާށެވެ! ތިޔަބައިމީހުންގެ ދަލީލު ތިޔަބައިމީހުން ގެންނާށެވެ! މިއޮތީ، ތިމަންކަލޭގެފާނާ އެކުގައިވާ މީހުންގެ ފޮތާއި، ތިމަންކަލޭގެފާނުގެ ކުރީގެ މީހުންގެ ފޮތެވެ. އަދި ކިއެއްތަ! އެއުރެންކުރެ ގިނަމީހުން حق އެއް ނުދަނެތެވެ. ފަހެ، އެއުރެންނީ (އެއަށް) ފުރަގަސްދޭ ބަޔެކެވެ.\nހަމަކަށަވަރުން، ތިމަންރަސްކަލާނގެ މެނުވީ إله އަކު ނުވާކަމަށް އެބޭކަލަކަށް وحى ނުކުރައްވާ އެއްވެސް رسول އަކު، ކަލޭގެފާނުގެ ކުރިންވެސް ތިމަންރަސްކަލާނގެ ނުފޮނުއްވަމެވެ. ފަހެ، ތިޔަބައިމީހުން (ހަމައެކަނި) ތިމަންރަސްކަލާނގެއަށް އަޅުކަން ކުރާށެވެ!\nއެއުރެން ބުނޫއެވެ. رحمن ވަންތަ ރަސްކަލާނގެ ދަރިކަލަކު ހިއްޕެވިއެވެ. އެކަލާނގެ ހުސްطاهر ވަންތަކަމާއެވެ! އަދި ކިއެއްތަ! (اللَّه ގެ ދަރިކަނބަލުންތަކެކޭ އެއުރެން ބުނާ ملائكة ންނަކީ) މާތް ކުރައްވާފައިވާ، އެކަލާނގެ އަޅުންތަކެކެވެ.\n0 ... 239.9 240.9 241.9 242.9 243.9 244.9 245.9 246.9 247.9 248.9 250.9 251.9 252.9 253.9 254.9 255.9 256.9 257.9 258.9 ... 623


Dhrihuttaa valhulumun amilla ah salaamaiy vi anhenegge vaahaka | Mihaaru\nސްޓޭސީ އާއި ހިއުސް\nދިރިހުއްޓާ ވަޅުލުމުން އަމިއްލަ އަށް ސަލާމަތްވި އަންހެނެއްގެ ވާހަކަ\n25 ޖުލައި 2016 - 06:43 1 comment\nސްޓޭސީ ޖިވިލިއަމް، 34، އަށް އޭނާ ކައިވެނިކުރަން އުޅުނު ކީތު ހިއުސް، 39، އަށް ހަމަލާދިނީ އިނގިރޭސި ވިލާތުގެ ސައުތު ވޭލްސްގެ ގޯވާ ޕެނިންސިއުލާގެ ކޭސްވެލް ބޭގައި ދެ މީހުން ކާރު ދުއްވާލަން ނުކުމެ އުޅުމުގެ ތެރޭގައި ހިނގި ޒުވާބެއްގަ އެވެ. އޭރު ސްޓޭސީ ކައިރިން ކީތު ކައިވެންޏަށް އެހިތާ ވެސް މާ ގިނަ ދުވަސްތަކެއް ނުވެ އެވެ.\nސްޓޭސީގެ ކަރުގައި ހިފައި ހާސްކޮށްލައި އޭނާ މަރުވީ ކަމަށް ހީކޮށް ވަޅުގަނޑެއް ކޮނެފައި އެ ވަޅުގަނޑުގައި ވަޅުލި މައްސަލާގައި، މީހަކު މަރާލަން އުޅުމުގެ ކުށް ސާބިތުވެ ކީތު މިހާރު ހުރީ އުމުރަށް ޖަލަށް ލާފަ އެވެ. ނަމަވެސް މީގެ އަހަރުތަކެއް ފަހުން ޕެރޯލްގެ ދަށުން ކީތު މިނިވަންވުމުގެ ފުރުސަތު އޮތުމުން ސްޓޭސީ އެކަމާ ވަރަށް ކަންބޮޑުވެ އެވެ.\n"ގުޑް މޯނިން ބްރިޓަން" ޝޯގައި ވާހަކަ ދައްކަމުން ސްޓޭސީ ބުނީ ކަރުގައި ހިފުމުން ހޭ ނެތުނުގޮތަށް ހޭއެރިއިރު ޗަކަ އާއި ކުނިތަކުން ފުރިފައި އޮތް ވަޅުގަނޑެއްގެ ތެރޭގައި ވަޅުލެވިފައި އޮތްކަން އެނގި ވަރަށް ބިރުގަތް ކަމަށެވެ.\nސްޓޭސީ 'ގުޑް މޯނިން ބްރިޓްން' ޝޯގެ ހޯސްޓުންނާއެކު\nމިދިޔަ އަހަރުގެ ޖުލައި މަހު ހިނގި މި ހާދިސާ ކިޔައިދެމުން ސްޓޭސީ ބުނީ ވަޅުގަނޑުގެ ތެރޭގައި އޮވެ ހޭއިރުއިރު އިވެނީ އަމިއްލަ ހިތް ހިނގާ އަޑާއި ދުރުން ރާޅުޖަހާ އަޑެވެ.\n"ހުރިހާ އެއްޗެއް ވެސް އަހަންނަށް ފެންނަނީ ލަސް ވެފައި ވަނިކޮށް. ލޯމައްޗަށް ފުސްވެ ހަމައެކަނި ފެހިކުލަ އާއި މުށިކުލައިގެ އެއްޗެހިތަކެއް ވަރަށް ނުސާފުކޮށް ފެނުނު." ސްޓޭސީ ކިޔައިދިނެވެ.\n"އަހަންނަކަށް ނޭވާއެއް ނުލެވޭ. ހަރަކާތެއް ނުކުރެވޭ. މުޅި ގައިގެ ވާގި ނެތްހެން ހީވީ. އެއީ ވަރަށް ބިރުވެރި ވަގުތުކޮޅެއް. ދެން ލެވުނުހާ ހިތްވަރެއް ލާފައި ވެގެން އުޅޭގޮތާއި ދެން ކުރަންވީ ކަމެއް ވިސްނުންވީ ވަރަށް އުނދަގޫ ކަމަކަށް. ތެދުވަންވެގެން އުޅެއުޅެ ނު ތެދުވެވުނު. އެންމެފަހުން ނިޔަފަތިތަކުން ފަސްގަނޑުގައި ކާއްތަމުން އެތަނުން ނުކުމެވޭތޯ ބެލިން. ނަމަވެސް ގައިގަ ވަރުނެތުމުން ގައި މަތީގައި ހުރި ފަތްތަކާއި ބޮޑެތި ގޮފިތައް ދުރުކުރުން ވެސް ވީ ވަރަށް އުނދަގޫ ކަމަކަށް،" ސްޓޭސީ ބުނެފައިވެ އެވެ.\nސްޓޭސީ ވަޅުލާފައި އޮތް ބީޗް\nސްޓޭސީ އެންމެފަހުން އެ ވަޅުގަނޑުން ނުކުތުމުގައި ކާމިޔާބު ހޯދި އެވެ. ނަމަވެސް ވަޅުގަނޑުން ނުކުމެގެން ފިރުކެމުން އޭނާއަށް ދެވުނީ ކައިރީގައި ހުރި ގޮލްފް ކްލަބަކާ ހަމައަށެވެ. ސްޓޭސީ ހޮސްޕިޓަލަށް ގެންދިޔައީ އެ ގޮލްފް ކްލަބުގައި ތިބި މީހުންނެވެ.\nސްޓޭސީ އަށް ވާނުވާ އެނގޭވަރު ވީ ހޮސްޕިޓަލުގައި އޮންނަތާ 26 ދުވަސް ފަހުންނެވެ. އޭގެ ތެރެއިން 14 ދުވަހު ބާއްވާފައި އޮތީ ހޭނައްތާފަ އެވެ.\nމި ބިރުވެރިކަން ހަނދާންވުމުން މިހާރު ވެސް ސްޓޭސީއަށް ނަފްސާނީ ގޮތުން އަސަރުކޮށް އިންތިހާއަށް ބިރު ގަނެ އެވެ. އަދި މިހާރު ވެސް ކާށާއި ވާހަކަ ދައްކަން ވެސް ވަރަށް އުނދަގުލެވެ. ހިނގެނީ ވެސް އަސާ ޖަހައިގެންނެވެ.\nހިއުސް ކުރިން ވެސް ސްޓޭސީ އަށް އަނިޔާކުރެ އެވެ. އަދި ކުށުގެ ރެކޯޑް އޮވެ އެވެ. މިފަހަރު އޭނާ ހައްޔަރު ކުރީ ރާ ބޮއިގެން އިނދެ ދުއްވި ކާރު އެކްސިޑެންޓްވެގެންނެވެ. އަދި ހައްޔަރުކުރުމުން ފުލުހުން ކައިރީގައި "އޭނާ ދެން ދުވަހަކު ވެސް ނުހޯދޭނެޔޭ" ހިއުސް ބުނި ކަމަށްވެ އެވެ. ނަމަވެސް ފަހުން ސްޓޭސީ ސަލާމަތުން ހުއްޓާ ފެނުމުން ހިއުސްއަށް ލިބުނީ ވަރަށް ބޮޑު ހައިރާން ކަމެކެވެ.\nސްޓޭސީގެ ބޮޑީބިލްޑްކުރާ ލޯބިވެރިޔާ ހިއުސް\nހިއުސް ވަނީ 2013 ވަނަ އަހަރު ވެސް ތިން އަހަރަށް ޖަލަށް ލާފަ އެވެ. އެއީ ސްޓޭސީ އަށް ތިން ފަހަރެއްގެ މަތިން ހަމަލާ ދީގެންނެވެ. ނަމަވެސް ޖަލުން ސަލާމަތްވުމުން އަނެއްކާވެސް ދެމީހުން ގުޅުން ބަދަހިކުރީ އެވެ.\nހިއުސް ޖަލުގައި ހުރި ދުވަސްވަރު ސްޓޭސީ ވަނީ އޯވޭރިއަން ކެންސަރަށް ފަރުވާ ވެސް ހޯދާފަ އެވެ. ސްޓޭސީ ބުނަނީ އެތައް ފަހަރަކު އަނިޔާ ކޮށްފައި ވިޔަސް ހިއުސް އަނެއްކާވެސް ދިރިއުޅުމަށް އަނބުރާ ގެނައީ އޭނާ ދެކެ ލޯބިވާތީ ކަމަށެވެ. އެގޮތުން މިދިޔަ އަހަރުގެ ޖުލައި 15 ވަނަ ދުވަހު ހިއުސް ވަނީ ސްޓޭސީ ކުރެން ކައިވެންޏަށް އަހާފަ އެވެ. އަދި އޭގެ ދުވަސްކޮޅެއް ފަހުން ދެ މީހުން ކާރު ދުއްވާލަން ގޮސް އުޅުމުގެ ތެރޭގައި އަރާރުން ވަމުން ގޮސް ސްޓޭސީގެ ކަރުގައި ހިފާ މަރާލަން ހިއުސް މަސައްކަތް ކުރީ އެވެ.\nއިތުރު ލިޔުންތައް އިގިރޭސިވިލާތް މަރު ގެވެށި އަނިޔާ މާރާމާރީ


1. ސިވިލްސަރވިސް މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޚިދުމަތް.\n1- ބިލްތައް އެންޓަރކޮށް އޯޑަރ ފޯމު އެޓޭޗްކުރުމާއި ، ރެކޯޑްތައް ބެލެހެއްޓުން.\n2- ބިލްތަކުގެ ވައުޗަރު ހެދުމާއި ފައިލްކުރުން.\n3- ގަވަރމެންޓް އީ-ލެޓަރ މެނޭޖްމެންޓްގެ ކަންތައް ބެލެހެއްޓުން.\n4- އެގްރިމެންޓްތައް ތައްޔާރުކުރުމާއި ބެލެހެއްޓުން.\n5- ސިޓީ/ މެސެޖް، ބަލައިގަނެ އެންޓަރ ކުރުމާއި، ލިޔުމާއި، ފޮނުވަންޖެހޭ ތަންތަނަށް ފޮނުވުމާއި އަދި އެތަންތަނަށް ލިބުނުކަން ކަށަވަރުކޮށް އެކަން އެނގޭގޮތަށް ރެކޯޑް ބަލަހައްޓައި، އެލިޔެކިއުންތައް ދުވަހުން ދުވަހަށް ފައިލްކޮށް ބެލެހެއްޓުން.\n6- ސުކޫލަށް ގަންނަންޖެހޭ ތަކެތި ކަނޑައެޅިފައިވާ އުސޫލުގެ ތެރެއިން ހޯދުމާއި، ބިލްތަކަށް ފައިސާ ދެއްކުމަށް ކުރަންޖެހޭ މަސައްކަތްތައް ކުރުން.\n7- ސްކޫލްގެ ބަޖެޓް ބެލެހެއްޓުމާއި، ކަނޑައެޅިފައިވާ އުޞޫލުތަކާއި އެއްގޮތަށް ރިޕޯޓްތައް ތައްޔާރުކުރުމާއި، ރިޕޯޓްތައް ފޮނުވަން ޖެހޭ ތަންތަނަށް ފޮނުވުން.\n8- އިދާރީ މަސައްކަތް ކުރައްވާ މުވައްޒަފުން ޗުއްޓީގައި ތިއްބަވާ ދުވަސްވަރު އިދާރީ ގޮތުން ބެލެހެއްޓުމަށް ޙަވާލުކުރެވޭ އެންމެހައި މަސައްކަތް ކުރުން.\n9- ސްކޫލުން ކުރިޔަށްގެންދާ ޚާއްޞަ މަސައްކަތްތަކުގަޔާއި، ކޯކަރިކިއުލަރ ހަރަކާތްތަކުގައި ބައިވެރިވުމާއި މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން މަސައްކަތްތައް ކުރުން.\n1. 'ސާނަވީ' ނުވަތަ އެއާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގުރޭޑް ލިބިފައިވުމާއެކު، އޭގެ އިތުރުން 'ސެކެންޑަރީ ސްކޫލް' ނުތަވަ 'ހަޔަރ ސެކެންޑްރީ ސްކޫލް' ސެޓްފިކެޓް އިމްތިހާނުގައި 'ދިވެހި' މިމާއްދާއިން ދަށްވެގެން 'ސީ' ގުރޭޑް ލިބިފައިވުން އަދި މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n2. 'މަތީ ސާނަވީ' ނުވަތަ އެއާ އެއްފެންވަރުގެ އިމްތިޙާނަކުން2މާއްދާއިން ދަށްވެގެން 'އީ' ގްރޭޑް ލިބިފައިވުމާއެކު، އޭގެ އިތުރުން 'ސެކަންޑަރީ ސްކޫލް' ނުވަތަ 'ހަޔަރ ސެކަންޑްރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n3. މަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ޙާސިލްކޮށްފައިވުން.\nވަޒީފާއަށް އެންމެ ޤާބިލު ފަރާތެއްހޮވުމަށް ބެލޭނެ ކަންތައްތައް:\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އެޕްރީލް 18 ވާ ބުރާސްފަތި ދުވަހުގެ 13:30 ގެ ކުރިން، ނޮޅިވަރަމު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އެޕްރީލް 23 އާއި 30 އާ ދެމެދު، ނޮޅިވަރަމު ސްކޫލް ގައެވެ.\nމިމަގާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމުލަ އިންސައްތައަކީ %45 (ސާޅީސްފަހެއް އިންސައްތަ) އެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6520555 އަށެވެ. އީ-މެއިލް ކުރާނީ [email protected] އަށެވެ.\n4 ޝަޢުބާން 1440 ހ.\n9 އެޕްރީލް 2019 މ.\nޕަބްލިޝްކުރި ތާރީޚު: 09 އޭޕްރިލް 2019\nޕަބްލިޝްކުރި ގަޑި: 1014\nސުންގަޑި: 18 އޭޕްރިލް 2019 1330